w; 


o= 
^= 

00= 
OOi 
CO" 


^rescnt^h  to 
aitht 

Pit&^røttg  af  ©ormtta 

hg 

The  Estate  of  tæ    late 
Dr.  V.H.  Lohse 


COLLECTION  G.M.A. 
l^rtBexxtth  to 

Ch^  1Ctbra:ry 

aitht 

pttmerøtt^  af  Coroitto 

An  Anonymous  Donor 


Digitized  by  the  Internet  Archive 

in  2011  With  funding  from 

University  of  Toronto 


http://www.archive.org/details/idyrehamOOmade 


I    DYREHAM 


AAGE  MADELUNG 

JAGT  PAA  DYR  OG  MENNESKER.  1908. 

OPBRUD.   1909. 

ELSKER    HVERANDRE.   En   Passionsbog. 

1912. 
FORVANDLINGER.  Noveller.  1913. 


LEO  .  .  .,  Den  bleggule  Hest.  En  Terrorists 
Optegnelser.  Fra  et  russisk  Haandskrift 
ved  Aage  Madelun  g.  1909. 


AAGE     MADELUNG 


I  DYREHAM 


V^.^ 


GYLDENDALSKE    BOGHANDEL    -    NORDISK 

FORLAG   -   KJØBENHAVN    -   KRISTIANIA 

BERLIN    -    LONDON  -MDCCCCXXI 


COPYRIGHT   1921    BY    AAGE    MADELUN  G, 
COPENHAGEN 

OVERSÆTTELSESRETTEN    FOR   RUSLAND 
SAMT    OVERHOVEDET    ALLE    RETTIGHEDER,    SÆR- 
LIG   OVERSÆTTELSESRETTEN,    FORBEHOLDES 


PT 


GYLDENDALS   FORLAGSTRYKKERI 
KJØBENHAVN 


DE   FØRSTE   JAGTER 

PAA  min  første  Vandring  ud  i  Livet  efter 
Vildt  og  Bytte  var  jeg  en  Oktoberdag 
kommet  til  Besowo.  Det  var  en  lille  Skov- 
gaard i  det  gamle  Ingermanland  lidt  øst  for 
Pejpussøen.  Ejeren,  Elv,  var  en  Særling,  langt 
ude  beslægtet  med  mig,  tror  jeg  —  i  smaa 
Lande  er  næsten  alle  i  Familje  med  hinanden; 
derfor  rejste  jeg  ud  til  ham,  da  jeg  nu  en- 
gang vilde  til  Rusland.  Undervejs  havde  jeg 
sat  mine  faa  Rejsepenge  i  letsindige  Fore- 
tagender. De  rakte  med  Nød  og  næppe  til 
den  Station,  Besowo  laa  nærmest  ved.  Til  de 
sidste  Hundrede  Kilometer  Postvej  havde  jeg 
ikke  anden  Befordring  end  mine  egne  Ben. 
Da  jeg  ved  Marschens  Begyndelse  kun  ejede 
halvtreds  Kopek,  gik  jeg  skarpt  til  og  indtraf 
et  Par  Døgn  efter  meget  sulten  paa  Besowo. 
Elv  var  en  fattig  Mand  og  som  sagt  no- 
get af  en  Særling,  ogsaa  af  den  Grund,  at 
hans  Hjerte  var  af  ædlere  Metal  end  de  fle- 
ste Menneskehjerter.  Han  kunde  derfor  godt 
have  været  udførligere  omtalt  her  sammen 
med  de  andre  Væsner  af  det  ædle  Hjerte, 
som  jeg  traf  paa.  Men  trods  alt  var  han  dog 
kun  et  Menneske,  der  ikke  gik  paa  Jagt.  Han 

havde  ikke  engang  en  Bøsse,  jeg  kunde  laane, 
til  min  blev  hentet  fra  Stationen,  hvor  jeg 
havde  maattet  lade  min  Kuffert  blive  tilbage. 

Jeg  holdt  mig  derfor  hjemme  og  begyndte 
at  tegne  de  russiske  Bogstaver  efter.  Naar 
man  vil  lære  et  fremmed  Sprog,  er  det  nyt- 
tigt at  kunne  læse  de  Tegn,  det  skrives  med. 
Til  Afveksling  stod  jeg  udenfor  Gaarden  og 
fulgte  med  Øjnene  Røgen  fra  Bjælkehusene 
i  de  smaa  Landsbyer,  som  Bpnderne  havde 
ryddet  Plads  til  i  Skovene.  Men  jeg  maatte 
holde  mig  borte  fra  Spindestuer  og  andet 
Selskab  med  de  Indfødte,  til  jeg  i  det  mind- 
ste kunde  sige :  Goddag  og  nævne  mit  eget 
Navn  paa  Russisk.  Det  tager  nogen  Tid.  Rus- 
sisk er  et  svært  Sprog.  Jeg  hørte  det,  naar 
Bønderne  i  et  og  andet  Ærinde  kom  til  Elv. 
Sommetider  bragte  de  Ryper  og  Urhøns  med. 
Jeg  saa  paa  dem,  at  de  var  døde  en  van- 
ærende Død  i  Snarer.  Og  paa  saadanne  Da- 
ge længtes  jeg  efter  min  Bøsse,  saa  jeg  maat- 
te lægge  mig  med  Hue  og  Støvler  paa  i  min 
Seng.  En  Aften  kom  den  endelig.  Og  nu  gen- 
saa  jeg  den  uden  Sindsbevægelse  og  sov  ind 
med  den  ved  min  Side  som  den  naturligste 
Ting  af  Verden. 

Men  den  næste  Dag  gik  jeg  ud  for  selv  at 
jage  de  vilde  Fugle. 

Da  jeg  ingen  Hund  havde,  og  Ungfuglene 
saa  sent  paa  Aaret  var  blevet  stærke,  var  det 
vanskeligt  at  faa  Skud  paa  dem,  naar  de 
spredte  strejfede  om  inde  i  Tykningerne. 

Det  kunde  ske,  naar  jeg  stod  i  Skovranden 
ved  en  af  de  aabne  Pletter,  at  nogle  Stykker 
kom  flyvende  hen  imod  mig,  men  ved  den 
mindste  Bevægelse  lagde  de  sig  om  paa  de 
brede  Vinger  og  forsvandt  uden  at  give  mig 
Skud.  Og  naar  jeg  søgte  dem  inde  i  Tyknin- 
gerne, hvor  der  var  saa  stille,  at  jeg  kun 
hørte  mit  eget  Hjærtes  Banken  og  Grantop- 
penes dæmpede,  alvorsfulde  Brusen,  mens 
jeg  listede  frem,  opdagede  de  sky  Fugle  mig 
og  lettede  baskende  og  støjende,  før  jeg  hav- 
de faaet  Øje  paa  dem. 

Efterhaanden  fandt  jeg  dog  Urfuglenes 
Yndlingspladser,  hvor  de  henimod  Aften  ef- 
ter endt  Dagværk  satte  sig  til  Ro,  og  saa 
kunde  jeg  sidde  timevis  og  vente  paa  dem. 
Og  det  kunde  i  saadanne  Timer  synes  mig, 
at  jeg  helt  gik  op  i  den  store  Stilhed  i  Sko- 
ven, at  jeg  klang  med  i  det  tavse,  men  evigt 
arbejdende  Liv.  De  visne  Naale  faldt  lyd- 
løst til  Jorden,  og  de  store  Skovmyrer  slæbte 
afsted  med  dem  for  paa  de  sidste  sollyse  Dage 
at  gøre  deres  Samfund  beredt  til  den  lange 
Vinter. 

Birkeløvet  faldt  hvirvlende  gennem  Luf- 
ten. Det  var  blevet  helt  lyst  og  gult  som  tu- 
sindaarige  Guldskæl  fra  et  Flodleje,  og  jeg 
syntes,  at  det  sang,  naar  de  gyldne  Blade 
faldt  og  krummede  sig  paa  den  graa  Rens- 
dyrlav. 

Jeg  kunde  pludselig  fare  sammen  ved  et 
øredøvende  Brag,  som  faldt  en  hundredaarig 

Stamme  lige  ved  Siden  af  mig.  Men  saa  var 
det  kun  en  tør  Gren,  der,  brydende  den  dybe 
Tavshed,  var  brækket  af  og  faldet  til  Jor- 
den. 

Eller  jeg  kunde  gribe  efter  min  Bøsse,  naar 
en  Mejse  svirrende  fløj  over  mit  Hoved  og 
blev  hængende  deroppe  mellem  de  gyngende 
Grene,  som  om  den  godt  vidste,  at  den  ikke 
var  et  Skud  Krudt  værd. 

Der  stod  halvraadne  og  skrumpne  Svam- 
pe, som  Bønderdrengene  og  Konerne  havde 
glemt  paa  deres  Svampejagt.  Da  hujede  og 
lo  det  gennem  Skoven  . . .  En  lille  Pige  kom 
løbende  med  en  stor,  rød  Fluesvamp.  Hun 
var  saa  glad  over  den  herlige,  mønjerøde 
Svamp  med  de  hvide  Pletter.  Den  saa  ud  som 
selve  Kejserens  Skrud  paa  Billedet  der- 
hjemme. 

—  Aa,  sikken  en  Svamp,  jeg  har  fundet! 

—  Smid  den,  den  er  giftig  og  uren!  — 
sagde  de  Store,  som  de  altid  siger  til  de  Smaa; 
og  den  Lille  smed  Svampen  fra  sig  beskæm- 
met og  grædende  og  bitter  over  at  skulle 
smide  den  herligste  Svamp,  hun  havde  set; 
og  en  af  de  Store,  der  kom  bagefter,  spar- 
kede til  den,  saa  den  rullede  hen  over  Mos- 
set og  tabte  Stilken  og  brækkede  i  kantede 
Stykker  med  grøntglinsende  Brud 

—  Hvad  var  det!  — 

En  stor,  sort  Fugl  kom  flyvende  og  satte 
sig  i  en  af  Grantoppene.  Jeg  listede  aandeløs 
Bøssen  til  Kinden  og  følte,  at  Blodet  spræng- 

te  i  det  hvide  i  Øjnene.  Jeg  saa  tydeligt  Fug- 
len: den  stod  paa  strakte  Ben  og  saa  sig 
om. 

Saa  faldt  der  et  Skud.  Det  var,  som  om 
det  ikke  var  mig,  der  havde  skudt,  men  Fug- 
len styrtede  tungt  fra  sin  Gren,  og  i  Faldet 
bredte  den  de  sorte,  hvidbaandede  Vinger 
bredt  ud. 

Jeg  puttede  en  ny  Patron  i  Bøssen,  mens 
jeg  løb  hen  til  den.  Det  var  en  Urhane,  og 
dens  sorte,  metalglinsende  Bryst  og  lyrefor- 
mede Hale  laa  mod  det  grønne  Mos,  og  de 
rødrandede,  brustne  Øjne  farvedes  som  mat- 
te Stene,  fattede  i  Koral. 

Der  kunde  komme  flere,  men  jeg  skød  al- 
drig mere,  end  vi  spiste.  Der  var  ingen,  jeg 
kunde  forære  mit  Bytte  til.  Bønderne  brød 
sig  ikke  om  Vildt. 

Men  naar  jeg  gik  i  Skovkanten  uden  at 
tænke  paa  at  skyde,  kunde  de  komme  fly- 
vende den  ene  efter  den  anden  paa  nært  Hold, 
og  en  Dag  rev  jeg  Bøssen  fra  Skulderen  og 
skød  et  langt  Skud  med  de  svære  Hagl  i  det 
trangborede  Løb. 

Det  var  en  brun  Fugl,  en  Høne,  der  faldt, 
hvirvlende  i  en  lang  Bue.  Den  ene  Vinge  var 
skudt  over.  Jeg  løb  af  alle  Kræfter  for  at  faa 
Skud  igen,  inden  den  var  kommet  afsted  paa 
sine  stærke,  hurtige  Ben.  Jeg  skød,  lige  idet 
den  faldt  mellem  Stubbene,  og  snublede  selv 
over  en  Stub,  men  jeg  saa  Fjerene  flyve  af 
den.  Og  dog  maatte  jeg  søge  længe,  før  jeg 

fandt  den.  Den  havde  samme  Dragt  som  den 
brunklædte  Jord  .... 

Jeg  gik  ogsaa  ud  I  Myret,  det  store  Sump- 
drag, der  strakte  sig  fra  Besowo  langt  op 
gennem  Landet.  Gaa  derude  kunde  man,  men 
ride  over,  som  jeg  en  Dag  prøvede  paa  den 
gamle  Pælevej,  der  førte  tværs  over  til  den 
anden  Side,  havde  nær  kostet  Polo  Livet. 
Polo  var  den  eneste  af  Elvs  tre  Ponnyer, 
som  fortjente  Hestenavn.  Det  var  en  stærk 
og  klog  Ponny.  Den  var,  som  man  siger,  lige- 
saa  klog  som  et  Menneske,  blot  at  den  ikke 
kunde  tale. 

Jeg  vilde  over  paa  den  anden  Side  til  en 
Zigøjnerlejr,  fra  hvilken  vi  saa  den  blaa  Røg 
fra  Baalene  stige  op,  og  jeg  ,,laante"  saa 
Polo  en  Dag,  da  Elv  var  til  Skovs. 

Da  jeg  red  ud  i  Myret,  mærkede  jeg,  at 
Polo  ligesom  følte  sig  for  med  Benene,  før 
den  traadte  paa  de  tynde,  halvraadne  Stam- 
mer. Det  gik  godt  et  Stykke,  men  pludselig 
sank  den  dybt  i  med  Forbenene.  Jeg  sprang 
af  med  et  Sæt  og  sank  i  til  Knæene.  Jeg  var 
ligesom  Polo  kommet  ned  paa  et  Sted,  hvor 
Stammerne  var  gledet  fra  hinanden  i  det  sum- 
pede Dyb.  I  næste  Øjeblik  var  baade  jeg  og 
Polo  oppe  paa  fastere  Grund,  men  Polo  gik 
saa  i  med  det  ene  Bagben  og  var  lige  ved  at 
blive  stikkende  og  vælte  om  paa  Siden.  Men 
den  trak  med  et  smidigt  Ryk  Benet  op,  saa 
det  svuppede  i  det  sorte,  algbegroede  Ælte 
paa  Vejen,  og  sprang  videre.  Snart  sank  den 

i  med  Forbenene,  snart  med  Bagbenene,  og 
jeg  fulgte  alle  dens  Bevægelser,  som  var  det 
mit  eget  Liv,  det  gjaldt. 

Omsider  kom  den  over  paa  den  anden  Side. 
Jeg  saå  den  ryste  sig  og  rulle  tre-fire  Gange 
rundt  paa  Elvs  gamle,  bombrudte  Sadel  og 
tænkte,  mens  jeg  selv  sprang  over  de  bund- 
løse Steder  paa  Vejen,  at  den  i  næste  Nu  vilde 
smække  ud  med  Bagparten  mod  de  fire  Ver- 
denshjørner og  forsvinde  mellem  Birkene, 
saa  det  smeddede  i  Skoene.  Jeg  sprang  der- 
for dobbelt  hurtigt  og  saa  kun  paa  Stam- 
merne, jeg  skulde  træde  paa,  mens  jeg  bed 
Tænderne  sammen  ved  Tanken  om,  at  jeg 
maaske  skulde  løbe  efter  den  som  en  slagen 
Mand. 

Men  da  jeg  endelig  forpustet  og  snavset 
kom  over,  stod  Polo  og  saa  paa  mig  og  svin- 
gede gemytlig  med  sin  lange  Hale.  Det  hav- 
de øjensynlig  optaget  den  stærkt,  hvordan  jeg 
klarede  den  gamle  Pælevej  over  Sumpen  ved 
Besowo. 

Det  rørte  mig  dybt,  og  jeg  har  Grund  til 
at  have  en  høj  Mening  om  Polos  Klogskab. 

Jeg  travede  saa  op  gennem  Birkekrattet 
og  Skoven  og  kom  ud  paa  en  aaben  Plads, 
hvor  et  Par  Zigøjnerfamiljer  havde  slaaet 
Lejr.  Deres  smaa  Heste  gik  med  sammen- 
bundne Forben  og  aad  af  det  gulnede  Skov- 
græs, og  Unger  i  bar  Skjorte  løb  rundt  mel- 
lem dem  med  Svipperter  i  de  brune  Hænder. 

Der  kom  Røre  i  de  to  aabne  Teltes  Be- 

folkning,  da  jeg  viste  mig.  De  mente  rimelig- 
vis, at  jeg  var  et  godt  Bytte  for  dem. 

Et  Par  af  Mændene  kom  ud.  De  gik  rankt 
og  smidigt;  man  kunde  se,  at  de  ikke  havde 
for  Skik  at  putte  Næverne  i  et  Par  Bukselom- 
mer eller  suge  sig  fast  med  Haandfladerne 
opad  en  Dør  eller  Væg.  Enhver  Bevægelse 
var  saa  fuldtud  sikker  og  skøn,  som  om  disse 
brunsorte  Folk  i  deres  mørkeblaa  Fløjls 
Pludderbukser  og  sorte  Livtrøjer  havde  lært 
Plastik  hos  Oldtidens  store  Mestre. 

Jeg  kunde  ikke  sige  mere  til  dem  paa  Rus- 
sisk, end  at  jeg  var:  ,,God  Ven",  og  saa  lo 
de  behersket  og  høfligt,  idet  de  kiggede  paa 
Polo  og  gjorde  Tegn,  om  vi  ikke  skulde  bytte 
Heste. 

Da  jeg  ikke  var  meget  hidsig  efter  at  bytte 
Elvs  Polo  bort,  og  vi  ikke  kunde  blive  kloge 
paa,  hvad  vi  egentlig  vilde  hinanden,  vin- 
kede en  af  Zigøjnerne  ad  en  brunhærdet  Skøn- 
hed. Hun  talte  en  Slags  daarligt  Tysk,  men 
vi  forstod  hinanden  udmærket.  Og  da  hun 
fortalte  Mændene,  at  jeg  havde  ,,laant"  min 
Hest  hos  en  Ven,  og  at  jeg  var  saa  temmelig 
nødt  til  at  bringe  den  tilbage,  om  kun  for 
Skams  Skyld,  for  ikke  at  komme  gaaende 
hjem  til  Fods,  lo  de  med  deres  hvide  Tæn- 
der, og  der  viste  sig  noget  i  deres  Udtryk, 
som  sagde,  at  de  forstod  mig,  og  at  de  ogsaa 
mangen  Gang  ,,laante"  en  Hest  hos  en  Ven. 

—  Men  kom  og  sid  ned  om  vor  Ild  I  — 
sagde    Kvinden    af   det  vandrende   Folk  og 

vendte  sig  om,  saa  de  store  Sølvmønter  om 
hendes  bare  Hals  raslede  mod  hinanden. 

—  Kom,  saa  skal  vi  sige  Dem  Deres 
Skæbne ! 

Foran  Teltene,  der  kun  var  lukkede  til  tre 
Sider  og  aabne  i  Læ  af  Vinden,  brændte 
tørre  Granstammer  med  gul,  dagklar  Ild, 
og  her  satte  vi  os  paa  et  falmet,  rødt  Tæppe. 
Hele  Stammen  løb  sammen  for  at  se  paa  mig. 
Der  var  en  Snes  Mennesker,  Store  og  Smaa, 
Mænd  og  Kvinder  mellem  hinanden. 

Saa  hæslige  de  gamle,  snadderygende  Kæl- 
linger er,  saa  blændende  skønne  kan  de  unge 
Piger  være  i  deres  korte  Blomstringstid.  De 
er  som  Sydens  hede  Sol,  der  brænder  en  ild- 
fuld Dag  og  gaar  ned,  svinder  hen  i  Nat  uden 
en  skaansom,  formildende  Skumring. 

En  saadan  ildfuld  Ørkensol  var  Marfa, 
der  læste  min  Fremtid  af  Linjerne  i  min 
Haand.  Hun  lovede  godt,  som  Ungdommen 
altid  lover,  som  Kvinden  altid  lover  den,  hun 
vil  røve  fra : 

—  Livslinjen  er  lang,  men  der  er  Døds- 
spring paa  den,  —  oversatte  min  ældre  Vel- 
ynderske, —  men  Sundhedslinjen  støder  til 
dernede  ved  det  store  Spring.  Det  er  godt. 
De  bliver  ældgammel,  uden  dog  at  synes  Dem 
selv  for  gammel  .... 

Jeg  rømmede  mig  let,  og  de  saa  begge  to 
paa  mig  bebrejdende  og  overbevisende. 

—  Forstandslinjen  er  lige  og  tydelig.  Den 
begynder  højere  end  Livslinjen.  De  har  Folk 

at  slægte  paa;  den  staar  lige  ret  paa  Sund- 
hedslinjen  og  gaar  ikke  videre.  Pas  paa,  at 
de  altid  følges  ad. 

—  Aa,  den  Linje,  næ  se !  —  Hun  viste 
Haanden  frem.  —  Det  er  en  hel  Kæde  og 
den  ender  i  en  Lyre  helt  oppe.  De  har  et  rigt 

og  modtageligt  Hjærte,  et  stort  Hjærte 

Tag  Dem  i  Agt:  Deres  Sundhedslinje  gør 
Forsøg  paa  at  løbe  helt  op  til  den,  men  naar 
ikke  saa  langt:  Pas  paa!  —  lo  hun  truende 
med  Fingeren;  og  de  lo  allesammen  højt  og 
klart,  saa  Sølvmønterne  klang,  og  de  sorte 
Skæg  dirrede. 

—  De  bliver  rig;  meget  Guld  er  der  i  De- 
res Haand;  De  faar  ogsaa  en  rig  Kone.  — 

Jeg  saa  paa  Sølvringene  i  Marfas  Øren, 
saa  ind  i  hendes  sorte,  brændende  Øjne,  og 
det  forekom  mig,  som  fløj  en  Sværm  af  sorte, 
funklende  Stene  gennem  Luften. 

—  Men  det  er  godt,  at  den  er  rig,  som  og- 
saa er  gavmild,  —  fortsatte  hun,  og  hendes 
Øjenlaag  sank  som  mørke,  tungsindige  Skyg- 
ger ydmygt  og  bedende  til  Jorden.  —  De  har 
et  stort  ,,Bord"  i  Deres  Haand.  Der  er  Plads 
til  mange  om  det  — ,  sagde  hun  sagte.  Hun 
aabnede  langsomt  Øjnene  med  et  Blik  som 
en  Fyrstinde,  der,  forklædt  som  Tiggerske, 
standser  paa  Tærskelen  til  et  Gæstebud. 

De  saa  alle  beundrende  op  paa  hende  og 
fulgte  mine  Bevægelser  med  tavs  Spænding, 
da  jeg  skubbede  Bøssen  om  paa  Ryggen  og 
begyndte  at  krænge  mine  Lommer. 

Jeg  gjorde  det  langsomt,  krængede  lige  til 
det  inderste  gamle  Lommestøv.  Af  en  faldt 
der  et  Sækkebaand  ud,  i  den  næste  var  der  et 
Hul.  Det  stod  de  ikke  for.  De  brast  ud  i  Lat- 
ter, saa  de  hoppede  paa  det  røde  Tæppe,  og 
med  vaade  Øjne  stirrede  efter,  hvad  der 
nu  kom:  en  Æske  Tændstikker.  En  Bunke 
løse  Cigaretter,  som  jeg  straks  bød  rundt;  og 
da  vi  tændte,  saa  vi  paa  hinanden  som  Folk, 
der  ventede  megen  Fornøjelse  af  hinandens 
Bekendtskab. 

Saa  fandt  jeg  en  gammel  Urnøgle;  en 
Haarnaal  hang  i  en  Traad  i  en  anden  Lom- 
me. Jeg  havde  ikke  selv  lagt  Mærke  til  den, 
og  de  pegede  alle  paa  en  Gang  paa  den  og 
lo  ustyrligt,  uden  Maade  som  Børn,  der  ikke 
kan  holde  op,  naar  de  først  er  begyndt.  Høv- 
dingen vred  sig  paa  Maven,  og  Marfa  klap- 
pede i  Hænderne,  mens  hun  bøjede  sig  frem 
og  tilbage  i  sin  smidige  Midje,  saa  de  sorte 
Flætninger  med  de  dybrøde  Silkesløjfer  fløj 
op  og  ned. 

Men  jeg  bevarede  Værdigheden  trods  alle 
de  krængede,  struttende  Lommer  og  vedblev 
at  bevise  mine  ærlige  og  redelige  Hensig- 
ter. 

I  den  sidste  Vestelomme  —  og  det  vidste 
jeg  godt  —  fandt  jeg  en  lille  Haandfuld 
Sølvmønter,  og  i  samme  Øjeblik  rettede  de 
sig  alle  i  Sædet  og  saa  med  alvorlige,  forvent- 
ningsfulde Ansigter  paa  mig. 

Jeg  saa  mig  om  og  talte  paa  Fingrene,  nik- 

kende  til  hver  især  af  alle  Stammens  Sjæle, 
som  de  laa  og  stod  om  Lejrbaalet.  Tilsidst 
talte  jeg  mig  selv  med.  Det  blev  to  og  tyve 
i  det  hele.  Saa  talte  jeg  Pengene.  Der  var  to 
Rubler  og  35  Kopek.  Det  blev  altsaa  ti  Ko- 
pek til  hver  foruden  de  femten  Kopek.  Jeg 
skød  de  to  Rubler  og  ti  fra  mig  til  Deling  i 
Stammen,  puttede  selv  mine  ti  Kopek  i  Lom- 
men og  rakte  Høvdingen  de  tiloversblevne 
femten,  idet  jeg  spurgte:  Plat  eller  Krone? 
Han  svarede :  Krone,  og  Mønten  faldt  med 
Kronen  i  Vejret. 

De  saa  alle  tilfredse  paa  mig,  og  Høvdin- 
gen rakte  mig  Haanden:  —  De  deler  som  en 
Høvding.  Men  hvor  har  De  været  med  Deres 
Hest?  sagde  han  og  pegede  paa  mine  snav- 
sede Støvler  og  tilsølede  Klæder. 

—  Jeg  kom  over  dernede,  svarede  jeg  og 
viste  ud  over  Myret.  —  Jeg  havde  nær  sat 
mig  selv  og  min  Hest  i  Sumpen. 

De  rettede  sig  alle  i  Vejret  og  saa  paa 
Polo,  som  stod  og  blev  mulet  paa  Halsen  af 
en  af  de  fremmede  Heste. 

—  Skal  vi  saa  ikke  bytte  Heste  ?  —  sagde 
Høvdingen  ligegyldigt  efter  en  lille  Pavse. 

—  Kan  De  se  det  smukke  Dyr  derhenne  i 
Skovkanten?  Det  giver  jeg  i  Bytte.  — 

—  Nej,  —  svarede  jeg,  —  saa  vilde  jeg 
hellere  gratis  give  Dem  Hesten,  hvis  det  var 
min,  og  selv  rejse  med  Dem  Syd  paa.  — 

—  Men  De  har  jo  ikke  nogen  rig  Kone  til 
mig,  som  Marfa  lovede,  —  tilføjede  jeg  le- 

ende  og  saå  paa  alt  Sølvstadset,  der  glitrede 
paa  hendes  mørke,  aabne  Kjole. 

—  Hos  os  hører  der  ikke  meget  til  at  være 
rig,  —  sagde  Høvdingen  og  viste  med  en  stor, 
rund  Haandbevægelse  ud  over  Skoven  og 
Landet. 

—  Og  naar  man  har  en  saadan  Hest  at 
give  bort,  • —  sagde  min  Tolk,  —  saa  .... 

—  Saa  faar  De  ogsaa  hos  os  en  rig  Kone, 
—  afbrød  Marfa  med  Øjne,  der  lyste  som 
natlige  Brande.  —  Hos  os  er  den  smukkeste 
den  rigeste,  —  tilføjede  hun,  idet  hun  rejste 
sig  og  traadte  et  langsomt,  dvælende  Skridt 
tilbage. 

Ogsaa  jeg  rejste  mig,  rejste  mig  fattig  som 
den  fattigste  Mand  paa  Jorden,  men  idet- 
samme  huskede  jeg,  at  jeg  havde  en  gammel 
Dolk  med  Sølvskede  i  mit  ene  Støvleskaft. 
Og  jeg  bøjede  mig  hurtigt  og  rakte  Marfa 
det  eneste,  jeg  ejede: 

—  Naar  I  kommer  igen  til  næste  Aar, 
bringer  jeg  Hesten,  og  nu  rider  jeg,  for  ellers 
giver  jeg  dig  straks  en  Hest,  der  ikke  engang 
er  min,  —  sagde  jeg  til  Marfa,  som  stod  og 
spillede  Kniv  i  Luften,  saa  det  blanke,  svir- 
rende Blad  funklede  i  hendes  smalle,  brune 
Hænder,  hver  Gang  hun  greb  om  Skaftet. 

De  lo  alle  sammen,  da  jeg  bød  Farvel. 

—  Ja  saa  blev  De  rigtig  Zigøjner,  —  blin- 
kede Høvdingen  med  det  ene  Øje. 

—  Ja,  jeg  er  for  lys  i  Lødet,  —  svarede  jeg 
bittert.  —  Ja,  det  glemte  jeg  at  sige  Dem,  — 

sang  Marfas  blanke  Stemme,  —  naar  De  bli- 
ver mørkere,  bliver  De  ogsaa  helt  Zigøjner, 
—  og  hun  truede  drillende  ad  mig  med  min 
egen  Kniv. 

Jeg  vendte  mig  mod  Polo. 

—  Hør,  De  har  nok  en  god  Hest,  —  stand- 
sede Høvdingen  mig  —  men  De  skulde  alli- 
gevel ikke  ride  den  samme  Vej  tilbage.  Vi  er 
kommet  her  forbi  mange  Gange  og  vore 
Gamle  før  os,  men  ingen  af  os  har  redet  over 
den  Vej,  De  kom.  Den  er  blevet  bundløs.  Der 
var  en  Gang  en  hel  Trojka,  der  blev  trukket 
ned  derude.  Den  nye  Vej  gaar  deroppe,  hvor 
De  ser  den  høje  Fyr  fem  Verst  herfra.  Der 
bær  Myret  oppe.  —  Jeg  red  bort  og  svingede 
med  Hatten  til  disse  frie  Folk  om  Lejrbaa- 
let  i  Skoven,  og  da  jeg  vendte  mig  om,  syntes 
jeg  at  se  Marfa  danse  midt  i  Ilden  paa  de 
slanke,  soldrukne  Ben,  og  den  blaa  Røg  var 
hendes  Slør,  der  bølgede  vuggende  og  lok- 
kende om  hende. 

Jeg  gik  siden  den  Dag  tidt  i  Myret  og  over 
paa  den  anden  Side,  hvor  Asken  fra  Baalene 
og  de  sorte  Trækul  laa  som  to  dybe,  ud- 
brændte Øjne  i  det  brune  Græs. 

Det  var  blevet  helt  Efteraar,  og  det  frøs 
om  Natten.  De  sidste,  gule  Blade  sad  stive 
og  læderagtige  paa  de  smaa,  nøgne  Birke- 
træer ude  i  Moradset,  og  kun  Dværgfyrren 
stod  som  det  evigtgrønne  Symbol  paa  Livets 
Uforgængelighed,  trods  Sommer  og  Vinter 
og  Blade,  der  faldt. 

Ryperne,  der  holdt  til  derude,  begyndte  at 
blive  hvide,  for  at  Sneen,  naar  den  pludselig 
en  Nat  lagde  sit  hvide  Dun  over  det  høje, 
gulgraa  Sumpmos,  ikke  skulde  finde  dem  ufor- 
beredte og  forraade  dem. 

Det  bliver  en  haard  Tid  for  dem,  naar  de 
ikke  mere  har  de  røde  Tyttebær  og  Revlin- 
gens brunsorte  Druer,  og  Sneen  lægger  sig  saa 
højt  over  Myret,  at  de  ikke  kan  grave  sig 
ned  igennem  den  med  de  smaa,  laadne  Fød- 
der. 

De  var  ikke  saa  sky  som  Urfuglene,  og  til 
Tider  kunde  jeg  naa  at  skyde  to  af  dem  ned, 
naar  de  fløj  op  fra  Tuerne  og  ikke  spredte 
sig  for  hurtigt. 

I  Kanten  af  Myret  sad  Harerne  og  gemte 
sig  om  Dagen.  De  holdt  ikke  af  at  komme 
for  langt  ud  i  Tuerne  og  Mosset,  hvor  de 
ikke  kunde  faa  fuld  Fart  op,  naar  Ræven  el- 
ler Ulven  listede  frem  mod  deres  Sæde  og 
pludselig  sprang  ind  paa  dem. 

Om  Sommeren  var  Ulvene  dog  ikke  saa 
slemme  til  at  komme  efter  dem.  De  tog  hel- 
lere en  Kalv  eller  et  Faar,  der  skejede  lidt 
ud  fra  Flokken  inde  i  Skoven,  og  forsmaaede 
heller  ikke  deres  Frænde,  Hunden,  naar  den 
gik  paa  Jagt  paa  egen  Haand  eller  løb  i  Be- 
søg til  Naboerne. 

Hvor  Dværgfyrren  stod  tættest,  og  hvor 
Mennesker  aldrig  kom,  der  boede  de  om 
Sommeren  med  deres  Unger,  og  derfra  sneg 
de  gamle  sig  bort  gennem  Tykningerne  for 

langt  borte  at  gøre  Bytte;  thi  saa  kloge  er 
de,  aldrig  at  røve  i  Nærheden  af  deres  Bolig, 
for  ikke  at  forraade  den  eller  blot  henlede 
Mistanken  paa  sig.  At  angribe  Mennesket 
selv  i  haarde  Vintre  i  de  Egne  indlader  de 
sig  ikke  paa  nu  til  Dags.  Jeg  har  kun  hørt, 
at  en  Jæger  blev  bidt  af  en  omstrejfende,  gal 
Ulv.  Den  kastede  sig  over  ham  ude  paa  Lan- 
devejen og  bed  ham  i  Laaret,  inden  han  fik 
Bøssen  fra  Skulderen  og  jaget  den  en  Hagl- 
ladning tværs  gennem  Bælgen. 

Det  var  en  gammel  Landmaaler,  der  for- 
talte det;  han  havde  selv  set,  hvordan  det 
hele  gik  til  ... 

Jeg  havde  faaet  en  sort  Spids  hos  en  Bon- 
de, og  man  paastod,  at  den  skulde  være  en 
ren  Djævel  til  at  drive  Harer. 

Det  viste  sig  imidlertid,  at  ,,Woj",  som 
den  hed,  var  lynende  bange  for  Skud  og  ikke 
kunde  taale  at  se  en  Bøsse,  uden  straks  at  for- 
svinde med  Halen  mellem  Benene  og  Haa- 
rene  staaende  i  Børster  paa  Ryggen. 

Da  jeg  jo  nok  kunde  forstaa,  at  den  havde 
været  paa  Jagt  og  var  kommet  galt  afsted 
ved  at  faa  et  Par  uforsigtige  Hagl  i  Pelsen, 
opgav  jeg  den  ikke  og  slæbte  den  trods  al 
Stritten  imod  med  mig  i  en  Snor. 

Jeg  lod  den  ogsaa  altid  være  paa  fastende 
Hjærte,  naar  vi  gik  paa  Jagt. 

Saa  var  det  en  Dag,  da  den  første  Spor- 
sne var  faldet  hvid  og  blød  over  Ødemarken, 
at  jeg  med  Woj  gik  og  trampede  en  Hare  op 

i  Kanten  af  Myret.  Jeg  gik  med  alle  Nerver 
spændte  for  ikke  at  skyde  forbi  og  haabede, 
at  Haren  ikke  maatte  rejse  sig,  før  jeg  var 
paa  Skud,  hvad  de  havde  Tilbøjelighed  til; 
og  det  var  jo  netop  af  den  Grund,  at  jeg 
havde  Brug  for  Woj. 

Jeg  gik  og  kunde  ikke  rigtig  blive  klog 
paa,  om  Haren  havde  sat  sig  oppe  paa  Mar- 
ken i  en  Fure  eller  i  Birke-  og  Ellekrattet  paa 
den  lave  Skrænt.  Men  pludselig  rykkede  Woj 
i  Snoren,  saa  jeg  nær  havde  sat  mig  ligesom 
den  paa  Bagdelen.  Den  strittede  imod  med 
alle  fire  og  skævede  med  det  gule  ud  af  Øj- 
nene ned  til  Myret.  Man  kunde  have  hængt 
den,  den  havde  dog  strittet  imod  med  alle 
Kløerne  i  Marken  og  skævet  gult  efter  det, 
den  saa :  Det  var  Haren,  der  langsomt  hop- 
pede afsted  nede  i  Myret. 

I  samme  Sekund  skød  jeg.  Jeg  saa  den 
gennem  Røgen.  —  Død  eller  levende,  lige- 
m.eget!  —  Det  andet  Løb  fik  den  lige  bag- 
efter. —  Det  er  første  Gang,  der  er  afgø- 
rende for  Hunden,  —  tænkte  jeg,  og  Haren 
laa  ogsaa  endevendt  paa  Pletten. 

Jeg  slæbte  Woj  med  mig  ned.  Den  sprang, 
virrende  med  Hovedet,  krumme  Bukkespring 
lige  op  i  Luften,  hvæsede  og  hostede  hæst, 
og  da  vi  kom  helt  hen  til  den  graaskindede 
Hare,  bed  den  i  Snoren  for  at  komme  løs, 
men  det  hjalp  altsammen  ikke.  Jeg  snakkede 
godt  for  den  og  skar  Haren  op  og  tog  Ind- 

maden  ud.  Woj  fimrede  med  Skæghaarene  ved 
Lugten  af  den  varme  Mad,  men  var  ikke  til 
at  bringe  nærmere.  Saa  tog  jeg  Haren  og 
bar  den  et  Stykke  bort  og  gik  igen  med  Woj 
tilbage  til  den  varme  Mad. 

Den  følte  sig  øjensynlig  svært  lettet  ved  at 
være  blevet  det  fæle  Dyr  kvit,  og  da  den  stod 
lige  over  de  rygende  Tarme,  skelede  den  en 
sidste  Gang  op  til  mig  og  bag  ud  til  Haren 
og  sprang  saa  løs  paa  dem  og  huggede  dem 
i  sig  med  lange,  graadige  Glams. 

Det  samme  gentog  sig  nogle  Gange,  og 
efterhaanden  blev  Woj  roligere,  om  end  den 
forholdt  sig  urokkelig  passiv,  indtil  jeg  havde 
skaaret  de  skudte  Harer  op. 

Men  saa  var  det  en  Dag,  da  vi  igen  rejste 
en  Hare,  at  Woj  istedetfor  at  stritte  imod 
sprang  frem  med  et  Ryk,  saa  Snoren  gik  itu, 
og  jeg  ikke  naaede  at  faa  Skud;  men  det 
glemte  den  helt,  og  afsted  fløj  den  efter  Ha- 
ren ud  over  Myret,  glammende  og  halsende, 
saa  det  gav  Genlyd  over  Vidderne. 

Det  var  en  hel  anden  Lyd,  Piben  fik,  og 
det  viste  sig,  at  Woj  virkelig  var  en  ren  Djæ- 
vel til  at  drive  Harer. 

Nu  gjaldt  det  om  at  passe  paa  og  være  paa 
Pletten,  hvor  Haren  kom  forbi. 

Den  løber  aldrig  lige  ud,  men  holder  sig  til 
sit  Distrikt,  hvor  den  er  født,  og  beskriver, 
naar  den  drives,  en  stor  Kres  indenfor  sine 
Enemærker. 

Den  forlod  næsten  straks  Myret  og  søgte 

op  i  Skoven.  Det  kunde  jeg  høre  paa  Woj, 
^om  halsede  deroppe  paa  Sporet. 

De  gik  udenom  Besowo  i  en  stor  Bue  gen- 
nem Kratskoven  i  Lavningen,  og  jeg  løb  alt, 
hvad  jeg  kunde,  for  at  komme  tidsnok  ud  i 
Kresen,  thi  Woj  gik  rasende  paa. 

Jeg  stillede  mig  paa  Post  i  Skovkanten  for- 
an en  lang,  kileformet  Aabning  i  Skoven. 

Her  maatte  den  komme  over.  Ned  i  Høj- 
skoven vilde  den  næppe  vove  sig.  Den  vilde 
maaske  betænke  sig  et  Sekund  eller  to,  naar 
den  i  fuld  Fart  kom  ud  til  Aabningen,  men 
resolut  sætte  over  istedetfor  at  bryde  af  og 
gaa  langs  med  Kanten. 

Men  hvad  var  det!  . . .  Woj  tav  stille.  Den 
er  blevet  narret  og  har  tabt  Sporet,  efter  at 
Haren  har  gjort  et  uhyre  Sidespring. 

Det  var  forfærdeligt !  . . .  Jeg  lyttede  ud  i 
den  pludselige  Tavshed,  som  om  Wojs  Hal- 
sen var  den  eneste  og  sidste  Lyd  i  en  uddød 
Verden. 

Sekunderne  syntes  at  være  Timer  og  Dage. 
Det  var,  som  om  Luften,  jeg  aandede,  blev 
tyndere  og  tyndere,  saadan  pressede  Blodet  i 
Tindingerne,  og  jeg  udstødte  et  hæst  Suk  for 
at  lette  Brystet,  men  i  det  samme  blev  jeg  ramt 
af  et  voldsomt  Slag  lige  i  Hjertekulen.  Det 
var  en  Lydbølge,  der  brød  ind  gennem  mine 
Trommehinder,  og  fyldte  mig  med  en  Tuden 
og  Tordnen,  som  var  et  hylende  Uhyre  af  en 
Helvedshund  sluppet  løs  i  Skoven.  Det  var 
Woj,  der  Igen  var  paa  Sporet  og  gik  paa, 

saa  Sne  og  Kviste  sprøjtede  om  den.  Den  hal- 
sede ikke.  Det  var  et  eneste  hæst,  langtruk^ 
kent,  vanvittigt  Hyl,  der  stod  ud  over  dens 
røde,  hængende  Tunge.  Den  var  i  en  Til- 
stand, hvor  den  hverken  skyede  Vand  eller 
Ild  eller  Skud,  og  den  vilde,  hvis  det  skulde 
være,  blive  ved  med  at  mase  frem  over  dette 
Spor,  til  den  styrtede  med  Snude  og  Forben 
strakte  for  aldrig  at  rejse  sig  mere.  Jeg  har 
aldrig  set  en  Harehund,  der  gik  saa  rasende 
paa  som  Woj  denne  første  Gang,  da  den  over- 
vandt sig  selv  og  sin  Skræk  for  Haren  og 
Skuddene,  der  fulgte  med  Støverhaandterin- 
gen. 

De  laa  længre  ude  paa  en  større  Kres,  kun- 
de jeg  høre,  og  jeg  løb  derfor  ned  langs  med 
den  aabne  Kile  i  Skoven,  mens  Woj  nærmede 
sig  mere  og  mere.  Der  kunde  ikke  være  langt 
imellem  den  og  Haren,  og  de  maatte  næsten 
samtidig  komme  til  Syne,  hvis  de  blot  kom 
ud,  hvor  jeg  stod. 

Nærmere  og  nærmere  lød  Wojs  Halsen, 
der  nu  kun  var  et  hæst  Bjæf.  Hvis  Haren 
ikke  sprang  af  lige  i  Skovkanten,  maatte  den 
vise  sig  hvert  Øjeblik.  Men  den  vilde  komme 
over  den  aabne  Plads  i  vældige  Spring.  — 
Blot  jeg  ikke  skyder  forbi!   .... 

Der  sprang  et  graat  Dyr  ud  af  Skovkanten 
paa  den  anden  Side  og  kom  ned  forbi  mig  i 
en  spids  Vinkel  med  en  saadan  Fart,  at  Øj- 
nene knapt  kunde  følge  med,  mens  jeg  pegede 
med  Bøssen. 

Jeg  holdt  foran  den  og  skød,  saa  den  slog 
en  Række  Kolbøtter  forover  paa  sit  Ansigt  og 
blev  liggende  paa  Siden  med  alle  fire  Løb  fra 
sig. 

Mens  jeg  skød,  havde  alle  andre  Sanser 
end  Synet  lukket  sig,  og  nu  hørte  jeg  igen 
Woj.  Den  kom  allerede  ned  mod  Haren  og 
saa  netop  ud,  som  jeg  havde  tænkt  mig,  da 
den  for  ti  Minutter  siden  havde  fundet  det 
tabte  Spor  igen. 

Der  var  ikke  sund  Fornuft  skabt  i  den. 
Den  smed  sig  lige  paa  Haren,  idet  den  skif- 
tevis glamsede  paa  den  og  drog  Vejret  med 
Tungen  hængende  langt  ud  af  Halsen,  som 
skulde  den  sprænges  ved  det. 

Jeg  lod  den  være  lidt  alene  med  sig  selv  og 
sin  Lykke  og  gik  saa  ud  til  den. 

Den  forstod  ikke  straks  min  Nærværelse 
og  havde  sikkert  ikke  hørt  noget  til  Skuddet; 
men  da  den  havde  slugt  sin  Andel  i  Byttet, 
begyndte  den  langsom.t  at  begribe  Sagens 
Sammenhæng. 

Det  var  en  stolt  Dag,  og  siden  gik  alting 
som  Fod  i  Hose  med  mig  og  Woj. 

Der  kom  efterhaanden  lidt  mere  System  i 
Jagten,  og  Woj  gik  langsommere,  da  den 
forstod,  at  det  ikke  var  Hastværket,  det  kom 
an  paa.  Men  skød  jeg  forbi,  eller  Haren  ikke 
kom  mig  paa  Skud  i  første  Omgang,  kunde 
der  komme  noget  af  den  gamle  Djævel  op  i 
Woj.  Den  blev  aldrig  træt.  Den  havde  fun- 
det sin  Mission  i  Livet  og  ofrede  sig  helt  for 

den  uden  materielle  Bagtanker,  og  det  gjorde 
ikke  noget  Skaar  i  dens  Jagtglæde,  at  den 
ikke  fik  de  varme  Tarme  at  æde.  Den  saå  paa 
denne  Sag  som  en  raa  og  primitiv  Nydelse, 
der  hørte  et  overvundet  Stadie  til. 

Inde  i  Kratskoven,  hvor  Harerne  gemte 
sig,  var  de  ikke  til  at  faa  paa  Skud,  naar  man 
selv  gik  og  trampede  dem  op  i  Sneen.  Der 
kunde  man  kun  se  et  Par  Skridt  frem  for  sig, 
og  naar  man  kom  til  Sædet,  var  der  tomt.  Og 
derinde  arbejdede  Woj,  mens  jeg  stod  paa 
Post,  naar  den  havde  rejst  Harerne  og  glam- 
mende drev  med  dem. 

Sneen  var  faldet  dyb  og  jævn.  Den  hang 
som  løst,  fint  Pudder  paa  Granens  og  Fyr- 
rens mørke  Grene.  Luften  var  graa  og  kold. 
Sne  og  Frost  gennem  mange  korte  Vinter- 
dage stod  skrevet  i  den. 

Og  paa  en  af  disse  Dage,  hvor  det  graa- 
hvide  Lys  over  den  sneklædte  Ødemark  alle- 
rede ved  To-Tiden  begyndte  at  fortætte  sig 
og  lægge  Skygge  over  Jorden,  stod  jeg  paa  et 
aabent  Bakkedrag  og  fulgte  Wojs  Halsen 
nede  i  Lavningens  snebehængte  Grenevildnis. 

Den  havde  drevet  nogen  Tid  dernede,  og 
det  gik  langsomt  i  den  dybe,  løse  Sne  mellem 
det  tætte  Krat.  Jeg  hørte,  hver  Gang  den 
sprang  frem,  dens  høje,  afmaalte  Glam,  kun 
afbrudt,  naar  den  blev  hængende  et  Øjeblik 
paa  Maven  over  en  væltet  Stamme. 

Jeg  saå  den  i  Tanken  springe  dernede  med 
den  sorte  Snude  strakt  over  Sporet  og  de  klo- 

ge  Øjne  lysende  i  Skyggen  under  Grenetaget, 
da  jeg  pludselig  foer  sammen  og  aabnede 
Munden  ved  et  langtrukkent,  forfærdeligt, 
elendigt  Hyl.  Et  kort,  halvkvalt  Skrig  tU  skar 
koldt  Igennem  mig,  og  alt  blev  stille,  dødsens 
stille 

Jeg  tænkte  ikke,  forstod  ingenting,  men  løb 
med  Bøssen  i  Haanden  i  den  dybe  Sne  frem- 
over Bakkedraget  ned  mod  Lavningen. 

Alt  var  tavst  og  mørkt,  ogsaa  i  mig,  og 
trods  det  hurtige  Løb  følte  jeg  kun  Kulde, 
ingenting  mere,  kun  Tavshed  og  Kulde. 

Jeg  brød  ind  gennem  Kratskoven,  kom  ud 
paa  Sporet  og  trængte  mig  frem  gennem  Vild- 
nisset uden  at  mærke  Grenene,  der  stak  mig  i 
Ansigtet  og  flængede  mit  Tøj,  uden  at  mærke, 
at  jeg  faldt  over  Stammerne,  krøb  paa  alle 
fire  og  truede  og  hylede  og  forbandede. 

Jeg  saå  kun  Sporet,  Wojs  Spor,  og  mine 
Øjne  lyste  rimeligvis  gule  ligesom  dens  i  Skyg- 
gen under  Grenetaget. 

Men  paa  en  Gang  blev  Sporet  saa  stort  og 
mangefodet,  som  om  jeg  saå  dobbelt  med 
m.Ine  tørre,  opspilede  Øjne. 

Jeg  følte  noget  som  Kuldesting,  noget  der 
kvaltes  i  mig  og  fortrak  sig  i  skæv  og  vanvit- 
tig Skræk. 

Og  da  ogsaa  jeg  endelig  naaede  frem,  hvor 
alle  disse  store,  forfærdelige  Spor  endte  i  en 
rund  Labyrint  af  blodplettede  Spor  med  en 
levret  Blodpøl  i  Midten,  kastede  jeg  mig  ned 
og  græd  over  de  Stumper  Ben  og  Hale  og 

flenset  Kadaver,  som  Ulvene  havde  levnet  af 
min  Woj 

Jeg  gik  ikke  mere  paa  Jagt. 

Om  Dagen  gravede  jeg  et  stort,  firkantet 
Hul  i  Snedyngen  foran  hvert  Giughul  i  Elvs 
Hytte. 

Om  Natten  føg  det  til  igen,  og  jeg  be- 
gyndte forfra  den  næste  Dag. 

Sneen  havde  lagt  sig  alenhøjt  over  Landet. 
Skoven  stod  i  Sne  til  op  paa  Stammerne,  og 
Grenene  bøjede  sig  mod  Jorden  under  Vægten 
af  Vinterens  hvide  Naaleløv. 

Det  kunde  fyge  mange  Dage,  saa  Himmel 
og  Jord  stod  i  ét,  saa  Luften  var  graa  og 
tæt  og  ugennemsigtig,  og  der  laa  hushøje 
Driver  ved  Veje  og  Skovkanter. 

Det  var  den  russiske  Vinter. 

Med  kolde  Pust  trængte  den  sig  ind  gen- 
nem Sprækkerne  i  Vinduer  og  Bjælker,  og  det 
kneb  med  at  holde  Varmen  ogsaa  indendørs. 

Men  saa  kunde  pludselig  en  Nat  Frosten 
komme  og  kvæle  Vinden  med  sine  20 — 30 
Graders  Styrke,  og  da  lagde  der  sig  en  frost- 
klar, klinger  og  stivfrossen  Ubevægelighed 
over  Sneødet. 

Røgen  steg  lige  og  frossen  mod  den  kulde- 
gysende Vinterhimmel. 

Solen  løb  et  kort,  gnistrende  Dagsløb  hen 
over  denne  skrigende  Hvidhed  og  flygtede 
for  en  blaasort  Nat  med  Myriader  af  tin- 
drende Himmeltegn  i  Kres  om  den  skælvende 
Polarstjerne. 

Det  gav  et  Ryk.  i  mig,  hver  Gang  jeg  i 
Søvne  hørte  Bjælkerne  trække  sig  sammen 
af  Kulden,  med  Knald,  saa  det  rystede  i 
Hytten.  Om  Morgenen  var  Hjørnerne  hvi- 
de af  Is  og  Rim,  der  var  slaaet  igennem 
udefra. 

Det  var  en  knagende  Vinter,  og  man  skul- 
de paa  slige  Dage  passe  paa  at  gnide  sin 
Næse,  naar  det  begyndte  at  stramme  i  Tip- 
pen af  den.  Naar  vi  var  to  sammen,  kig- 
gede vi  paa  hinanden  af  og  til  for  en  Fejls 
Skyld. 

Jeg  havde  skaffet  mig  Filtstøvler  og  en 
Faareskindspels  af  den  Slags,  som  Bønderne 
bruger,  uden  Klæde  paa  den  udvendige  bare 
Side  af  Skindet. 

Den  var  varm,  og  Hovedet  skjulte  jeg  i 
en  Hætte  af  Kalveskind  med  lange,  hængende 
Øreklapper.  Den  havde  i  Modsætning  til  Pel- 
sen Haarene  udad. 

Jeg  havde  ogsaa  skaffet  mig  en  Køter  og 
en  Gris. 

Naar  det  ikke  var  altfor  koldt,  puttede 
jeg  Grisen  i  en  Sæk  og  slæbte  den  og  Hun- 
den ned  i  Lavningen,  hvor  jeg  havde  lavet 
en  aaben  Plads  med  fire  Skydegange  paa  det 
Sted,  hvor  jeg  fandt  Woj,  og  hvor  jeg  havde 
begravet  Resterne  af  den. 

I  en  knudret  Fyr,  som  jeg  bandt  Hunden 
til,  havde  jeg  bygget  mig  et  Sæde,  hvorfra  jeg 
kunde  se,  hvad  der  foregik  rundt  omkring. 

Og  jeg  sad  da  mangen  Gang  dernede  og 

ventede  paa,  at  et  eller  andet  skulde  ske,  og 
naar  jeg  ikke  sad  dernede,  tænkte  jeg  allige- 
vel næsten  altid  paa  den  aabne  Plads  med 
Hunden  og  Grisen  og  mit  Sæde  i  den  knud- 
rede Fyr. 

Jeg  havde  allerede  siddet  mange  Timer 
dernede  lige  fra  det,  at  Nymaanen  var  be- 
gyndt at  lyse  op  i  Natten. 

Jeg  sad  paa  en  tyk  Gren  med  Fødderne 
paa  en  anden  og  holdt  Bøssen  over  Knæene. 

Naar  der  var  Sne  i  Luften,  flød  alle  Lin- 
jer og  Skygger  i  ét  med  det  dæmpede  Maane- 
lys.  En  Gren  kunde  bevæge  sig  svagt  ved  et 
Vindstød,  saa  den  fine  Sne  dryssede  sagte  og 
tog  det  med,  som  hang  paa  Grenene  længre 
nede;  men  ellers  var  der  intet  andet  at  høre 
end  Hunden,  som  peb  og  tudede  af  Kulde 
og  Skræk,  og  Grisen,  der  skreg  i  sin  Pose. 
Ja,  der  var  ogsaa  nu  og  da  langt  borte  en 
anden  Hund,  der  gøede  og  hylede,  og  jeg 
kunde  komme  til  at  tænke  paa,  om  det  nu 
ogsaa  var  en  Hund,  eller  om  det  ikke  skulde 
være  noget  andet. 

I  klare  Frostnætter,  naar  jeg  gik  ned  til 
Lavningen,  skreg  Sneen  skarpt  og  skørt,  som 
om  jeg  med  bare  Fødder  traadte  paa  en 
vaad  Glasplade,  og  Maanens  blaahvide  Skær 
gjorde  Natten  lys  og  endnu  mere  hemmelig- 
hedsfuld. 

Skyggerne  af  Kratskoven  laa  paa  Vinter- 
nattens blege  Snebaare,  som  en  forvreden 
Spøgelsehøst  af  faldne  Grene. 

Fjærne  Nordlys  flammede  op,  som  blev 
en  Fakkel  lynsnart  svunget  af  en  Kæmpe- 
haand  over  den  isbundne  Polarkres,  og  tu- 
sinde Tusinder  hvide  Stjerner  krydsede  med 
lysende  Spor,  glemmende  Tid  og  Menneskets 
Evighed,  paa  det  højtbuede  Himmelhvælv. 

—  Orion  bøjede  sig  tilbage  i  sin  Hofte, 
som  greb  han  til  Sværdet: 

—  Hvad  om  han  drog  det  og  gennemhug- 
gede  Tyngdelovens  flimrende  Væv! 

De  vilde  styrte  sammen,  Løven  og  Bukken 
og  Skorpionen  .... 

Karlsvognen  vilde  rulle  frem  og  vælte 
Kæmpen  Orion. 

Og  alle  vilde  de  synke  sammen  i  én  ene- 
ste mægtig  Himmelbrand,  der  kastede  sit  Lys 
ud  i  Rummets  yderste  Gaader  og  smeltede 
mig  og  mit  Fyrretræ  og  Wojs  Stump  begra- 
vede Hale  for  at  støbe  os  forfra  igen  i  de 
sam.me  Former. 

Og  Timerne  gik,  uden  at  der  skete  noget, 
^g  j^g  vadede  hjem  stivfrossen  og  ond 
med  den  pibende  Hund  og  min  halvdøde 
Gris  .... 

Maanen  var  paa  sit  Sidste. 

Tunge  Sneskyer  drog  hen  over  Himlen,  og 
Vinden  jog  den  løse  Sne  hvislende  hen  over 
de  øde  Flader. 

—  Sult  og  Kulde  og  Død,  —  lød  det  for 
Ødemarkens  Dyr. 

Jeg  gik  som  sædvanlig  tværs  gennem  Lav- 
ningen langt  ud  paa  den  anden  Side,  slæbende 

Sporet  til  med  Grisen  i  Posen  og  vendte 
tilbage  til  mit  Fyrretræ  i  samme  Spor.  Det 
føg  forresten  næsten  straks  til  af  sig  selv 
igen. 

Og  saa  sad  jeg  oppe  paa  min  Gren  uden 
at  røre  mig,  og  det  eneste  Liv,  der  rørte  sig, 
var  Hunden  og  Grisen,  og  det  var  ikke  noget 
Liv,  men  en  Forbandelse. 

Det  forstod  jeg,  naar  de  klynkede  dernede 
Time  efter  Time  angstfuldt  og  bedende. 

Og  da  der  langt  borte  i  Skoven  lød  en  sæl- 
som, tudende  Gøen,  var  det  næsten  ikke  til 
at  holde  ud,  hverken  for  mig  eller  Hunden. 
Vi  rystede  begge  to.  Vi  rystede  kun  og  tænkte 
ikke  paa  noget  andet  end,  at  Tiden  var  for- 
færdelig, sønderslidende  lang. 

Men  paa  en  Gang  rejste  Hunden  sin  Krop, 
saa  højt  den  kunde,  paa  de  stive  Ben  og 
krummede  Ryggen  helt  rund  . . .  Med  Ho- 
vedet vrænget  til  Siden  stirrede  den  ind  i 
Krattet. 

Havde  jeg  haft  Børster  paa  Ryggen,  hav- 
de jeg  rejst  dem  ligesom  den.  Men  jeg  følte, 
at  jeg  en  Gang  for  længe,  længe  siden  under 
en  anden  Skikkelse  havde  haft  det,  og  at  de 
ogsaa  havde  rejst  sig  saadan  lige  i  Vejret 
fra  en  mager  Rygrad. 

Hunden  vred  sig  næsten  helt  sammen,  da 
et  stort,  graat  Dyr  med  gule,  stikkende 
Øjne  i  det  spidssnudede  Hovede  kom  ud  af 
Krattet. 

Jeg  vidste,  at  den  skulde  komme  ud  netop 

paa  det  Sted.  Det  havde  jeg  set  paa  Hunden, 
og  jeg  skød  I  samme  Nu. 

Et  rasende,  saaret  Hyl  hven  ud  I  Natten. 
Noget  raslede  gennem  Krattet.  Det  var  Sne, 
der  faldt  fra  Grenene  derinde,  men  den,  jeg 
skød  paa,  var  tilbage.  Jeg  havde  skudt  Bag- 
delen fra  den,  og  den  slæbte  sig  hylende  og 
bidende  om  sig  ind  i  Krattet. 

Jeg  sprang  lige  fra  Grenen  ned  i  Sneen  og 
styrtede  efter  den. 

Da  den  saå  mig,  gjorde  den  Holdt  og  hug- 
gede rasende  efter  mig.  Den  skar  Tænder  og 
gjorde  Forsøg  paa  at  springe  op  paa  sin  gen- 
nemskudte Bagdel.  En  hæs,  fortvivlet,  hade- 
fuld Knurren  stod  ud  af  dens  forvredne  Kæ- 
ber. 

Jeg  saå  med  dyb  Lindring  ind  i  disse  hede, 
lysende  Vilddyrøjne,  og  jeg  syntes,  det  var 
altfor  snart,  da  jeg  jog  den  et  andet  Skud  i 
det  dampende  Gab. 

Jeg  løste  den  ulykkelige  Hund  og  hørte 
den  hyle  paa  sin  halsbrækkende  Flugt  hjem- 
over, mens  jeg  slog  Strikken  om  Ulvens  Hals 
og  klyngede  den  op  i  Fyrretræet,  for  at  Woj 
kunde  faa  Ro  i  sin  Grav  nedenunder. 

—  Imorgen,  —  tænkte  jeg,  —  er  det  graa 
Udyr  stivfrosset,  og  naar  Vinden  løber  gen- 
nem Krattet,  griber  den  fat  i  det  kantede, 
frosne  Ulvekadaver  og  svinger  det  frem  og 
tilbage,  saa  det  hugger  klaprende  som  tørt 
Træ  mod  Fyrrestammen,  og  det  forvredne, 
tænderskærende  Fjæs  griner  ad  det  hele,  og 

den  gulgraa,  buskede  Hale  fejer  let  gennem 
Luften. 

Men  naar  saa  Foraaret  kommer,  vil  det 
krybe  med  blege,  sultne  Orme  i  den,  indtil 
den  bliver  helt  levende  igen,  og  store,  blanke 
Spyfluer  og  kobberglinsende  Biller  vil  flyve 
ud  af  dens  raadne  Bælg  og  svirre  i  Solen  med 
de  aarede  Vinger,  indtil  en  ny  Snevinter  fyger 
om  det  ranglende  Ulveskelet.  — 

Det  var  sidste  Gang,  jeg  var  paa  Jagt  den 
Vinter,  men  jeg  hørte  heller  ikke  Woj  halse 
mere  i  Ødemarken. 


I 


TOPS 

TOPS  var  kun  en  Hund,  slet  og  ret  en  kort- 
haaret,  hvidbroget  Pointer;  men  Gud 
give,  at  vi  alle  havde  lige  saa  god  Forstand 
som  den.  Selve  Hjerneskallen  hos  den  var 
bredere  end  lang  og  hvælvede  sig  genialt  ud 
til  begge  Sider.  Maalene  var  i  Orden,  og  den 
kunde  for  den  Sags  Skyld  godt  have  været 
et  typisk  Eksemplar  af  en  ,,Kortskalle",  hvis 
nogen  havde  gidet  spekulere  derover.  Men 
det  var  der  ingen,  der  gjorde;  vi  havde  helt 
andre  Sager  at  tage  Vare  dengang. 

Skønt  jeg  havde  hørt  Tale  om  den,  før 
jeg  fik  den,  kom  jeg  dog  aldrig  helt  tilbunds 
i  dens  Barndom.  Saa  meget  véd  jeg  dog,  at 
dens  Fader  var  kommet  fra  England  for 
looo  Rubler,  at  samme  havde  haft  mange 
Koner  og  Børn,  og  at  Tops  skulde  ligne  den 
paa  et  Haar. 

Forøvrigt  havde  den  tilbragt  sin  Ungdom 
med  at  liste  om  i  Nordruslands  Skove  og  gaa 
i  Galop  over  grønne  Engdrag  og  tuede  Myr. 
Om  Vinteren  havde  den  ligget  hjemme  og  til- 
egnet sig  den  højere  Dannelse.  Den  var  i 
Besiddelse  af  alle  menneskelige  Dyder.  Den 

kunde  holde  sig  tør  en  hel  Nat  og  Dag,  men 
gik  det  den  tilsidst  paa  Nerverne,  kunde  den 
opløfte  en  vild  og  hjerteskærende  Tuden, 
som  maatte  høres  og  forstaas.  Den  var  vel 
for  Fanden  indrettet  som  alle  andre !  .... 
En  Gang,  da  den  var  ene  hjemme,  havde  den 
tilsidst  i  Fortvivlelse  sprængt  sit  Halsbaand 
og  var  sprunget  ud  gennem  en  Rude  og  til- 
bage igen  paa  sin  Plads,  og  der  laa  den  gan- 
ske roligt  og  blødte  og  slikkede  sig,  til  det 
hele  blev  opdaget. 

Den  var  meget  beskeden  af  sig  og  rørte 
hverken  andres  eller  sin  egen  Mad,  før  der 
blev  sagt:  Pil!  Og  det  faldt  den  ikke  ind 
uopfordret  at  gaa  med  ud.  Ja,  den  var  saa 
behersket,  at  den  ikke  engang  røbede  sin  Lyst 
til  det,  men  saå  til  en  anden  Side  og  lod  som 
ingen  Ting. 

Blev  den  ene  hjemme,  var  det  unødvendigt 
at  binde  den,  hvis  det  da  ikke  var  for  en  Or- 
dens Skyld.  Den  gik  ikke  for  alt  godt  ud  af 
Huset.  Dørene  kunde  staa  vidt  aabne.  Den 
skulde  nok  have  et  Øje  med  dem.  Frem  og 
tilbage  gik  den  fra  Hovedtrappen  til  Køk- 
kentrappen, satte  sig  en  Gang  imellem  og  lyt- 
tede eller  snusede  i  Luften.  Ve  den,  der  prø- 
vede paa  at  forcere  en  af  Indgangene.  Den 
sagde  ikke  et  Kny,  og  afgjorde  det  hele  i 
Tavshed,  men  dybt  og  grundigt.  Den  flaaede 
Tøjet  af,  bed  tværs  gennem  et  Laar  eller 
sprang  op  og  tog  Livtag.  En  Gang  slæbte 
den  en  Bonde  baglænds  af  Slæden,   da  han 

kørte  gennem  Gaarden  i  dens  Barndomshjem 
og  slog  efter  den  med  Pisken.  Han  var  fuld 
og  blev  reddet  i  sidste  Øjeblik.  Siden  den  Tid 
slog  han  aldrig  mere  efter  den. 

Foruden  alt  det  besad  den  ogsaa  andre 
Færdigheder,  som  der  for  den  hørte  stor 
Overvindelse  til  at  udøve  —  som  f.  Eks.  at 
apportere  brændende  Cigaretter  eller  Æg. 
Men  det  udviklede  Forsigtigheden  og  Om- 
dømmet, og  hvad  har  vel  for  os  allesammen 
mere  Værd  end  det ! 

Da  jeg  saå  den  første  Gang,  var  den  ni 
Aar  gammel.  Jeg  fik  den  af  en  Ven,  som  i 
tyve  Aar  af  den  kejserlige,  russiske  Rege- 
ring havde  været  interneret  paa  sit  Skovgods. 
Hans  øvrige  Kammerater  havde  strakt  Hals 
under  Galgebjælken  eller  lagt  sig  til  at  raadne 
levende  op  i  Statsfængslets  Stenhuler.  Men 
han  havde  haft  Held  med  sig,  og  tyve  Aar 
kan  gaa  rigtig  rart  hen  ved  at  gaa  paa  Jagt, 
naar  Vejret  er  til  det,  og  dreje  Birketræs- 
æsker  den  øvrige  Tid. 

Han  var  en  Ven  af  Fremmede,  og  en  Dag 
kom  han  ind  til  mig.  Vi  blev  Venner  med  det 
samme  og  er  det  endnu. 

Jeg  stod  den  Gang  aldeles  ene  i  Verden  — 
min  Verden  var  en  Afkrog  oppe  paa  Græn- 
sen af  den  russiske  Tundra  —  og  Ensom- 
heden plagede  mig  til  Tider  rigeligt. 

Det  kunde  gaa  saa  vidt,  at  jeg  tog  alle 
mine  Knive  og  Skydegrejer  ned  fra  Væg- 
gen, lagde  dem  foran  mig  paa  et  Bord  og 

I  Dyreham  3 

placerede  mig  i  et  Hjørne,  hvorfra  jeg  kun- 
de beskyde  alle  tre  Værelser  i  mit  Bjælke- 
hus. 

Saadan  noget  tærer  i  Længden  paa  Hu- 
møret, og  da  min  Ven  en  Dag  traf  mig  i  en 
saadan  Stilling,  lovede  han  at  skaffe  mig  en 
Kammerat  i  Huset. 

Da  han  kom  næste  Gang,  havde  han  Tops 
med. 

Det  var  en  mørk  og  vaad  Oktoberaften. 
Regnen  silede  gennem  de  afløvede  Birketræer 
udenfor,  plaskede  mod  de  smaa  Vinduer  og 
flød  som  en  tyk,  uigennemsigtig  Masse  ned 
over  dem. 

Men  da  han  kom  ind  i  Stuen,  dampende 
af  Vejr  og  Væde,  blev  Oktoberaftenen  straks 
mindre  trøstesløs  og  ensom.  Desuden  havde 
han  altsaa  Tops  med.  Den  holdt  sig  hele  Ti- 
den bag  ved  ham,  trippede  paa  Forbenene  og 
lugtede  sig  til  en  Forestilling  om  Huset.  Mig 
ikke  saa  meget  som  saå  den  efter. 

—  Se  her  er  Kammeraten,  gamle  Ven,  — 
sagde  Skovmanden.  —  Lad  ham  bare  passe 
sig  selv  ude  og  inde.  Han  vil  til  Punkt  og 
Prikke  gøre  netop  det,  der  kræves  i  ethvert 
forekommende  Tilfælde.  Lad  ham  bare  gaa, 
som  han  selv  vil.  Han  er  et  Geni !  Et  rent 
Geni !  Jeg  kan  sige  det.  Nu  har  vi  kendt  hin- 
anden i  ni  Aar.  Naa,  Farvel,  gamle  Dreng! 
....  Farvel  ....  Farvel  .... 

Han  kyssede  Tops  paa  Snuden,  og  den 
sprang  op  ad  ham,  slikkede  ham  i  Ansigtet  og 

løftede   Overlæben,   saa  man  kunde  se  dens 
lange  Hjørnetænder. 

Jeg  rakte  min  Ven  Haanden  til  Tak.  Er 
der  større  Gaver  paa  denne  fattige  Jord  end 
en  Kvinde,  en  Hest  eller  en  Hund ! 

Og  Tops  var  en  Hund  ....  Du  Milde, 
hvor  var  den  Hund !  Alt,  hvad  der  skal  være 
i  en  Pointer,  var  i  den,  baade  Luften  i  den 
brede,  dybe  Bringe,  Styrken  i  den  spændte, 
elastiske  Ryg,  Uopslideligheden  i  de  tørre, 
sejge  Ben,  den  stramme  Bugs  skære  Farve  og 
Renhed  i  Linjerne,  Læbernes  Trofasthed, 
den  fugtige  Snudes  Alvidenhed  og  den  evige 
Ild  i  de  ravgule,  blodprikkede  Øjne  ....  Jeg 
kunde  være  gaaet  hen  i  en  Krog  og  have 
grædt  over  dens  Dejlighed grædt  af  Kær- 
lighed til  en  Hund 

Men  jeg  fik  ikke  Tid  til  det.  For  i  det 
samme  bandt  Skovmanden  den  til  et  af  Be- 
nene paa  min  Seng  inde  i  det  andet  Værelse. 
Den  saa  sig  om  efter  et  Tæppe,  stod  sluk- 
øret og  misfornøjet  og  satte  saa  resolut  op 
i  Sengen,  drejede  sig  rundt  et  Par  Gange 
og  faldt  saa  hen  med  Snuden  mellem  Bag- 
benene. 

Vi  lod  den  ligge,  ja,  glemte  den  helt,  mens 
vi  pokulerede,  og  Timerne  skred  hen  i  Lys 
af  grønne  Vinglas,  som  røde  og  guldskin- 
nende Drikke  brusede  igennem. 

Det  var  sent  paa  Natten,  da  vi  rejste  os, 
fulde  af  Bægerklang  og  Frasagn  om  Jagt  paa 

Mennesker  og  andre  Dyr 

—  Tops!  —  sagde  jeg  venligt,  da  jeg 
kom  tilbage  efter  at  have  fulgt  min  Gæst 
til  Dørs. 

—  Tops!  —  sagde  jeg  og  gik  lige  løs  paa 
den.  I  det  samme  sprang  den,  saa  langt  Læn- 
ken gav  los.  Den  standsede  midt  i  Himmel- 
rummet foran  mig  og  slog  et  Luftspring,  saa 
Sengen  gav  sig  ud  fra  Væggen.  Den  faldt  paa 
Benene  og  masede  løs  paa  mig  med  Senge- 
enden slæbende  efter  sig.  Jeg  tumlede  til- 
bage, talte  den  tilrette,  overdængede  den  med 
alle  Hundesprogets  værste  og  bedste  Ord, 
men  den  forstod  intet,  hvæsede  og  gurglede 
ud  af  sin  aabne,  hede  Hals  og  var  som  be- 
sat efter  mit  Kød.  Øjnene  skinnede  mat- 
grønne i  Halvmørket,  og  under  dem  var  der 
kun  en  aaben  Mundfuld  Tænder  med  en  glo- 
hed Tunge  midt  i. 

Saa  fik  den  fat  i  mit  Ben.  Det  gjorde 
ondt  et  Øjeblik,  men  i  næste  Nu  var  det  Tøj, 
der  blev  flaaet  Itu.  Det  var  mit  ene  Bukse- 
ben .... 

Der  kom  noget  op  I  mig.  Jeg  fik  store 
Sveddraaber  paa  Panden  og  Tranghed  i 
Hjærtet,  og  i  to  Spring  havde  jeg  grebet  min 
Nagaika  og  begyndt  at  slaa. 

Det  varede  længe,  men  da  den  omsider 
gav  sig,  var  det  ikke  paa  Skrømt.  Den  var 
retireret  ind  under  Sengen,  og  da  jeg  kaldte 
paa  den,  krøb  den  langsomt  og  besejret  paa 
alle  fire  ud  til  mig. 

Vi  elskede  hinanden  over  alt  i  Verden  og 

var  aldrig  Uvenner  siden  den  Nat  —  ikke 
engang  da  den  døde  —  døde  for  min  egen 
Haand  .... 

Tops  og  jeg  gik  den  næste  Dag  ud  at  spa- 
sere  i  Byen.  For  en  Sikkerheds  Skyld  havde 
jeg  den  i  en  Snor,  og  det  viste  sig,  at  baade 
vi  og  andre  stod  os  ved  det.  Den  var  meget 
fortumlet  over  de  mange  Huse,  Hunde  og 
Mennesker,  som  vi  kom  forbi.  For  det  meste 
holdt  den  sig  bag  ved  eller  ved  Siden  af  mig, 
og  jeg  hørte  kun  paa  dens  hurtige  og  for- 
bavsede Skridt,  hvordan  det  var  fat  med  den. 
Dens  lange,  haarde  Klør  klaprede  i  Takt 
med  dens  Bevægelse  mod  Plankerne  i  det 
smalle  Træfortov.  Af  og  til  gjorde  den  Til- 
løb til  at  springe  frem,  men  betænkte  sig  i 
det  samme  og  udladede  sin  Spænding  ved  en 
nervøs  Sitren  i  alle  Muskler. 

Naar  vi  mødte  nogen,  maatte  jeg  holde 
den  tæt  ind  til  mig,  da  den  følte  sig  meget 
opbragt  over,  at  andre  færdedes  paa  For- 
tovet. Jeg  maatte  passe  paa  som  en  Smed 
for  at  undgaa  Sammenstød. 

Der  var  en  Mand,  som  kom  til  at  gaa  lige 
foran  os.  Han  havde  en  svær  Stok  i  Haan- 
den,  som  han  snart  svingede  med,  snart  stødte 
haardt  ned  i  Plankerne.  Pludselig  foer  Tops 
frem  mod  ham  med  et  Ryk  i  Snoren,  saa  jeg 
nær  havde  tabt  Balancen.  Men  jeg  fik  dog 
Hold  paa  den,  inden  det  var  for  sent,  og 
Manden  foran  os  veg  med  en  drøj  Ed  ud  paa 
den  sølede  Gade,  mens  vi  kom  forbi. 

Tops  skottede  med  et  Blink  i  Øjet  op  til 
mig  og  spillede  med  sin  fine,  snorlige  Hale 
—  helt  snorlige  var  den  forresten  ikke.  Der 
var  et  Knæk  paa  Midten  fra  en  Gang,  Tops 
i  Skoven  var  kommet  lige  over  en  Sneppe, 
der  sad  og  tænkte  paa  ingenting.  Den  blev 
heller  ikke  bragt  ud  af  sine  Tanker,  for  Tops 
retirerede  saa  hurtigt  baglænds,  som  om  det 
havde  været  en  antændt  Bombe,  men  Halen 
kom  i  Klemme  i  Krattet,  og  siden  den  Tid 
var  der  et  Knæk  paa  den  .... 

Det  gjorde  mig  ondt  for  Tops,  da  jeg 
lagde  Mundkurv  paa  den,  næste  Gang  vi  gik 
ud  at  spasere;  men  jeg  indsaa  det  frugtesløse 
i  at  overbevise  den  om  Menneskets  Eks- 
istensberettigelse paa  Jordens  Overflade.  Den 
var  ikke  saa  lidt  benovet  over  denne  Pry- 
delse, men  vænnede  sig  dog  hurtigt  til  den, 
ja  bragte  tilsidst  selv  Mundkurven,  naar  vi 
skulde  ud. 

Og  saadan  gik  Vinteren  hen  i  al  Alminde- 
lighed. Jeg  sad  paa  Kontoret  og  gik  paa  For- 
retninger i  Byen,  og  Tops  satte  sig  ind  i  den- 
ne Side  af  min  Tilværelse  med  stor  Interesse 
og  lagde  ogsaa  her  en  sjælden  Dybsindighed 
for  Dagen.  Den  kunde  med  aldrig  fejlende 
Sikkerhed  sige  mig,  hvor  der  var  noget  at 
gøre.  En  mærkværdig  Næse  for  Fedevarer 
havde  den,  selv  om  de  var  gemt  aldrig  saa 
meget  bag  Laas  og  Lukke.  Havde  jeg  ude- 
lukkende viet  mig  Jagten  efter  den  Slags 
Ting,  kunde  vi  ikke  have  undgaaet  at  tjene 

en  Formue.  Ved  at  bruge  Bøssen  tjener  man 
ingen  Formue  —  at  sige,  naar  den  kun  bru- 
ges efter  Jagtloven;  men  i  Længden  bliver 
det  alligevel  det  morsomste  og  holdbareste. 
Det  fandt  Tops  og  jeg  i  alt  Fald.  Da  jeg  be- 
gyndte at  skyde  efter  andre  Ting,  var  Tops 
destoværre  ikke  med,  men  jeg  tvivler  ikke 
om,  at  det  ogsaa  havde  moret  den  uhyre ! 

En  Gang  imellem  kom  Skovmanden  i  Be- 
søg til  os,  og  Tops  var  ude  af  sig  selv  af 
Glæde  over  sin  gamle  Herre;  men  den  gjorde 
aldrig  det  mindste  Forsøg  paa  at  følge  ham, 
naar  han  gik  igen.  Havde  han  kunnet  give 
den  bort,  fik  det  blive  derved. 

I  det  Hele  og  Store  gik  Tiden  altsaa  rigtig 
rart  hen  for  os.  Tops  var  øjensynlig  dydig  af 
sig.  Senere  hen  kom  jeg  dog  under  Vejr  med, 
at  den  om  Natten  gik  gennem  Ilden  til  Mo- 
loch,  men  den  forstyrrede  ingen  med  det  og 
lod  mig  have  mine  Tilbøjeligheder  uden  at 
knurre  over  dem,  selv  om  de  ikke  faldt  sam- 
men med  dens  egne.  Det  fik  være.  Vi  er  jo 
alle  begavede  med  forskellige  Anlæg,  som 
egentlig  burde  respekteres.  Og  vi  respekte- 
rede hinanden  gensidigt,  og  Tops  lod  den 
sortøjede,  højbrystede  Paula  uhindret  gaa  ud 
og  ind  ad  min  Dør.  Jeg  tror  dog,  at  den  i 
Stilhed  foragtede  mig  for  det  ....  Naa  vel ! 
Jeg  søgte  at  bære  det  med  Fasthed  og  blev 
ved  mit  .... 

Solen  begyndte  langsomt  at  løfte  sig  fra 
sit  Forfald.  Der  kom  gnistrende,  ildspyende 

Dage  ind  over  Snemarkerne.  De  slog  ud  i 
glødhvide  Flammer,  sank  sammen  som  Dyn- 
ger af  sydende  Brillanter,  skar  himmelskri- 
gende gennem  Luft  og  Skyer.  Det  smertede  i 
Øjnene,  og  man  nøs  mod  Solen,  der  steg  over 
Himlen  som  et  brændende  Slot. 

Vejene  gennem  det  hvide  Land  smeltede 
og  sank.  Lag  for  Lag  kom  Hestepærerne 
frem.  De  laa  som  Guldsæd  i  den  brune  Sne- 
skorpe, vandt  sig  som  Guldtraade  gennem 
sneblændede  Vidder  og  granmørke  Skove. 

Røgen  fra  Skorstenene  stod  lige  op  i  Luf- 
ten, stod  som  tusinde  Søjler  ind  i  Himlen, 
voksede  i  Luften  som  en  Skov  med  hvide 
Stammer  og  blaanende  Kroner  langt  ind  i 
Uendelighedens  Dyb. 

Det  var  Foraaret,  en  Luftspejling  om  Sol- 
hvervet ! 

Snart  kommer  der  graa  og  vaade  Dage 
med  mørke  Pletter  paa  de  bleghvide  Agre. 
Snart  blotter  Efteraarets  visne  Græs  sin  Død 
og  Elende  paa  aabne  Pletter  i  Skoven.  Sum- 
pen og  Bækken  faar  Vand  over  den  gule  Is. 
Granens  og  Fyrrens  Grene  duver  for  klam- 
me Pust  vesten-  og  søndenfra,  og  en  tidlig 
Morgen,  eller  er  det  en  Aften,  kommer  Snep- 
pen sukkende  gennem  Luften  ....  Tys!  hvad 
var  det?  Er  den  der  allerede? 

Nej !  .  .  .  .  Men  hvor  er  Patronerne,  Krudt 
og  Hagl!  Frem  med  dem  Tops.  Sneppen  er 
paa  Vej  mod  Norden ! 

Før  Sneppen  kom,  var  jeg  ude  i  Skoven 
for  at  høre  Tjuren  „spela"  og  se  den  falde 
med  mit  Skud  i  Brystet.  Men  det  var  ikke  no- 
get for  Tops,  og  derfor  kommer  det  ikke 
denne  Historie  ved.  Det  er  ogsaa  en  Jagt, 
som  kan  tage  Livet  af  sin  Mand,  endsige 
Næsen  af  en  Hund.  Skovene  er  fulde  af  Tø- 
sjap og  Driver,  Naar  Tjurens  Opsang  lyder, 
springer  man  frem  i  Stormløb,  badet  til  midt 
paa  Livet  i  Snevand.  Til  det  maatte  Tops 
sidde  hjemme  . . . 

Men  da  Sneen  var  smeltet  paa  Veje  og  En- 
ge og  kun  laa  som  blege  Ligdynger  under  Tyk- 
ningernes mørke  Grenehvælv,  foer  vi  fra  By. 

Tøbruddet  var  kommet  som  en  Lavine 
over  det  store  Fastland.  Sneen  smeltede,  som 
var  den  i  Kog.  Man  kunde  ligefrem  se  de 
hvide  Krystaller  synke  sammen  Lag  for  Lag, 
se  dem  skifte  Form,  rinde  hen  som  regnbue- 
farvede Draaber,  slibe  Render  i  Jorden,  styr- 
te ned  i  skummende  Vandløb  og  fylde  Flo- 
den, saa  den  løftede  sin  graa  Isryg  og  skred 
gennem  Landet  under  bragende  Broer  og 
styrtende  Stammer. 

Og  der  kom  tungsindige  Nætter  og  Dage, 
Graavejr  med  forgrædte  Skyer  og  Dagslys 
som  slørede  Øjne.  Træerne  hang  fulde  af 
Taage  og  dryppende  Taarer.  Jorden  forlø- 
stes fra  Kulde  og  Frost,  drak  sig  bundløs  fuld 
af  sivende  Vand,  drak  sig  ædru  igen  til  en  ny 
Sommers  Storværk  . . . 

En  saadan  Dag  kørte  vi  ud  i  Landet  med 

min  Ven,  Bondemanden  Iwan  Petrowitsch 
Sisow.  Han  havde  en  Stump  Jord  og  et  Hus, 

noget  ,,Kretur"  og  et  Par  Heste  en  tre  Miles 
Vej  fra  Byen  og  var  en  gæv  Mand  over  hele 
Linjen.  Han  drev  svært  paa  med  sit  Ager- 
brug, agede  i  Mellemtiden  med  Varer  til  og 
fra  Byen,  byttede  Heste,  naar  det  faldt  for, 
drak  sig  fuld  og  slog  Folk  fordærvet  mere 
end  en  Gang;  men  Jæger  var  han  ikke.  Det 
passede  godt,  for  jeg  har  paa  faa  Undtagel- 
ser nær  altid  holdt  mest  af  at  skyde  selv. 

Sisow  var  kommet  ind  tidlig  om  Morge- 
nen med  to  Dritler  Smør  paa  hver  Slæde,  og 
vi  kørte  med  ham  tilbage  ved  Nitiden.  Men 
han  havde  dog  faaet  Tid  til  at  bytte  Heste 
og  stikke  to  Ølglas  Brændevin  ud  til  Lidkøb. 
Han  var  i  rigtig  godt  Lune  og  skraalede  i 
vilden  Sky.  Selv  sad  han  paa  den  forreste 
Slæde  med  nogle  Kasser  Te  og  et  Par  Suk- 
kertoppe; Tops  og  jeg  kom  bag  efter. 

Det  lettede,  da  vi  kom  ud  paa  den  op- 
blødte Vej  udenfor  Byen.  Det  gik  glattere 
dér  end  inde  paa  Stenbroen,  for  i  Slæde  kørte 
vi  jo  altsaa.  Vejene  var  ikke  til  nogen  anden 
Befordring.  Men  det  var  ikke  Vinterens  Huj- 
en til  galoperende  Hove,  ikke  Trespandets 
Prusten  i  de  rimfrosne  Næsebor  og  de  jern- 
skoede Meders  Skrig  i  den  frosne  Sne !  Nej ! 
. . .  Det  var  en  Ælten  sig  frem  Skridt  for 
Skridt,  en  Sejlads  paa  to  brede  Slædemeder 
i  selve  den  g>^ngende  Jordskorpe.  Vi  stak 
dybt  i  den,  tog  Sø  ind  og  krængede,  saa  Mud- 

deret  gik  op  over  Støvlerne.  Havde  Massen, 
vi  flød  i,  været  varmere,  vilde  jeg  ikke  et  (øje- 
blik have  tvivlet  paa,  at  vi  var  kørt  dybt  til- 
bage i  Tider,  hvor  Jordskorpen  endnu  var 
flydende. 

Vi  sad  paa  hver  sit  Høbundt  og  nikkede 
frem  og  tilbage,  frem  og  tilbage  i  Takt  med 
hvert  Skridt,  Hestene  gjorde.  Sisow  havde 
brølet  Dampen  af  Halsen  og  hang  i  Søvne 
med  Hovedet  helt  nede  mellem  Knæene.  Un- 
derligt, at  han  ikke  kælvede  forover  og  for- 
svandt i  Jorden.  Tops  havde  boret  sig  ned 
i  sit  Høbundt  og  holdt  sig  fri  for  Mudderet 
under  en  Sæk,  jeg  havde  smidt  over  den.  Bøs- 
sen og  Skydegrejerne  havde  det  ogsaa  tørt  og 
godt  i  deres  Hylstre ;  men  Sisow  og  jeg  saå 
forfærdelige  ud.  Vi  var  saa  tilsølede,  at  al- 
lensfals  min  Moder  ikke  havde  kendt  mig 
igen.  Var  jeg  pludselig  kommet  til  at  se  i  et 
Spejl,  kunde  det  ogsaa  for  mig  selv  have  haft 
sine  Vanskeligheder  at  fastslaa  Identiteten. 

Naa,  vi  var  klædt  paa  efter  Vejret,  saa  for 
Tøjets  Skyld  gjorde  det  ikke  noget. 

Efter  fire  Timers  Fart  i  Jordskorpen  gjor- 
de vi  Holdt  ved  en  lille  Kro  for  at  hvile  ud. 
Sisows  nye  Heste  orkede  ikke  mere.  De  hang 
med  Mulerne  og  var  saa  døde  i  Øjnene,  at 
de  ikke  engang  blinkede  for  Piskesnærten. 
Haarene  paa  Bug  og  Ben  klistrede  tæt  ind  til 
de  magre  Kroppe.  De  saå  ud  som  store,  kul- 
lede Fortids-Hjorte,  der  var  blevet  overman- 
det paa  Marschen. 

Vi  sørgede  for  dem,  saa  godt  vi  kunde,  og 
tog  selv  hver  sit  Ølglas  Brændevin  sammen 
med  en  nedsaltet  Agurk.  Kosten  over  hele 
Jorden  retter  sig  efter  Vejrliget,  og  man  gør 
dumt  i  at  overse  denne  Erfaring. 

Tops  fik  en  Skaal  Havregrød,  mens  Sisow 
og  jeg  drak  hver  sin  halve  Snes  Glas  koghed 
Te.  Vi  kom  i  Sved,  og  det  lindede  i  de  stiv- 
kørte  Led. 

Sisow  rullede  sig  et  Kræmmerhus  af  Avis- 
papir og  fyldte  det  med  Machorka.  Han  brød 
sig  ikke  om  finere  Tobakker,  men  mættede  i 
lange  Drag  Lungerne  med  denne  forfærde- 
lige, russiske  Urt,  der  bl.  a.  ufejlbarlig  dø- 
der Lus  og  Fnat.  Han  holdt  Vejret,  saa  læn- 
ge han  kunde,  og  naar  han  endelig  ikke  kun- 
de mere,  blæste  han  til,  saa  der  stod  en  Røg 
ud  af  alle  Huller  i  ham.  En  gammel  Ulv  hav- 
de kighostet  sig  ihjæl,  hvis  den  skulde  have 
lagt  Bryst  til  en  saadan  Mundfuld  Tobak, 
men  Sisow  strakte  Benene  velbehageligt  fra 
sig  og  spyttede  langt  ud  paa  det  snavsede 
Plankegulv 

Jeg  kom  til  at  tænke  paa  den  første  Gang, 
jeg  lugtede  Machorka.  Den  Gang  havde  jeg 
ogsaa  søgt  Hvile  under  Dagmarschen  i  en  lille 
Kro,  men  jeg  ejede  ikke  en  Styver  og  kunde 
ikke  taale  Lugten  af  Machorkaen  paa  fasten- 
de Hjærte.  Det  hjalp  ikke,  at  jeg  stred  imod. 
imod.  Jeg  maatte  udenfor  i  frisk  Luft 

Det  var  den  Gang!  Nu  gik  det  bedre.  Og 
jeg  faldt  hen  i  Drømme  om  store  Skove  og 

stride  Floder,  fulgte  Vildtets  stiløse  Veje  i 
Ødemarkerne  og  aandede  Livets  ramme 
Lugt. 

—  Nu  kører  vi  igen !  —  hørte  jeg  omsider 
Sisow  sige  fra  det  Fjerne.  Og  jeg  saå  i  det 
samme  Krostuens  sodede  Loft  og  raat  til- 
hugne Bohave. 

Saa  kørte  vi  videre  gennem  Landsbyers 
graa  og  lave  Hytter,  gennem  grønne  Rug- 
agre og  visne  Stubmarker  med  Vanddraaber 
perlende  i  hvert  et  Straa.  Skov  og  Krat  veg 
tilbage  og  kom  igen.  Granens  Grene  bøjede 
sig  mod  Jorden  som  Skygger  over  Grave,  og 
i  det  Fjærne  laa  mørke  Bakkedrag  og  disede 
Dale  som  Længsel  og  Savn  i  en  Sjæl,  der 
blev  ene   .... 

Aa,  hvad  var  det  for  et  Navn!  Hvordan 
lød  det!  Hvor  svandt  det  hen,  da  jeg  just 
vilde  nævne  det,  hente  det  op  af  mit  Hjærte 
som  en  klingende  Tone  I  Hvorfor  er  det 
fjærnt  og  ufatteligt  som  mørke  Bakkedrag 
og  disede  Dale  .... 

Der  lød  en  rygende  Ed  forude.  Sisow  var 
væltet  af  Slæden  og  forbandede,  mens  han 
samlede  sig  op  igen,  alle  sine  Forfædre  paa 
mødrene  og  fædrene  Side.  Han  var  uhyrlig 
i  sin  Vrede,  og  havde  der  været  Torden  i 
Luften,  havde  Lynilden  opslugt  ham,  efter- 
som Jorden  ikke  vilde  have  ham  og  spyede 
ham  ud  igen  af  Dybet.  Men  pyntelig  saå  han 
ikke  ud,  da  han  kom  til  Sæde  igen,  og  jeg 
maatte  hen  for  at  trøste  ham. 

Det  pinte  ham  mest,  at  det  var  sket  saa 
nær  ved  Hus  og  Hjem  og  uden  en  Kæfert. 
Nu  blev  den  alligevel  paaduttet  ham. 

Hans  Bysbørn  stak  ogsaa  Hovederne  sam- 
men og  knipsede  sig  megetsigende  paa  Hal- 
sen, da  vi  kørte  op  gennem  den  lange  Gade 
i  Sisows  Landsby,  og  jeg  tror  nok,  at  hans 
Kone  har  talt  haarde  Ord  til  ham,  da  Tops 
og  jeg  drev  af  med  Bøssen  efter  Snepperne. 
For  det  gjorde  vi  nemlig  straks.  Hvorfor 
spilde  den  kostbare  Tid  med  at  pleje  sin  Ma- 
gelighed, naar  Sisows  Drenge  sagde,  at  der 
om  Aftenen  fløj  store,  store  Fugle  nede  i  Sko- 
ven! Vi  maatte  se  dem,  have  dem  ned  fra 
Luften  for  at  varme  vore  Hænder  i  deres 
Blod  og  røve  deres  Fjederham  for  selv  at 
flyve  op  til  Engene  og  Elskoven  ved  den  store 
Flod.  —  Dér  vilde  vi  bore  med  de  lange  Næb 
efter  lækkert  Kryb  og  ligge  med  de  brun- 
spættede Kroppe  tæt  sammen,  mens  Græsset 
milevidt  og  mandshøjt  sang  sine  hvislende 
Sange  om  hvide  Nætter  og  røde  Dage,  saa 
lange,  saa  korte  som  Sommer  og  Elskov  ved 
den  store  Flod  i  Norden 

Tops  og  jeg  var  inde  i  Skoven  og  ude  paa 
Engen.  Jorden  bar  oppe  igen.  Der  var  Mos 
og  Rødder  og  Græstørv  under  Vandet  i  En- 
gene til  at  træde  med  Fødderne  paa.  Aldrig 
havde  nogen  traadt  dér  før  os.  Jo,  det  hvide, 
harpiksduftende  Saar  paa  Fyrrestubben  var 
slaaet  af  Menneskehaand.  Saa  havde  de  dog 
været  der !  Økserne  havde  sunget  i  den  sking- 

re  Frostluft,  sunget  med  skælvende  Genlyd 
gennem  Skovens  andre  Stammer,  mens  Spaa- 
nerne sprang  til  Øksesangen  i  den  hvide 
Sne. 

De  har  altsaa  været  her  før !  . . .  Mon  der 
er  andre  Dyr  i  Skoven?  Skulde  her  være  no- 
get, der  listede  hen  over  Mosset  eller  var- 
somt og  blødt  listede  sig  frem  gennem  Luf- 
ten? Aa,  lad  mig  se  paa  min  Bøsse:  Lad  mig 
mærke  din  røgfri  Sjæl  ved  min  Side !  — 

Tops !  Kan  du  se  det  guUigmatte  Lys  dér, 
hvor  den  graa  Dag  hælder!  Det  er  Solen! 
Den  ligger  som  en  Verden  af  Ild  bag  den 
disede  Luft.  Den  flyver  derude  i  Rummet 
som  et  gyldent  Støvfnug.  Lille  og  uendelig 
stor  ser  den  naadigt  paa  os,  der  sprang  af 
dens  hede  Bæltested.  Det  bliver  snart  Nat. 
Se,  hvor  det  flimrer  i  Taagen,  bryder  og 
skifter  i  matte  Farver  som  Aandedrag  paa 
blanke  Messingporte  ...  Timen  er  inde!  Vi 
maa  stille  os  op  og  se  ind  i  Lyset.  Der  maa 
komme  noget  frem  af  det !  . . . 

Og  jeg  vilde  stille  mig  op  et  Sted  i  Skov- 
kanten, men  Tops  var  imod  det.  Den  gik  med 
høje  Skridt  og  løftet  Hovede  videre.  Jeg 
maatte  efter  den  paa  en  Stamme,  der  var 
fældet  tværs  over  en  Bæk,  efter  den  opad 
Skraaningen  i  Skygge  af  Skoven.  Tiden  var 
ubelejlig  til  Stridigheder.  —  Lad  ham  bare 
gaa,  som  han  selv  vil,  —  tænkte  jeg  —  næste 
Gang  er  det  min  Tur. 

Den  satte  sig  ved  en  Stamme  i  Skovkanten 

og  saå  paa  mig.  Jeg  saå  igen  og  blev  staa- 
ende  ved  Siden  af  den. 

Foran  os  laa  et  tuet  Engdrag.  Vi  havde 
Lys  og  Plads  til  at  røre  os  og  en  Smule  Tid 
at  løbe  paa,  hvis  det  skulde  være,  at  noget 
kom  hurtigt  henover  Engen. 

Vi  stod  med  Ansigterne  mod  Syd.  Den 
vestlige  Himmels  Lys  gled  som  en  matfarvet 
Strøm  forbi  os  gennem  Aabningen  i  Skoven. 
Jeg  følte  det  lette  Tryk  af  dens  sagtelige 
Gliden  hen,  naar  den  steg  og  sank  og  badede 
min  Kind  i  sine  lyse  Vande.  Den  sugede  Øj- 
nene til  sig  som  et  gyldent  Legeme,  hyllet 
i  hvide  Slør. 

Alt  var  Tavshed,  den  uhyre  Tavshed,  der 
kun  høres,  naar  man  stedes  Ansigt  til  Ansigt 
med  Jorden.  Søndenvinden  sneg  sig  gennem 
Skoven,  hviskede  dæmpet  til  Granen  og  løb 
som  et  Smil  i  Søvne  over  Birkens  skælvende 
Vemodighed. 

Vi  hørte  vort  eget  Aandedræt,  følte  os 
selv  helt  at  være  til 

Hvad  tænkte  mon  i  Tidernes  Morgen  hint 
første  Menneske,  der  først  af  alle  blev  sit 
eget  Aandedræt  vår,  sit  eget  Væsens  Væren 
til  ...  Han  var  ligesom  vi  standset  foran  en 
aaben  Plet  i  Skoven,  da  han  pludselig  hørte 
sig  selv  aande  og  saå  sig  selv  alene  midt  i 
Verden.  Maaske  stod  han  her  paa  den  sam- 
me Plet  som  vi!  ...  Tops,  flyt  dig  lidt!  Lad 
os  tage  et  Par  Skridt  til  Siden!  Saadan  .... 

Ja,  han  stod  derhenne  to  Skridt  fra  os,  og 

da  han  havde  opdaget  sig  selv,  kastede  han 
sig  forover  paa  sit  Ansigt  og  rejste  sig  først 
igen  om  Morgenen.  Jeg  ser  den  kvidefulde 
Forandring  i  hans  Stenalderansigt  , . .  Eller 
var  det  maaske  før  Stenalderen?  Benene 
skælver  under  ham,  da  han  vender  sig  for  at 
bære  den  uhyre  Viden  om  sig  selv  ind  til  de 
andre,  der  blev  i  Skovene  . . . 

Jeg  følte  en  bitter  Smerte  bag  Øjnene: 

Hvilke  Opdagelser  skal  vi  endnu  gøre  om 
os  selv?  Hvor  sættes  den  yderste  Grænse  for 
vor  Flugt  i  Rummet?  —  tænkte  jeg  og  vilde 
ogsaa  som  han,  der  en  Gang  stod  to  Skridt 
fra  os,  løfte  Hænderne  til  Hovedet,  men  i 
det  samme  syntes  jeg  at  høre  noget  .... 
Eller  var  det  kun  Tops,  der  hørte  noget? 

Den  havde  rejst  sig  op  og  lyttede  med 
Halsen  strakt  i  sin  fulde  Længde  og  Hovedet 
paa  skraa.  Jeg  var  ikke  straks  klar  over  det, 
men  jeg  var  glad  over  at  have  den  med: 

Ingen  skulde  faa  Lov  til  at  komme  over 
Lysningen,  ingen,  ikke  engang  hint  flyvende 
Dyr  med  Navnet,  der  aldrig  nævnes  om  Nat- 
ten, ikke  engang  det,  hvis  det  havde  rejst 
sine  forstenede  Led  fra  Flodsengen,  hvor  det 
hvirvledes  ned  hin  Nat  i  den  permske  Tid. 

—  Av!  Hvad  var  det!  Nu  hørte  jeg  det 
ogsaa  !  Et  Fløjt  fra  Luften  var  det !  . . .  Tys ! 
. . .  Igen,  og  et  igen !  Et,  to !  Et,  to,  tre !  ... 
Der  er  en  Prik  oppe  i  Luften.  Jeg  tror,  den 
bliver  større!  Var  det  den,  der  fløjtede?  Nu 
kurrer  og  sukker  den  langeligt  . . .  Men  den 

I  Dyreham  4 

har  jo  rivende  Fart,  saadan  som  den  vokser. 
Den  holder  lige  ned  paa  os,  saa  det  piber  i 
Luften!  Den  styrer  lige  lukt  efter  os!  Pas 
paa!  Pas  paa!  Den  er  bemandet!  Se  der  i 
Vingehulen  og  paa  Brystet!  Hvor  mange  er 
der?  Det  blinker!  Var  det  ikke  et  Blink?  Aa, 
Død  og  Helvede,  lad  mig  komme  til!  Død 
og  Helvede,  lad  mig  skyde  efter  den,  før  den 
kommer  over  Landet !  . . . . 

Mit  Skud  eksploderede  bagved.  Den  ma- 
nøvrerede med  et  sydende  Spring  over  det. 
Hold  foran,  foran!  Det  ramte!  Aa,  hvor  det 
ramte!  Den  stoppede  op,  rejste  sig  lige  i 
Luften  med  Styret  nedad.  De  springer  over- 
bord med  Faldskærme.  Se,  hvor  de  hvirvler 
som  Fjer  fra  en  dødsskudt  Fugl!  Hvirvl  da 
ad  Helvede  til,  I  Lopper  og  Lus,  blot  det  fly- 
vende Dyr  kommer  ned  med  det  samme !  Nu 
kommer  det  tungt  nedad,  lige  ned  paa  En- 
gen med  gule  Strejflys  over  de  brudte  Vin- 
ger   

Den  faldt  med  et  Brag  foran  os  og  blev 
liggende  som  en  stor,  uformelig  Masse  i 
Skyggen  fra  Skoven. 

Tops  rørte  sig  ikke,  efter  den.  Havde  den 
Tid  til  at  tænke  paa  en  falden  Fjende,  saa- 
længe  Luften  endnu  var  fuld  af  dem?  . . .  Der 
var  en  hel  Flaade.  De  kom  en  for  en  i  hin- 
andens Kølvand,  sommetider  to  og  to.  Jeg 
kunde  ikke  overkomme  dem  parvis.  Jeg  skød 
ogsaa  forbi  et  Par  Gange,  og  det  vil  pine 
mig  i  min  Dødsstund,   men  jeg  kunde   ikke 

gøre  for  det,  og  Hovedstyrken  fik  jeg  da  ned. 
Maaske  kan  jeg  lede  de  adsplittede  Rester 
op  en  anden  Gang 

Det  tav  i  Luften,  og  Natten  kom  over  os 
som  en  formummet  Kvinde,  der  søger  et  Leje 
og  finder  og  findes. 

Tops  havde  forladt  mig:  ...  Tops!  Den 
dukkede  frem  af  Mørket  med  noget  stort 
og  tungt  i  Munden.  Saa  forsvandt  den  igen, 
kom  igen,  blev  ved  med  det  samme. 

Den  samlede  dem  sammen  i  en  Bunke. 

Aa,  tag  varsomt  paa  døde  Fjender.  De 
kan  leve  op  igen  som  en  død  Kærlighed,  ja, 
som  en  død  Kærlighed,  som  et  f jærnt  og  ufat- 
teligt Navn,  der  blev  glemt  og  gik  tabt 

Ogsaa  jeg  bøjer  mig  ligesom  Tops  over 
de  døde  Fugle.  Der  stiger  en  varm  og  kærlig 

Duft  fra  dem,  varm  og  kærlig Aa,  nu 

husker  jeg  det:  Aa,  Lorine !  Lorine !  Nu  hu- 
sker jeg  dig,  Lorine  ! ! 

—  Der  er  de  med  Fuglene !  —  raabte  Si- 
sows  Drenge,  da  Tops  og  jeg  bankede  paa 
det  toetages  Træhus  i  Landsbyen. 

Hele  Familjen  var  samlet  nedenunder  i  den 
lave  Ovnstue.  Sisow  laa  paa  den  ægteskabe- 
lige Sovehylde  oppe  under  Loftet  og  snor- 
kede og  svedte  i  Heden.  Konen  stod  med  op- 
smøgede Ærmer  og  nøgent  Bryst  og  langede 
ildfaste  Kogepotter  ud  og  ind  af  den  gloende 
Ovnmund.  En  af  Drengene  \aiggede  den 
mindste,  der  i  en  Spaankurv  og  en  Tovende 
hang  ned  fra  Enden  af  en  smidig  Birkesvaje 

langs  Loftet.  Hver  Gang  Drengen  trak  i 
Vuggesnoren,  bøjede  Birkesvajen  sig  i  en 
Bue,  saa  Ungen  i  Spaankurven  kom  helt  ned 
til  os  andre  Jordbeboere,  for  igen  at  for- 
svinde som  et  Luftsyn,  naar  der  blev  givet 
los  i  Snoren. 

Jeg  misundte  dette  Pattebarn  af  en  Luft- 
skipper, der  saadan  fra  Barnsben  befoer 
Rummet,  da  jeg  kom  til  at  tænke  paa  den 
Jærntremmevugge  med  grønne  Bommesifor- 
hæng, som  jeg  havde  henslæbt  min  første 
Ungdom  i. 

Dette  var  da  at  vugge ! 

—  God  Aften  i  Stuen!  —  sagde  vi,  da  vi 
var  kommet  vel  ind,  og  Tops  havde  set  sig 
om,  —  og  Guds  Hjælp !   .  .  .  . 

—  Tak  skal  De  ha' !  —  svarede  Konen.  — 
Jeg  troede,  at  De  var  ved  at  blive  derude. 

—  Mascha !  —  raabte  hun  til  en  ung  Tøs 
med  tykke  Lægge  under  det  opkiltrede  Skørt, 
—  Mascha,  hjælp  Herren  af  med  Støv- 
lerne !   .  .  .  . 

Mascha  saa  op  fra  Dejgtruget,  hun  stod 
bøjet  over,  og  tog  fat  paa  mine  Støvler.  De 
sad  haardt  paa  af  al  den  Væde,  de  havde 
været  i. 

—  Kors,  hvor  de  sidder !  —  fniste  hun,  da 
hun  trak  til  og  stemmede  sin  bare  Fod  mod 
min  anden  Støvle.  Jeg  var  lige  ved  at  glide 
ned  fra  Bænken,  men  i  det  samme  gik  Støv- 
len af  med  et  Svup,  saa  Mascha  tumlede  et 


Tops  57 

Skridt  tilbage  og  hendes  runde,  stærke  Bry- 
ster hoppede  under  den  løse  Særkekjole. 

Saa  tog  hun  fat  paa  den  anden  og  fniste 
igen,  fordi  vi  denne  Gang  maatte  stemme  de 
bare  Fødder  mod  hinanden.  Hendes  var  helt 
brune  og  bløde  at  træde  paa  som  Løv  i  Sko- 
ven og  Tæerne  smidige  som  Firben.  Da  hun 
bøjede  sig  frem  mod  mig,  fyldtes  jeg  af  den 
sødsvedne  Em  fra  hendes  Krop.  Hun  lugtede 
som  selve  Jorden,  som  sammenbrændt  Hø, 
som  et  spændt  og  oljet  Faareyver  i  en  regn- 
fuld Aften  .... 

Sisow  strakte  sig  og  gabede,  saa  man  kun- 
de høre  Vejret  i  ham. 

—  God  Aften,  —  sagde  han  og  satte  sig 
overende.  —  Hvor  er  Fuglene? 

—  De  ligger  herude  i  Forstuen,  —  nikkede 
jeg  bagud.  —  Nu  skulde  vi  vel  i  Lag  med  at 
pille  og  faa  Ild  under  dem. 

—  Det  Skidt!  —  sagde  Konen  foragteligt. 
—  Det  var  ogsaa  noget  at  pille  paa  og  gaa 
hele  Aftenen  efter,  i  Stedet  for  at  sidde  hjem- 
me og  spise  min  Schtschi.  Der  er  jo  ikke  no- 
get paa  dem! 

—  Men  det  lille,  der  er,  er  godt,  —  sva- 
rede Sisow  og  liang  Benene  udenfor  Sovehyl- 
den.  —  Og  nu  skal  vi  nok  faa  dem  pillet.  Ja, 
vi  skal,  min  lille  Due,  —  fortsatte  han,  idet 
han,  støttende  paa  begge  Arme  og  svajende 
i  Ryggen,  lod  sig  glide  ned  mod  Gulvet,  saa 
man  saa  hans  senede  Ben  og  brede,  haarede 

Bryst  svæve  ved  Siden  af  det  flyvende  Afkom 
i  Spaankurven. 

—  Som  du  vil,  Iwan  Petrowitsch,  —  sagde 
Konen  indædt  og  drejede  med  et  haardt  Tag 
en  anden  Side  af  Surkaalsgryden  til  Ilden,  — 
men  ellers  .... 

—  Ja,  jeg  skal  spise  den  Smule  Schtschi, 
De  dér  har,  ganske  alene,  —  beroligede  jeg 
hende.  —  Den  damper  jo,  saa  baade  Tænder 
og  Øjne  løber  i  Vand.  Ingen  i  hele  Verden 
kan  koge  en  saadan  Potte  Schtschi !  In- 
gen!   

Hun  saa  taknemlig  paa  mig. 

—  Der  kan  du  selv  høre,  —  brummede 
Sisow  og  kradsede  sig  paa  Brystet  .... 

Drengene  kom  slæbende  med  Jagttasken. 
Sisow  valgte  nogle  af  de  pæneste  Snepper,  og 
alle  Mand  gav  sig  til  at  pille,  mens  jeg  fod- 
rede Tops  og  pudsede  min  Bøsse  og  mig  selv. 
Vi  kunde  nok  trænge  til  det! 

Og  saa  beg}^ndte  jeg  at  stege.  Det  vilde  jeg 
selv  staa  for.  Det  kan  være  svært  nok  at  ste- 
ge en  Fugl  i  et  moderne  indrettet  Køkken, 
men  at  stege  Snepper  i  en  Jydepotte  midt  in- 
de i  Ilden  i  en  russisk  Bagerovn,  det  hører 
der  baade  Kærlighed  og  Haandelag  til.  Ja, 
der  gpr !  . . . 

Men  det  gik.  Sisow  og  Familje  stod  uden- 
om i  en  Halvkres  og  opmuntrede  mig  med 
mange  spøgefulde  Bemærkninger. 

—  Kryb  ikke  helt  ind  i  Ovnen,  —  sagde 
Sisow. 

—  Han  steger  dem  med  Skidt  og  Tarme 
i,  —  haanede  Konen  mig. 

—  Ja,  hvem  der  nu  holder  af  d  e  t,  —  stik- 
lede Sisow. 

Mascha  og  Knægtene  hviskede  og  lo  en 
Gang  imellem;  men  det  gik  rigtig  godt  allige- 
vel, og  saa  faldt  Tilskuerne  til  Ro.  Der  var 
ikke  noget  Sjov  at  vente ! 

Drengene  krøb  op  paa  deres  Sovehylde  og 
blev  stille.  Den  ,, lille  Due"  og  Mascha  rum- 
sterede ovenpaa  i  Gæstestuen,  og  Sisow  trak 
i  de  fine  Harmonikastøvler  og  forsvandt  ef- 
ter først  at  have  rømmet  sig  og  slaaet  Knips 
paa  Halsen.  Det  var  Flaskerne,  han  gik 
efter  .... 

Tops  og  jeg  blev  ene  foran  Ildstedet.  Vi 
passede  endnu  en  Gang  paa  Snepperne,  før 
de  for  stedse  trak  bort  fra  vore  Sanser  i  det 
store  Kresløb.  Deres  ,, Sjæle"  steg  som  kemi- 
ske Formler  af  det  stegte  Kød  og  bredte  sig 
over  Verden.  Kan  hænde,  at  et  Par  Smaadele 
af  os  igen  skal  mødes  i  det  susende  Kølvand 
agten  om  Jorden  og  blive  staaende  i  det  uhy- 
re Dyb,  til  en  ny  Sol  med  sine  Drabanter  skri- 
der frem  gennem  Ætherødet. 

—  Tops,  lad  os  faa  dem  ud  af  Ilden,  før 
de  helt  forsjæler !  Lad  o  s  faa  det  duftende, 
brune  Kød,  og  lad  Sjælesnagere,  uvidende  udi 
Kemi,  ride  Kosteskaft  gennem  Skorstenen  ef- 
ter Sneppeaanden !  . . . 

Jeg  trak  Stegekarret  bort  fra  det  glødende 
Favnebrænde  og  ud  til  den  dampende  Schtschi 

i  Ovngabet.  Dér  stod  det  og  holdt  Varmen 
ganske  af  sig  selv,  til  Sisow  og  jeg  blev  bæn- 
ket oppe  i  Gæstestuen. 

Det  kunde  ogsaa  være  paa  Tiden  at  kom- 
me til  Bords.  Jeg  havde  ikke  faaet  rigtig 
Mad  i  tolv  Timer.  Nu  skulde  der  ædes  og 
drikkes  paa  Jægervis !  . . . 

Der  var  kommet  en  grov,  hjemmevævet 
Dug  paa  det  rødmalede  Bord,  og  Sisow  hav- 
de pyntet  op  med  mange  Slags  heftige  Drik- 
kevarer. Snapseglassene  og  Fajancekopperne 
var  hentet  ud  af  Fyrretræsskabet  med  de  blæ- 
rede Ruder;  to  Knive  og  Gafler  saå  frem- 
mede og  fornemme  ud.  De  kom  kun  frem  ved 
særlige  Lejligheder,  ellers  nøjedes  man  med 
Træskeerne  og  Fingrene.  Stammerne  knitre- 
de inde  i  Ovnen  som  en  Skovbrand  og  ka- 
stede et  rødt  Ildskær  ud  paa  min  Seng,  der 
var  redt  paa  den  gulmalede  Løjbænk  ved 
Væggen.  Det  var  rart  at  have  sit  Leje  saa 
nær  ved  Haanden  . . . 

—  Ja,  saa  i  Guds  Navn  da  I  —  sagde  Sisow 
og  korsede  sig  med  dybe  Bøjninger  foran 
Helgenbilledet  oppe  i  Hjørnet. 

Jeg  saå  til.  Jeg  vidste  jo,  at  han  kun  gjorde 
det  af  Vane  og  ikke  tænkte  Spor  af  gudeligt 
ved  det.  Inden  ret  mange  Snapse  vilde  han 
bede  paa  en  hel  anden  Maade. 

Konen  løb  ned,  og  Mascha  ragede  ihær- 
digt i  Ilden,  mens  vi  satte  os,  og  Sisow  skæn- 
kede Snaps  i: 

—  Paa  Deres  Velgaaende,  —  skaalede 
han. 

—  I  lige  Maade!  .... 

—  Den  er  fra  det  kejserlige  Bryghus,  — 
nikkede  Sisow  og  tømte  med  lukkede  Øjne 
Bægeret.  Jeg  gjorde  ligervis.  Monopolsnap- 
sen smagte  ikke  af  noget  andet  end  Alkohol. 
Der  var  ikke  Krydderi  eller  Sukker  i  den  til 
at  dække  over  Spritten.  Det  var,  hvad  det 
skulde  være,  ganske  ligefrem  Brændevin. 

Vi  rømmede  os  efter  Skyllen  og  bed  He- 
den i  os  med  en  stor  Mundfuld  Løg  med  Sild 
paa,  og  det  gjorde  vi  nogle  Gange,  inden  Ko- 
nen kom  med  Surkaalsøben. 

—  Min  lille  Due Min  lille  Due,  — 

sagde  Sisow  nogle  Gange  som  i  Tanker,  da 
hans  Kone  stillede  den  glohede  Potte  midt 
imellem  os.  Saa  tog  han  sin  Træske  og  slik- 
kede den  eftertænksomt,  for  at  jeg  som  Gæst 
kunde  komme  til  at  søbe  for.  Og  saa  begynd- 
te vi  langsomt  at  søbe  fra  hver  sin  Kant. 

Ingen  sagde  et  Ord.  Dampen  stod  ud  af 
Gryden  som  fra  en  hed  og  aaben  Mund.  Den 
lugtede  pirrende  syrligt,  som  al  god  Kaal, 
der  har  staaet  i  Tønde  og  gæret.  Skeerne  trak 
en  lille  Dampstribe  efter  sig,  hver  Gang  vi 
førte  dem  til  Munden  og  slubrede  Indholdet 
i  os.  Mascha  laa  paa  Knæ  foran  Temaskinen 
og  blæste  Aande  i  den,  og  Konen  stod  med 
Armene  over  Maven  og  saa  til,  hvordan  vi 
søbede  løs  paa  hendes  Schtschi. 

Omsider  lagde  Sisow  Skeen  fra  sig  og  saå 
bedrøvet  paa  mig.  Jeg  forstod  ham  straks, 
lagde  ogsaa  min  Ske  fra  mig  og  puffede  mit 
Glas  over  til  ham.  Han  fyldte  Glassene,  vi 
tømte  dem,  stillede  dem  igen  sammen  paa 
Bordet,  tømte  dem,  blev  ved  med  det  samme 
et  Par  Gange,  indtil  Sisow  pludselig  satte 
Glasset  haardt  fra  sig  ud  til  en  Side  og  spyt- 
tede en  sydende  Blanding  Brændevin  og  Spyt 
fra  sig.  Han  kunde  i  Øjeblikket  ikke  mere. 

—  En  Fa'ens  behagelig  Drikkelse !  —  sag- 
de han  og  rømmede  sig  anstrængt.  —  Men 
den  gamle  Smirnowka  var  alligevel  bedre. 

Saa  søbede  vi  Resten  af  Schtschien  op  og 
satte  os  til  at  hvile  med  hver  sit  Krus  tyktfly- 
dende, hjemmebrygget  01  i  Haanden.  Det 
dulmede,  og  Sisow  trak  en  anden  Flaske  op 
med  et  langt  Græsstraa  ned  gennem  Prop- 
pen. Det  var  den  undergørende  og  vellugten- 
de Urt,  Subrowka,  der  var  sat  i  Flasken  som 
en  Mindelse  om  de  Kræfter,  der  havde  for- 
vandlet den  hvide  Brændevin  til  flydende 
Guld.  Udenpaa  brødes  med  fældede  Pander 
to  Bøfler  i  en  subrowkabevokset  Prærie. 

—  Haa,  haah,  aah !  —  stemte  Sisow  i  og 
stangede  med  sin  tyrebrede  Pande.  —  Haa, 
haah,  aah ! 

I  det  samme  kom  Konen  med  Snepperne. 
Hun  bar  dem,  som  var  det  afhuggede  Ho- 
veder paa  en  Guldskaal,  en  forvreden  Bunke 
uddrevne  Fostre. 

—  Aah,  du  er  dejlig,  du  Baals  Præstinde, 

du  Djævelens  Datter  I  Din  Mave  er  tyk  og 
svullen  af  navnløse  Synder !   .  .  .  . 

—  Haa,  haah,  aah!  —  brølede  Sisow  og 
trak  hende  ind  til  sig.  —  Sid  ned  og  vær  med! 
Kom  til  mig!  .... 

—  La'  vær',  Iwan  Petrowitsch !  . . . 

—  Næ,  Fa'en  tordne  i  din  gamle  Mor,  om 
jeg  vil!  —  slog  Sisow  i  Bordet,  mens  Konen 
vred  sig  løs  og  trak  sig  helt  ud  i  Døren. 

—  Altid  Vrøvl  med  de  Kællinger!  — 
brummede  Sisow  og  stak  Næven  ned  i  Stege- 
potten efter  en  Sneppe. 

—  Ho,  ho,  ho !  —  lo  han  og  svingede  med 
den  i  Luften. 

—  Tops !  Hvor  er  du !  Kom  blot  frem,  du 
gamle  Skumler.  Lad  ikke  dydig  forarget.  Vi 
kender  dig  bedre ! 

Tops  kom  meget  forarget  frem  fra  en 
Bænk  og  tog  betænkeligt  imod  en  Sneppe. 
Den  holdt  ikke  af  Drikkelag  og  lod,  som  om 
den  hverken  saå  eller  hørte,  m.en  vi  kendte 
den  jo,  som  sagt,  bedre.  Den  havde  sine  Pas- 
sioner, som  den  tav  stille  med. 

Sisow  aad  Brystet  af  sin  Sneppe  og  pillede 
Kødet  af  Benene. 

....  Ja,  lad  os  spise  med  Fingrene !  Lad 
os  stige  ned  ad  Jacobsstigen,  dybt  ned  i  Mør- 
ket, saa  Afstandene  føles.  Skal  vi  ikke  lægge 
os  ned  paa  Gulvet  og  gnave,  saa  det  knaser. 
Giv  mig  en  Okse,  en  vild  Hest  at  flænse  i, 
en  Tapir,  en  Mammuth !  Skal  vi  rive  Bovene 
af  og  mætte  os  i  røde  Muskler,  for  bagefter 

at  rejse  os  og  hugge  hinanden  i  Hovederne 
med  de  blodige  Knogler  . . .  Skal  jeg  slaa 
dig  oven  i  Hovedet,  Sisow,  med  et  Bov- 
blad? 

Sisow  rejste  sig  ravende  og  sang  til  Svar 
om  Haandværket  paa  den  store  Landevej  : 

Ai  —  da !  Vi  spændte  sorte  Heste  for 

og  foer  langs  Landevej. 

Vi  var  tre  sejge  Udgangsmænd 

med  Økser  i  de  røde  Bælter. 

Ai  —  da  !  Ho  —  ho ! 


Ai  —  da !  Vi  lod  vor  gæve  Trojkas  Spor 
staa  i  den  Landevej. 
Verstpælene,  de  fløj  forbi 
som  Stammerne  i  Birkeskoven. 
Ai  — da!  Ho— ho! 


Ai  —  da !  Vi  havde  gode  Øjne  med, 
som  saa  tværs  Nattens  Sky. 
Der  kom  en  Købmand  i  sin  Vogn 
med  Varer  og  med  fulde  Lommer. 
Ai  _  da  !  Ho  —  ho ! 

Ai  —  da !  Hug  vi  hans  Krik  i  Tøjlen  fat 
og  trak  ham  af  hans  Pels. 
Hans  Rubler  tog  vi  uden  Vrøvl 
og  smed  hans  Varer  i  vor  Kærre. 
Ai  — da!  Ho— ho! 

Ai  —  da  !  For  Satan,  hyl  med  Maade,  Hund ! 

Nu  er  dit  Liv  forbi  I 

Vi  slog  ham  Skallen  ind  med  Klem 

og  lod  ham  age  did,  han  skulde. 

Ai  —  da !  Ho  —  ho ! 


Ai — "  da !  Saa  gnistred  vore  Hestes  Sko 
mod  Sten  paa  Landevej. 
Vi  foer  til  Bys,  vi  Udgangsmænd, 
og  Sol  saa  Blod  paa  vore  Økser. 
Ai  —  da  !  Ho  —  ho ! 

Ai  —  da !  Vi  drak  de  runde  Rubler  op 

og  laa  i  Kvindehus, 

til  vi  igen  drog  ud  paa  Jagt 

med  Økser  i  de  røde  Bælter. 

Ai  —  da  !  Ho  —  ho ! 

—  Ai  ^ —  da  !  Ai  —  da  ! !  —  brølede  Sisow. 
Han  sprang  ud  paa  Gulvet  og  kastede  frem  og 
tilbage  med  Benene,  inden  han  tog  til  at  danse 
en  Kamarinskaja,  saa  Brædderne  gyngede. 

—  Tju ! ! 

- —  Iwan  Petrowitsch,  —  sagde  Konen  ind- 
smigrende ude  fra  Gangen. 

—  Hva !  Er  hun  der  nu  igen !  Jeg  skal  . . . 
jeg  skal  ...  —  Han  greb  en  af  Kopperne  og 
knaldede  den  ind  i  Skabet,  saa  Ruderne 
splintredes  —  lære  hende !   . . . 

Saa  sank  han  om  paa  Stolen  og  stønnede. 
Mascha  kom  og  tog  bort  og  satte  Tema- 

skinen  paa  Bordet,  mens  Sisow  samlede  sig 
sammen  igen  og  skænkede  Rønnebærbrænde- 
vin i  Glassene.  Det  var  lyserødt  som  ungt 
Blod  .... 

Er  det  dine  Læber,  Mascha,  der  har  staaet 

paa  Brændevin !  Eller  er  det  noget  andet? 

Jeg  vil  gaa  til  Bunds  i  Flasken  og  lede  efter 
det,  til  jeg  ikke  mere  kan  faa  Luft  under  det 
kvælende  Tryk  af  blodrødt  Ildvand! 

Skaal,  Sisow!  Skaal  alle  I  over  og  under 
Jorden!  .... 

Nej,  Mascha!  Du  har  vadet  i  det  skære 
Ildvand  med  blødende  Fødder,  ligget  i  det  og 
svedt  lysten  Blodsved!  Du  har  revet  dit 
Hjærte  ud  og  krystet  det  og  svainget  det  som 
en  piblende  Regn  over  de  hvide  Vande. 

Jeg  vil  se  dit  Hjærte.  Ligger  det  blegnet 
dernede  i  Dybet!  Gav  det  sit  Blod  til  at  far- 
ve de  hvide  Vande  blodigtrøde !  Er  du  der- 
for saa  bleg!  Vil  du  have  mit  Hjærte  i  Ste- 
det! Kom,  Mascha,  skal  jeg  gøre  Underet 
ved  dig! 

—  Haa,  haah,  aah !  —  tordnede  Sisow  og 
huggede  løs  paa  Bordet  og  Glassene. 

—  Haa,  haah,  aah !  —  sagde  han,  da  han 
væltede  forover  paa  Bordet  og  rundt  med  det 
paa  Gulvet. 

—  Iwan  Petrowitsch!  —  lød  en  hulkende 
Stemme  ude  fra  Gangen.  —  Iwan  Petrowitsch 
dog!  ... 

Han  var  oppe  igen  som  en  Bjørn  . . .  ,,Den 
lille  Due"  flygtede  ned  ad  Trappen.  Han  rul- 

lede  efter,  og  en  lang,  rygende  Ed  stod  i  Luf- 
ten. 

—  Slip  mig!  —  raabte  nogen,  og  saa  blev 
alt  stille. 

Mascha  listede  sig  til  at  sætte  Spjældet  i 
Ovnen. 

— -  Mascha  ! !  . . . 

Hun  var  ude  med  et  Spring.  Jeg  snublede 
og  faldt  over  Løjbænken,  og  Mørket  luk- 
kede sig  over  mig 

Jeg  ved  ikke,  hvor  længe  jeg  laa,  men  plud- 
selig syntes  jeg,  at  nogen  var  i  Lag  med  at 
skrabe  Jord  over  mig,  begrave  mig  levende. 
Jeg  kunde  ikke  røre  mig  og  følte,  at  Jorden 
tog  mig  mere  og  mere.  Jeg  var  ved  at  kvæ- 
les under  en  uhyre  Tyngsel.  I  det  samme 
vaagnede  jeg  og  kom  til  at  se  ind  i  to  grønne 
Øjne,  der  funklede  over  mig.  Jeg  prøvede 
paa  at  strække  Haanden  ud,  men  kunde  ikke. 
Saa  var  der  noget  koldt  og  klamt,  som  snu- 
sede mig  i  Ansigtet,  og  noget  hedt,  der  slik- 
kede mine  Næsebor  ....  Igen  den  samme 
Skraben,  og  en  Hund  gøede  langt. 

—  Tops,  er  det  dig?  Ja,  ja.  Tops,  nu  skal 
jeg  straks  være  der !  Jeg  kan  ikke  røre  mig  . . . 

Pludselig  lugtede  jeg  noget  . . .  Hvad  er 
det? 

Aa,  du  levende  Begravelse !  Vi  er  kulos- 
forgiftede,  lige  ved  at  omkomme !  Hvor  er 
vi  ?  Aa,  nu  husker  jeg  det.  Den  Satans  Mascha 
har  lukket  for  tidligt  for  Ovnen  . . . 

Jeg  gjorde  en  fortvivlet  Bevægelse  og  rej- 

ste  mig,  støttende  paa  den  ene  Albu,  mod  Fod- 
enden af  Løjbænken.  Jeg  var  næsten  føles- 
løs, og  Hovedet  tomt  og  tungt,  næsten  ikke 
til  at  bære. 

...  Højere  op  med  Hovedet,  Tops!  Støt 
dig  mod  Væggen.  Kommer  vi  ned  paa  Gul- 
vet, er  vi  dødsens.  Vi  kan  ikke  staa  paa  Be- 
nene og  faar  aldrig  Solen  at  se  mere.  Lad 
os  prøve  at  løfte  paa  Benene.  Hvor  er  Dø- 
ren? 

Jeg  skød  mig  med  Ryggen  mod  Væggen 
tommevis  henimod  Døren.  Flere  Gange  var 
jeg  ved  at  falde  sammen. 

Tops  sprang  først  ned  og  skrabede  paa 
Døren,  staaende  paa  Bagbenene.  Den  nøs  og 
peb.  Saa  fik  den  Haspen  fra,  og  jeg  smed  mig 
fra  Løjbænken  ned  over  Dørtrinet  og  krøb 
saa  længe,  jeg  kunde.  En  frisk,  høduftende 
Kulde  slog  imod  mig,  men  alt  drejede  sig. 
Jorden  svingede  om  sin  Akse,  og  jeg  var  med 
i  Svinget  . . . 

Efterhaanden  gik  den  langsommere,  og  jeg 
fandt  mig  selv  sammen  med  Tops  ude  paa 
Høstænget.  Men  der  var  ikke  Hø,  hvor  jeg 
laa,  og  jeg  gav  mig  til  at  krybe  henover 
Stænget.  Bjælkerne  i  Gulvet  var  kolde  og 
glatte. 

Tops  knurrede. 

—  Ti  stille,  Tops!  Hvad  er  det?  ...  Hin- 
ter! 

Jeg  kom  hen  til  en  Høbunke,  og  mine 
Hænder  fik  i  Mørket  fat  paa  noget  som  et 

garvet  Skind.  Inde  under  det  var  der  lunken 
Uld  og  noget  blødt  og  varmt,  som  bevægede 
sig.  Det  lo  sagte. 

—  Er  det  dig,  Mascha? 

Det  lo  igen,  da  jeg  krøb  ind  under  Pelsen 
og  fyldtes  af  en  sødsveden  Em,  en  Duft  af 
sammenbrændt  Hø,  noget  levende  hedt  som 
et  spændt  og  oljet  Faareyver  i  en  regnfuld 
Nat. 

Jorden  var  blevet  tør  og  fast. 

Græsset  syede  blanke  Silkesting  over  den. 
Hvide  og  gule  Blomster  sprang  i  den  grønne 
Baldyring.  Knopperne  fyldtes  som  Vorterne 
i  et  drægtigt  Bryst.  Skoven  aandede  sagte  og 
skjult,  laa  brun  og  forventningsfuld  under 
Himmelranden  som  en  solbrændt,  nøgen 
Kvinde. 

Der  kom  et  grøngyldent  Skær  over  Bir- 
kens rislende  Kviste :  Saa  springer  de  dog  ud 
en  Gang,  fyldes  og  stilnes,  disse  nøgne  Ner- 
vegrene, der  har  hvinet  i  Vejret  og  den  evige 
Vinter !  . . . 

Og  de  sprang  ud  som  en  ung  Elskov  un- 
der legende  Hænder.  Bladene  grønnedes 
skælvende,  stod  paa  Kant  i  Varmestrømmen, 
lagde  sig  ned  igen  og  bød  deres  unge  Liv  til 
Solen. 

Hægen,  Nordens  Mandeltræ,  hang  fuld 
af  Blomsterklaser.  De  hvide  Blade  faldt  som 
sønderrevne  Lin  og  lagde  sig  i  fygende 
Hvirvler  over  Græs  og  Blomster,   som  gik 

I  Dyreham  5 

Vinteren    igen    i    kolde    og    lysnende    Maj- 
nætter. 

—  Naar  Hægen  blomstrer,  kommer  Kul- 
den igen  — ,  siges  der  i  Norden.  Og  det  gør 
den  ...  Et  Kuldegys  staar  ned  fra  de  hvi- 
de, nordlige  Have,  hvor  Polarkresens  og  de 
store  Floders  udspyede  Ismasser  damper  un- 
der Sol  og  Dage,  der  længes.  Bræerne  opgi- 
ver Aanden,  skifter  Ham  og  gør  sig  usynlige 
for  at  drive  søndenud  med  Vinden  som  kolde 
Gengangere,  der  forfærder  og  lammer  den 
unge  Sommer.  Hvor  Hægen  blomstrer,  bin- 
der de  hvide  Kranse  om  de  kolde  Pander  og 
kaster  sig,  naar  Dagen  gryr,  som  Rim  paa 
en  Bakkeskrænt  mod  Nord. 

Blege  og  matte  ligger  Ishavets  Skygger,  til 
den  lange  Dag  maner  dem  i  Jorden  og  væder 
Rugens  og  Havrens  Rødder  med  deres  Op- 
løsning. 

—  Naar  Hægen  blomstrer,  kommer  Kul- 
den igen,  —  siger  man  nordpaa.  Men  hvem 
ser  i  Rimen,  en  Majmorgen  paa  en  Bakke- 
skrænt, Genspejlingen  af  det  hvide  Hav!  ... 

Hægebærtræet  har  mistet  sine  Blomster. 
De  føg  hen  som  Sommerens  Sne,  tøede  bort 
i  hastige  Soltimer,  blev  til  Jord  som  alt,  der 
visner. 

Men  Sommeren  danser  sig  hed.  Den  svin- 
ger Skovbrynets  grønskællede  Nymfe,  saa 
Blomsterstøvet  staar  gult  og  hvidt  i  de  ma- 
lende Solstrømme.  Den  danser  sig  hen  over 
Landet,   saa  Luften   flimrer  som   af  tusinde 

vuggende,  bryndebetagne  Par.  Solen  har  naa- 
et  sin  Fuldkommenhed.  Den  staar  lige  over 
og  brænder  løs  med  40°  R.  Der  er  Midsom- 
mer i  det  store  Fastland.  Nætterne  er  lune 
som  Fuglereder  og  fulde  af  Kærlighed.  Va- 
gabonderne ligger  med  Flaske  og  Kvinde  un- 
der aaben  Himmel.  De  ser  gennem  Flasken 
paa  de  tavse,  ufattelige  Stjærner  og  ven- 
der sig  om  mod  Jorden  for  at  henrykkes  end- 
nu mere  af  to  talende  Øjne  og  et  Rum,  der 
kan  maales. 

Der  ligger  saa  mange  sammen  baade  un- 
der aaben  og  dækket  Himmel  .... 

Der  hviskes  saa  sødt  og  favnes  saa  bedsk, 
og  Jomfruer  vorder  saa  røde  . . . 

Floden  gaar  grundende  mod  Nord.  Køl- 
vandet efter  en  Baad  glider  ud  i  den  skri- 
dende Strøm  og  brister  som  en  tynd  Hinde. 

Aareslagene  slaar  deres  træede  Takt.  Har- 
monikaen bliver  ved  at  messe :  O  Du !  ...  O 
Du !  . . .  —  til  en  Stemme  siger  det  hele,  saa 
det  toner  i  den  lyttende  Nat :  O  Du  Skønne ! 
O  Du  Dejlige  !  Nu  har  Du  helt  været  min  .... 

Der  kommer  halvnøgne  Ællinger  paa  Tor- 
vet. For  nogle  Kopek  fyldes  Gryderne  i  By- 
en med  Spædevildt.  Jagten  er  gaaet  ind  paa 
den  hellige  Peters  og  Iwans  Dag.  Der  er  nok 
at  jage  i  det  store  Land. 

Det  gaar  mest  ud  over  det  Vildt,  der  er 
lettest  at  faa  Ram  paa.  En  Flok  Ællinger 
med  blaa  og  bløde  Fjerposer  knaldes  ned 
som  ingen  Ting.  Undflyer  de  op  i  Græsset, 

jager  Køtere  af  tvivlsom  Herkomst  dem  til 

Døde 

Tops  og  jeg  gaar  over  Torvet  og  vender 
Næserne  bort  fra  Barneligene.  Skulde  vi  ha- 
ve med  dem  at  gøre,  skulde  det  da  være  i  en 
uoverlagt  Stund,  efter  en  Søvn  ved  Flodbred- 
den, derude  ved  de  store  Enge,  naar  ingen 
saå  det  —  ikke  engang  vi  selv.  Men  her! 
Nej  Tak!  Maa  vi  bede  om  det  voksne  end- 
nu! ...  Eller  skulde  jeg  skaffe  mig  en  Halv- 
hund, et  simpelt  og  primitivt  Kræ  til  Ande- 
jagt? ...  Hm  ...  Jeg  vil  dog  tænke  over 
det 

I  ,,den  gyldne  Støvle"  staar  der  Tredæk- 
kere paa  Menu'en:  Aa,  din  Satan,  hvor  faar 
du  Tredækkere  fra?  Saa,  du  har  ogsaa  unge 
Urfugle !  Ja,  det  kan  ligne  dig,  Nikolaj,  du 
skumle  Spritaand.  Men  jeg  val  ikke  nedvær- 
dige mig  til  dine  Urfugle.  Tror  du  ikke,  jeg 
ser  dem  slaske  som  brogede  Klude  henover 
de  graagrønne  Enebærbuske?  Tror  du  ikke, 
vi  véd,  hvor  slatne  og  uskyldige  og  uprøvede 
de  er  i  Kødet?  Nej,  lad  os  faa  et  Par  Tre- 
dækkere og  en  Flaske  af  Livadias  blaa  Dru- 
er. Og  saa  tror  jeg  forresten  nok,  Tops,  at 
vi  vil  hente  det  næste  Par  selv 

Jeg  havde  paa  Floden  en  Baad,  der  hed 
Tschaika.  Den  var  krigsmålet  som  et  Slag- 
skib. Den  kunde  godt  have  været  levende  og 
udsat  for  uendelige  Slægtleds  Tilpasning, 
saa  godt  faldt  dens  Farve  sammen  med  Om- 
givelserne. 

Forøvrigt  havde  den  været  levende  for 
ikke  saa  længe  siden,  saasom  den  var  gjort 
af  en  tyk  Poppelstamme,  der  var  kogt  lind  i 
Vedet  og  formet  til  en  Kano.  Nede  paa  Flo- 
den drev  de  det  Haandværk  med  stor  Kunst, 
og  man  kunde  blive  Skibsejer  for  fem  Rub- 
ler, naar  man  da  ellers  brød  sig  om  det.  Paa 
det  Sted  var  det  saa  almindeligt,  at  enhver, 
der  higede  efter  det,  kunde  faa  sit  Ønske 
opfyldt. 

Naar  jeg  ikke  roede  paa  Floden,  sad  jeg 
tidt  nede  ved  Færgestedet,  hvor  Tschaika  laa 
fortøjet,  og  saa  paa  Vandet  og  paa  de  gule 
og  røde  Piger,  der  kom  med  deres  Spande 
og  Aag  over  den  ene  Skulder,  som  de  havde 
gjort  det  lige  siden  Iwan  den  Grummes  Tid. 

Forøvrigt  passede  jeg  paa,  om  Baaden 
trak  Vand.  Det  var  jo  Meningen,  at  vi  skul- 
de flyde  i  den  en  længere  Tid,  naar  det  kom 
saa  vidt. 

Jeg  havde  ogsaa  faaet  en  ung  Knøs  i  mit 
Brød.  Petruscha  hed  han.  Han  var  en  skønne 
Dag  kommet  lige  ind  ad  Døren  til  mig  fra 
en  Landsby  i  Skovene,  og  jeg  beholdt  ham 
med  det  samme.  Vi  vænnede  os  snart  til  hin- 
anden. Han  sagde  ikke  meget,  men  naar  han 
sagde  noget,  var  det  altid  Førstehaandsiagt- 
tagelser,  og  han  gjorde  alt,  hvad  jeg  sagde 
til  ham,  og  naar  jeg  ingenting  sagde,  gjorde 
han  det  alligevel.  En  ung  Gorilla  eller  Bjørn, 
der  lige  fra  Skovene  kom  ind  til  en  By,  kun- 
de  ikke  være   mere  uberørt   end   Petruscha. 

Han  var  brun  af  Lød  og  lind  i  Ledemodene 
og  gik  blødt  i  sine  mørke  Filtstøvler  som 
en  halvvoksen  Saalegænger  og  kunde  tælle  til 
ikke  saa  faa  ved  at  snitte  Enere  i  en  Træ- 
pind. Han  var  et  meget  brugbart  Individ, 
og  jeg  længes  tidt  efter,  at  hans  Lige  maatte 
komme  ind  ad  Døren  til  mig  igen.  Ogsaa 
Tops  havde  vænnet  sig  til  ham.  Den  regnede 
ham  ikke  for  et  Menneske  og  fik  jo  tænke, 
hvad  den  vilde    .... 

Og  saa  var  det  en  Julinat  med  Maane, 
at  Tops,  Petruscha  og  jeg  gik  hjemme  fra 
Bjælkehuset  ned  til  Floden.  Petruscha  bar 
Køkkenet,  Aarerne,  to  Flasker  Brændevin, 
lidt  Te  og  et  stort  Rugbrød  i  en  Pose.  Bag 
i  Bæltet  stak  den  kortskaftede  Økse,  hans 
Fædres  Vaaben.  Jeg  havde  Bøssen  og  Am- 
munition og  Tops  sit  haarde  Hjærte. 

Tschaika  laa  og  drev  i  den  døsige  Strøm 
og  trak  dovent  i  Kættingen. 

Nu  skal  vi  løse  dig,  du  graagrønne  Flod- 
fugl !  —  Kip  ikke,  naar  du  gaar  forud,  Pe- 
truscha, ,,Maagen"  er  rund  i  Brystet! 

—  Tops !  Du  skal  være  i  Midten. 

Jeg  tog  den  bredbladede  Styreaare  og  satte 
fra.  —  Ro  til,  Petruscha,  med  lange,  sindige 
Tag  og  sig  til,  naar  du  ikke  kan  mere,  eller 
hvil  paa  Aarerne. 

Og  Petruscha  roede  til.  Vi  løb  mod  Nord 
med  Strømmen.  Om  et  Par  Uger  eller  tre 
kan  vi  være  ude  i  det  hvide  Hav  .... 
Tschaika   gled   oven    i   Vandspejlet   som   et 

Blad,  der  var  kommet  ud  at  sejle.  Det  bob- 
lede agterude.  Vi  var  i  Bevægelse,  løb  langs 
med  Jordens  Runding,  tog  Verden  i  Besid- 
delse. 

To  Floddampere  sov  med  udslukte  Hjær- 
ter  ved  Pælebroen.  Store,  overbyggede  Pram- 
me laa  i  Række  som  Huse  langs  den  fly- 
dende Gade.  Nogle  af  dem  stod  med  den 
flade  Bund  paa  Bredden.  Vandet  var  lang- 
somt faldet,  efterhaanden  som  den  hede  Som- 
mer drak  det  ud.  Under  Tøbruddet  havde 
det  staaet  ind  over  den  halve  By  og  lagt  sig 
milevidt  over  de  store  Enge  —  ,, Søerne", 
kaldes  de  af  den  Grund,  og  det  var  derned 
vi  skulde  ' —  men  nu  gik  Strømmen  lad  og 
mat  og  lunken,  som  svedte  den  i  sit  Ud- 
spring. Den  havde  faaet  en  grøn  og  giftig 
Farve  ved  at  gaa  saa  langsomt  gennem  Byen. 
Men  den  skiller  sig  af  med  det  menneske- 
lige, naar  den  faar  Dybde  og  Fald  derude  i 
Ødemarkerne.  Store  Søer  rækker  sine  Munde 
frem  og  fylder  den  med  rislende  Væde,  til 
den  som  et  beruset,  langeligt  Hav  staar  ind 
gennem  Nordens  tavse  Sagaland. 

Bag  os  svandt  Byen  i  et  natligt  Syn  af 
Taarne  og  Tage.  De  stod  i  Maanelyset  som 
drømte  Tanker,  perlematte  og  dirrende  som 
en  Spøgelsedans. 

Oppe  paa  den  høje  Brink  laa  ,, Peters  Hus" 
i  Birkelunden. 

Der  sad  en  sort  Fugl  paa  Korset  over  Kir- 
ken ved  Siden  af. 

Den  svømmede  paa  det  gyldne  Kors  gen- 
nem Nattens  Halvlys  og  havde  et  Hjærte, 
der  bankede  nøjagtig  som  mit  eget.  Mon 
den  lytter  til  Maaneskinnets  Siven  gennem 
Birkeløvet,  eller  grunder  den  med  uklare 
Tanker  over  det  dumpe  Sug  i  Rummet  .... 

Staar  der  ikke  en  Skygge  paa  Udsigtshøjen 
ved  den  maanehvidtede  Husgavl !  Er  det  din 
store  Skygge,  du,  den  eneste  store  Roma- 
now?  Er  det  dig,  der  staar  og  drømmer  i 
Natten  om  Vandvejene  til  Havet  og  Enge- 
ne ved  Cholmogory.  Eller  har  du  rejst  dig 
fra  de  døde  for  at  løfte  din  Krone  af  Dvær- 
gens svage  Hoved  og  bære  den  bort  gennem 
Natten,  og  give  den  til  Folket,  naar  det  vaag- 
ner  i  Gryet  .... 

Saa  tier  og  slukkes  pludselig  alt  i  Verden. 
Det  suser  i  Ørene  ....  Var  det  mit  Hjærte, 
der  stod  stille  et  Øjeblik?  Nu  sanser  jeg  Li- 
vet igen  ....  Der  staar  tre  Stubmøller  paa 
Rad,  tre  Kæmper,  der  har  stillet  sig  op  til 
Hvil  med  Stavene  over  Skuldrene.  De  har 
skridtet  tværs  over  en  Landsbys  smaa  bitte 
Træhuse  og  stillet  sig  op  paa  den  bare  Mark. 

Bag  dem  runder  Himlen  sig  ind  i  det  gaa- 
defulde  Dyb,  hvor  Stjærnerne  bobler  som 
Atomer  i  en  Glaskolbe.  Hvad  er  evigt!  Der 
er  mange  Guder !  O  ja,  I  vise  Stjærner !  VaV 
jer!  Jeg  fører  min  Glaskolbe  gennem  Rum- 
met og  fylder  den  med  Stjærner  og  Guder 
og  ser  dem  koge  og  danse  i  Omskiftelsens 
Tegn  over  min  Hjærnes  Ild.  Alt  skifter  Form 

i  Altets  vældige  Malstrøm og  nu  hører 

ogsaa  jeg  det  dumpe  Sug  gennem  Rummet 

Er  det  Floden,  der  sliber  sit  Jordleje  til, 

eller  er  det  Myggesværmene,  som  sluger 
Luft?  Det  syder  fint  og  spidst  og  bestandigt 
under  deres  Vinger,  og  Floden  damper  tungt 
og  klamt  af  Anstrængelse. 

Laadne  Natsværmere  og  blanke  Biller 
krydser  i  Natten.  Der  faldt  en  i  Floden. 
Vil  den  med  til  Havet  og  Polarkresen?  Det 
giver  et  Gylp  i  Vandskorpen,  et  blødt  Slag 
følger  efter,  saa  er  der  ikke  mere.  Men  Bil- 
len er  borte,  og  runde  Ringe  breder  sig  som 
en  syngende  Tone,  dér  den  gik  under  i  et 
Fiskegab. 

Der  er  altsaa  ogsaa  noget,  der  bor  under 
Vandet!  Det  havde  jeg  helt  glemt.  Fik  jeg 
ikke  mine  Snører  med?  Jo  —  jo!  Skal  vi  se, 
om  vi  kan  faa  fat  i  Fisken,  der  slugte  Bil- 
len? Det  vilde  befordre  Sjælevandringen. 
Maaske  bliver  det  ikke  den  samme  Fisk,  men 
der  er  nok  en  anden,  som  ogsaa  har  slugt  en 
Bille  eller  sin  egen  Frænde,  hvad  der  var 
endnu  bedre. 

Jeg  sætter  min  Blink  ud,  og  Tops,  der  et 
Øjeblik  har  løftet  Hovedet,  fnyser  efter  Myg- 
gene og  ruller  sig  sammen  igen.  Den  for- 
agter Fisk. 

Blinken  svirrer  mat,  kan  jeg  føle.  Den  hol- 
der mere  af  at  sidde  i  Modstrøm  for  at  faa 
Tryk  nok  til  at  opstemme  den  fulde  Blinke- 
sang for  Dyrene  dernede. 

Men  den  faar  ogsaa  synge  ned  ad  Floden, 
saa  godt  den  kan.  Der  er  maaske  en  søvn- 
drukken Fyr,  som  gaar  paa  den  ved  en  Fejl- 
tagelse. 

Og  saa  sanser  jeg  da  Livet  blot  gennem 
de  to  Fingre  paa  min  venstre  Haand,  der 
holder  om  Snøren.  Det  er,  som  havde  jeg 
stukket  en  lang  Nervetraad  ud  i  Strømmen. 
Jeg  taler  med  de  mange  glidende  Tons  Vand, 
ser  deres  vaade  Rygge  gaa  i  Spand  dernede 
og  vende  Furer  i  den  store  Floddal.  Jeg  bader 
mine  Hænder  i  den  kolde  Sved  paa  deres  Pan- 
der og  røres  af  deres  Flankers  stærke  Slag. 
En  tung  og  samstemt  Snøften  staar  ud  af  de 
vaade  Muler  og  brister  i  store  Bobler 

Saa  giver  det  et  Ryk  i  mig  ....  Der  var 
en  af  dem,  som  slugte  Blinken ! 

—  Holdt,  Petruscha  !  Baaden  staar  jo  med 
Stævnen  ind  i  Skyerne!  Aa,  hvor  han  virrer 
med  Hovedet  dernede  i  Dybet!  Nu  maa  der 
fires  og  lempes  for  at  faa  ,, Tonet''  paa  det 
Tørre.  Baaden  ligger  stille,  mens  Snøren  sky- 
der ud  til  Siden  og  strammes.  I  det  samme 
slappes  den,  som  sprang  den  paa  Midten. 
Hiv  ind!  Nej,  nu  er  der  noget  igen  i  den 
anden  Ende. 

Et  hvidt  Glimt  i  Vandskorpen,  et  Plask, 
og  Snøren  viser  lige  mod  Bunden.  Vel!  Se 
dig  om  dernede  en  Gang  til!  Det  bliver  den 

sidste ! Saa  kommer  Snøren  langsomt  ind 

i  Baaden.  Betænksomt  løfter  det,  der  holder 
i  den  anden  Ende,   sig  op   i   Strømmen.   Vi 

nærmer  os  hinanden.  Et  sidste  Slag  i  Van- 
det, jeg  bøjer  mig  ud,  griber  noget  levende  i 
Vandlungerne  og  faar  et  Hovede  og  en  glin- 
sende Geddekrop  ind  i  Baaden.  Naa,  det  var 
ikke  andet !  Den  ser  koldt  og  hensyns- 
løst paa  mig,  da  jeg  vrider  Krogen  ud  af 
dens  Hals.  Et  Øjeblik  flakker  det  i  dens 
grønne  Øjne,  men  det  er  ovre  med  det  sam- 
me. Den  fødte  Pirat  giver  sig  ikke  levende. 
Den  glamser  med  Flaben  og  hugger  med  Ha- 
len i  Bunden  af  Baaden  og  springer  skæve 
Sidespring  mod  Rælingen. 

Tops  flytter  sig  forbitret,  og  Petruscha  er 
vellystig  i  Øjnene. 

Ja,  saa  faar  du  ikke  tage  mig  det  ilde  op, 
at  jeg  risper  dig  med  min  Kniv  over  Gattet 
og  Rygmarven.  For  dit  Livs  Skyld  fornærmer 
jeg  ikke  Tops.  Og  saa  havde  jeg  desuden 
ventet  at  se  et  af  Flodens  vaade  Trækdyr 
komme  op  som  et  Vandbjærg  med  et  hvirv- 
lende Øje  mellem  de  stride  Horn 

Det  begynder  at  blive  koldt.  Er  der  ikke 
en  Lysning  yderst  i  Øst  ....  Derhenne  bag 
den  høje  Pynt,  der  staar  og  bryder  mod  Flo- 
den, lægger  vi  op  i  Pilekrattet. 

—  Det  kan  være  nok  nu,  Petruscha ! 

Jeg  satte  Baaden  mod  Land,  og  vi  trak 
den  op  i  det  tætte  Krat,  der  slugte  os,  som 
om  vi  aldrig  havde  været. 

Petruscha  ryddede  en  lille  Plads  og  splin- 
trede en  ilanddreven  Bjælkestump,  mens  jeg 
skar  Gedden  op  og  badede  den  i  Floden.  Der 

var  baade  Biller  og  Frænder  indeni  den,  og 
dem  lod  jeg  sejle  mod  Nord,  mens  Gedden 
svømmede  krum  i  den  kogende  Kedel  over 
vor  Lejrild.  Den  er  en  daarllg  Madfisk  i  de 
Egne.  Der  er  ganske  anderledes  fine  Dyr  i 
Floden.  Men  naar  den  nu  havde  budt  sig  til, 
fik  det  jo  blive  derved. 

Tops  gik  op  i  Landet  for  at  se  sig  om  og 
kom  beroliget  Igen.  Vi  var,  hvor  vi  skulde 
være. 

Og  saa  spiste  vi,  hvad  vi  orkede,  baade  af 
Gedden  og  Suppen.  Jeg  maatte  fiere  Gange 
opfordre  Tops  til  Ikke  at  være  kræsen  og  for- 
smaa  Kosten.  Vi  havde  en  lang  Dag  for  os. 

Vi  rullede  os  ind  i  vore  Frakker  og  sov  ind 
ved  det  ulmende  Baal  . . . 

Jeg  vaagnede  ved,  at  Pilekrattet  bøjede  sig 
som  under  en  stiv  og  enstonig  Storm,  men 
da  jeg  saa  rigtig  til,  var  det  en  stram  Trosse, 
der  fejede  hen  over  det.  Og  da  jeg  stak  Ho- 
vedet udenfor  i  Dagen,  saa  jeg  fem  rødskør- 
tede Kvinder  hænge  forover  i  deres  Bringe- 
seler for  at  slæbe  en  Pram  op  mod  Strøm- 
men. 

De  gik  som  umælende  Trækdyr  i  Morge- 
nen og  tilkæmpede  sig  hvert  eneste  Fjed  ny- 
født Jord. 

Og  nede  paa  Floden  gled  Prammen  tøven- 
de frem,  ført  af  en  halvnøgen  Mand,  der  læ- 
nede sig  mod  Birkestammen  i  Plankeroret. 

. . .  God  Vej !  . . .  ønskede  jeg  dem  i  mit 
stille  Sind  . . .  God  Vej  under  Sol  og  Regn, 

I  maailøse  Trældyr!  Og  god  Død  en  Dag 
eller  Nat,  naar  Vejen  er  gaaet  og  Striden 
mod  Strømmen  er  endt. 

—  Petruscha  !  Hov,  se  op,  Petruscha !  Bliv 
her,  til  vi  kommer  igen,  og  lad  ingen  stjæle 
Baaden.  Du  kan  jo  varme  Fiskesuppen  op !  .  . 

Saa  gik  Tops  og  jeg  ud  i  den  tindrende 
Morgen.  De  store  Enge  laa  for  os.  Vi  var 
ved  „Søerne''.  Vandet  var  borte,  og  kun 
Græsset  flød  som  et  grønt  Væld  i  dem.  Her 
skal  vi  angle  med  Næserne,  blinke  med  Krudt 
og  Hagl,  saa  der  lugter  svedent  i  Jomfruelig- 
heden og  lyder  Skrig  og  brustne  Toner. 

Duggen  er  allerede  borte Den  har  be- 

g>mdt  lige  fra  Morgenen  igen,  den  umætte- 
iig^j  Jordens  tørstige  Elsker  I 

Der  staar  en  Duft  af  Ungdom  over  de 
grønne  Straa.  De  er  saa  gennemsigtige  og 
skære,  og  jeg  røres  ved  at  se  deres  smaa, 
fine  Knæ. 

Langt  borte  trækker  Skovene  deres  mørke 
Linjer.  Jeg  synes,  jeg  kan  høre  Birkeløvet 
vende  sig  og  Fyrrenaalene  gro.  Derhen  og 
tilbage  igen  vil  vi  vandre  i  en  stor  Bue  og 
se,  hvad  der  møder  os  i  Dagens  Løb.  Vi  gaar 
gennem  den  grønne  Sø  i  to  Dræt,  med  den 
lette  Brise  sprudlende  over  vore  Næseflige. 

Et  Fløjt,  Bøssen  under  Armen,  og  vi  er 
begyndt. 

Tops  ser  op  til  mig  og  gaar  frem  i  en  stor 
Bue.  Dens  Tempo  og  Maade  at  føre  sig  paa 
er  tilbedelsesværdig.  Tops!  Jeg  elsker  at  se 


82  Tops 

din  plettede  Krop  stige  og  synke  som  en  høj- 
stemt Sang  i  den  grønne  Dag. 

Du  er,  naar  du  gaar  paa  Rov,  som  den 
dybe  og  susende  Tone  i  mit  begærlige  Hjærte. 
Syng,  syng  væk,  saa  vide  over  Engene ! 

Tops  sagtner  Farten,  gaar  i  falsk  Galop 
med  Bagbenene  skiftevis  højt  løftede,  som 
om  den  havde  skejtet  sig  paa  dem  begge.  Saa 
vender  den  og  trækker  en  ny  Bue  op  i  til- 
bagegaaende  Retning.  Det  samme  om  igen, 
men  hver  Gang  bemægtiger  den  sig  et  hun- 
drede Alen  vildttom  Eng.  Der  er  ikke  noget, 
hvor  den  har  været. 

Pludselig  stopper  den  op  i  Farten  og  ka- 
ster sig  fra  sin  Bane  lige  frem  i  Terrænet. 
Den  fik  saa  underlig  travlt,  blev  saa  vims  i 
det.  Dens  stive  Hale  vibrerer  fanatisk,  som 
om  den  bad  med  den.  Pludselig  retirerer  den, 
ligefrem  løber  baglænds,  kommer  saa  over 
sin  Forskrækkelse,  slaar  et  Par  Krese,  snæv- 
rere og  snævrere,  og  gaar  sagte  og  varsomt 
fremad.  Den  drejer  Hovedet  tøvende  om 
efter  mig  og  skeler  forfærdeligt,  mens  den 
fører  Tungen  ned  efter  noget  Savl  paa  Un- 
derkæben. Da  den  har  set  mig  komme,  slaar 
den  sig  til  Ro.  Den  staar  som  en  hvid  Streg 
i  det  grønne  Græs,  ubevægelig,  men  med  Hel- 
vede i  Brystet Jeg  kan  se  paa  dens  Øren, 

hvor  spændt  den  følger  mine  Bevægelser, 
hvert  Skridt.  Saa  er  jeg  der!  Det  dirrer  i  den, 
da  den  gaar  frem  igen,  men  den  bliver  ved. 
Det  gaar  os  paa  Nerverne.  Det  er  jo  første 

Gang  i  Marken  med  Søg  og  Stand Der 

var  noget,  som  pludseligt  og  uventet  fløj  op 
fra  Græsset.  Jeg  kunde  ikke  se,  om  det  var 
stort  eller  lille,  men  mens  jeg  holdt  til  det, 
dækkede  det  hele  Himlen  og  Synskresen  og 
tog  Lyset  fra  Solen.  Det  fløj  meget  blødt  og 
uden  Hastværk  lige  ud,  og  jeg  saa  i  Skuddet, 
at  det  kun  var  en  Tredækker,  som  standsede 
saa  brat  i  Luften  og  røg  i  Græsset  som  en 
Sten.  Men  i  det  samme  Nu  var  der  en  anden 
i  dens  Sted,  og  da  den  blev  standset  og  komi 
ned  paa  samme  Maade  som  den  første,  var 
der  to  til  oppe  i  Luften,  og  inden  jeg  havde 
styrtet  to  nye  Patroner  i  Bøssen,  var  de  borte, 
og  Himlen  ren  og  klar  igen. 

Tops  havde  altsaa  villet  have  dem  alle  fire. 
Den  saa  dog  anerkendende  op  paa  mig,  men 
rørte  sig  ikke  af  Stedet,  lagde  ikke  Spor  af 
Interesse  for  Dagen :  Det  var  forbi  I  Troede 
jeg  maaske  om  den,  at  den  var  uopdragen, 
at  den  var  en  simpel  og  ubehersket  Knægt, 
der  vilde  styrte  frem  i  Skuddet  og  bralre  løs 
med  en  beskidt  Kæft?  Nej  1  Hvis  jeg  var  vant 
til  den  Slags  Omgang,  maatte  den  beklage 
mig.  Hvad  den  angik,  havde  den  set  saa  me- 
get Vildt,  at  den  hverken  for  min  eller  sin 
egen  Fornøjelse  nedlod  sig  til  Intimiteter  i 
Retning  af  Apportering.  Kunde  jeg  ikke  fin- 
de, hvad  jeg  selv  skød,  skulde  den  nok  hjælpe 
mig.  Det  var  en  Sag  for  sig. 

Og  jeg  tager  da  selv  de  to  døde  Fugle  op 
fra  Græsset.  De  var  saa  brune  og  graa  og 

lunkne  Lad  mig  se  ind  i  jeres  brustne 

Øjne  for  at  gætte  mig  til  noget  om  Livet! 
Sig  mig,  hvad  er  den  inderste  aller  dybeste 

Forskel  paa  før  og  nu? Men  de  svarer 

ikke,  og  jeg  putter  dem  i  Tasken. 

Videre  gik  Jagten.  Der  var  mange  Tre- 
dækkere. De  laa  tæt  som  en  Udsæd  i  Engene, 
og  der  havde  aldrig  været  Le  over  dem.  De 
var  saa  fortrøstningsfulde  og  sikre  paa  Li- 
vet, saa  blottede  for  bitre  Erfaringer  om 
skrappe  Næser  og  Krudtaande.  Tops  og  jeg 
kom  til  at  arbejde  støt  og  roligt.  Bøssen  var 
varm  i  Løbet  og  lugtede  raat.  Vi  mættedes 
langsomt  af  sluknende  Liv. 

Faldt  en  Fugl  i  Græsset,  saa  jeg  tabte  den 
af  Syne,  eller  havde  en  faaet  for  lidt,  stillede 
Tops  sig  ligegyldigt  over  den,  til  jeg  kom 
og  samlede  den  op.  Vi  havde  to  Snese  i  Ta- 
sken, da  vi  ved  Middagstid  kom  op  under 
Skoven. 

Solen  havde  svunget  sig  helt  op  paa  Him- 
len og  lod  sin  Ild  falde  lodret  paa  os.  Luf- 
ten var  tyk  af  Hede.  Græsset  duftede  krydret 
og  udgød  berusende  Strømme  af  Støv  og 
Kærlighed.  Sommerfuglene  lallede  med  tun- 
ge Vinger  gennem  Blomsternes  Parringsrus. 
Sommetider  sad  de  to  sammen  og  gyngede 
paa  en  Kløverblomst.  Blanke  Fluer  gnistrede 
i  Sollyset,  og  Humlebierne  drak  Engnellik- 
kernes  aabne  Jomfrudom. 

Der  laa  Græs  paa  Skaar  oppe  under  Sko- 
ven. Høhøsten  er  altsaa  begyndt.  Leen  syn- 

ger  over  ,, Søerne".  Inde  i  Skovbrynet  ligger 
Høstfolkene  og  sover  Middagsheden  bort. 
Der  er  Kvinder  med.  De  boer  herude,  til 
Høet  er  i  Stak.  De  ligger  i  deres  røde  Skør- 
ter som  Fluesvampe  paa  Skovbunden,   eller 

røde  Bær Ja,  som  røde  Bær Jeg  er 

meget  tør  i  Halsen.  Maaske  er  der  virkelig 
nogle  Bær  inde  1  Skoven.  Jeg  vil  søge  en 
Lysning  op,  hvor  Solen  har  været  øm  mod 
Jordbærblomsterne,  og  se,  om  der  blev  Bær 
deraf. 

Der  var  mørkt  inde  i  Skoven.  Fyrrestam- 
merne skinnede  som  Kobberrør,  og  jeg  hørte 
det  koge  i  dem,  da  jeg  lagde  Øret  til. 

Det  blev  lysere,  hvor  Birkene  stod  i  Kres 
om  en  aaben  Plads  og  sang  deres  hvide  San- 
ge ud  over  trøskede  Stubbe  og  Blomster  og 
Bær. 

Det  duftede  syrligt  af  Ælde  og  sødt  af 
den  modne  Dag.  Gulakset  havde  lukket  op 
for  sin  Vellugt,  og  Hjærtegræsset  stod  i  blaa- 
nende  Klynger  med  Hjærterne  tunge  mod 
Jorden. 

Der  er  røde  Bær.  Min  Gane  svider  af 
Hede.  Der  er  ogsaa  en  Kvinde,  rød  som  de 
modne  Bær,  hun  plukker.  Hun  ser  op,  da 
jeg  kommer  hen  imod  hende. 

—  En  god  Dag  og  vel  mødt Er  her 

mange  Bær?  Jeg  havde  ogsaa  tænkt  at  plukke 
Bær  ....    Eller  kan  jeg  faa  nogle  af  dine? 

Tak  for  det! Hvad  hedder  du  forresten? 

Jeg?  —  Jeg  er  en  fremmed  Jæger  fra 

I  Dyreham  6 

Floden Naa,   Katja  hedder  du.  Det  er 

smukt:   Katja   Jeg  kendte   en  Gang  en 

Pige,  der  ogsaa  hed  Katja,  men  hun  var  ikke 
saa  smuk  som  du.  Nej !  Ikke  nær  saa  smuk ! 
Hun  havde  kun  blaa  Øjne  og  gult  Haar,  helt 
gult  som  skættet  Hør,  siger  jeg,  og  dumme, 
blaa  Øjne !  Da  hun  gik  fra  mig,  bad  hun 
blot  om  et  Tørklæde,  et  rigtig  simpelt,  rødt 
Tørklæde.  Det  var  det  hele.  Hun  bad  ikke 
engang  om  denne  Ring  paa  min  Finger  — 
ikke  engang  om  den  Smule  Ring  til  Erin- 
dring        Hvor    din    Hals    dog   er    dejlig, 

Katja,  og  brun  af  Solen,  og  dine  Bryster 
runde  og  faste  som  to  overskaarne  Citroner, 
ja.  Citroner,  lige  til  at  putte  i  Teen  og  drikke. 
Ser  du,  jeg  kan  lige  have  det  ene  i  min  hule 

Haand   Jeg  havde    ogsaa    en  Gang  en 

Hest  med  saadanne  fine  Ben,  som  du  har, 
Katja.  Men  jeg  har  den  ikke  mere.  Den 
havde  ogsaa  stærke  og  ædle  Knæ,  dejlige  som 

en  Salmesang,  naar  den  løftede  dem Jeg 

har  ikke  mere  noget  som  dig,  Katja,  slet  in- 
genting, ikke  en  Smule Kom  og  sæt  dig 

ned Jeg  har  gaaet  og  set  ind  i  Øjne  hele 

Dagen  uden  at  forstaa  det,  jeg  tænkte  paa. 
Lad  mig  nu  ogsaa  se  ind  i  dine  dunkle  og  le- 
vende Øjne 

Tops,  gaa  og  find  noget  Vand  til  dig  selv! 
Jeg  vil  ikke  mere  finde  mig  i  at  se  paa  din 
tørre  Tunge.  Jeg  taaler  ingen  Bebrejdelser, 
mindst  af  alt  tavse,  og  jeg  vil  ikke  bagefter 
høre  Bemærkninger.  Gaa 

Ja,  Katja,  lad  mig  se  ind  i  dine  Øjne,  saa 
forstaar  jeg  maaske  Forskellen  paa  før  og 
nu.  Nej,  du  maa  ikke  lukke  dem!  Hører  du, 

Katja,  Luk  dem  ikke Luk  dem  ikke  .... 

Heller  ikke  din  Mund din  Mund 


Tops,  hvor  er  du!  Hallo!  Naa  dér!  Skal 
vi  saa  gaa ! 

Farvel  Katja!  Ja,  jeg  boer  i  Pilekrattet 
ved  Floden,  dér,  hvor  den  høje  Pynt  staar 
ud  i  Strømmen.  Jeg  boer  der  til  imorgen, 
naar  Solen  staar  op. 

Saa  gik  vi  alene  bort.  Inde  i  Fyrreskoven 
satte  jeg  mig  op  ad  en  Fyrrestamme  og  lyt- 
tede i  Søvne  til  Stoffets  gaadefulde  Spil: 

Det  var  Foraar,  og  den  sidste  Sne  laa  i 
klamme  Driver.  Tjurhanerne  sloges  over  mit 
Hovede,  sang  og  kaldte  og  sloges,  saa  de 
faldt  parvis  ned  fra  Grenene.  Bjørnen  rejste 
sig  i  Hiet  og  stak  Snuden  ud  i  Tøvejret.  Den 
var  ogsaa  kommet  til  at  huske  paa  noget,  der 
hændte   den   sidste    Foraar.    Hvad   var    det, 

den  tænkte  paa? Det  skulde  vel  aldrig 

være  min  røde  Hest,  der  gik  henne  i  Lysnin- 
gen, min  røde  Hest  med  de  fine  Ben  og  Knæ, 
dejlige  som  en  Salmesang,  naar  den  løftede 

dem Pas  paa !  Luk  ikke  dine  Øjne !  Dine 

Øjne  ....  Katja!  .... 

Saa  vaagnede  jeg  .... 

Da  vi  kom  ud  paa  Engene,  lød  Leernes 
Sang  oppe  fra  Skovbrynet.  Nu  skulde  de  bide 
Græs  igen 

6* 

Nej,  det  kan  være  det  samme,  Tops.  Jeg 
bryder  mig  ikke  om  at  skyde  mere  i  Dag. 
Jeg  vil  blot  gaa  med  den  dalende  Sol  og  høre 
Cikaderne  spille  tusindtonet  i  Græsset.  Jeg 
vil  gaa  langsomt  ind  i  Aftenen  og  tænke  paa 
noget,  jeg  dog  aldrig  forstaar 

Vi  kunde  se  Røgen  fra  Petruschas  Baal 
sive  ud  gennem  Pilekrattet.  Han  lod  det 
brænde.  Der  var  Træ  nok  ved  Flodbredden. 
Og  da  vi  kom  ned  til  ham,  laa  han  med 
Ansigtet  helt  ind  til  Ilden.  Han  havde  ogsaa 
været  paa  Høhøst  og  redt  os  tre  bløde  Græs- 
lejer rundt  om  Baalet. 

—  Petruscha !  Nu  skal  vi  have  Mad.  Her 
skal  være  Gilde  i  Aften.  Og  naar  Solen  staar 
op,  ror  vi  hjemover  mod  Strømmen.  Her  er 
Fuglene.  Læg  dem,  vi  ikke  bruger,  i  vaadt 
Græs! 

Og  vi  holdt  Gilde  i  Pilekrattet.  Vi  fraad- 
sede  i  brunet  Kød  og  Te  og  Brændevin,  til 
det  primede  i  os  af  Mæthed,  og  vor  Stoflig- 
hed aabenbarede  sig  i  det  store  Sammenfald 
af  „Kød  og  Aand". 

De  to  andre  faldt  snart  i  Søvn,  tror  jeg, 
men  jeg  laa  vaagen  og  lyttede  til  Floden  og 
Solfaldet  dér  bag  om  Jorden: 

Der  maa  være  Stjærner  paa  Himlen,  smaa 
Fortætninger  i  det  flydende  Stof,  der  skinner 
i  vore  Sanser  under  et  bestemt  Forhold.  Hvis 
de  nu  slet  ikke  var  der.  Hvad  saa?  Ja,  hvad 
saa  1  Jeg  kunde  nok  have  Lyst  til  at  vide, 
hver  dybt  den  Fortætning  naar  ind  i  Rum- 

met  —  hvis  der  da  er  noget  Rum,  og  det 
Ikke  er  Bugen  af  en  Bacille,  der  kryber  i  en 

Vanddraabe.  Det  er  ogsaa  det  samme!  

Maanen  maa  være  ved  at  komme  op.  Jeg  kan 

føle  dens  blege  Aande  gennem  Pileløvet 

Mon  Duggen  falder?  Det  er,  ligesom  noget 
størknede  i  Luften  og  faldt  som  et  sprødt, 
usynligt  Vandfald  over  Jorden,  Jeg  hører  en 
uhyre  Ælde  i  den  sagte  Størknen.  Den  ræk- 
ker langt  forbi  Menneskehedens  Erindring, 
helt  forbi  det  første  Livstegn  paa  Jorden,  ja, 
langt  forbi  Amøben,  som  dog  for  kun  35^/2 
Aar  —  og  ni  Maaneder  siden  var  min  Stam- 
fader i  lige  nedstigende  Linje.  Men  det  hu- 
sker jeg  kun  gennem  min  Viden  om  Tinge- 
nes Væsen Det  første,  jeg  ellers  husker, 

er  et  Pilegærde.  Et  Pilegærde,  hm!  Jeg  er 
Ikke  kommet  stort  videre  endnu,  omgivet  helt 
af  Pil  som  jeg  er.  Det  er  et  underligt  Træ, 
Pilen.  Der  er  noget  menneskeligt  ved  den. 
Den  lugter  af  Hud.  Jeg  synes,  at  de  graa- 
grønne  Blade  svinger  saa  underligt  paa  Stil- 
kene, som  om  de  vilde  sige  noget.  Hvad  kan 

det  være?  i^it  er  saa  stille Hvis  nogen 

nu  skulde  komme  langt  borte  fra  over  En- 
gene, vilde  det  synge  gennem  Græsstraaene, 
og  Pilebladene  vilde  gribe  Lyden  og  holde 
den  fast  her  lige  over  mit  Øre. 

Jeg  tror,  jeg  vil  ligge  og  høre  efter  lidt 
endnu  

Tops !  TI  stille  for  den  Onde !  Couche ! 
Couche,  siger  jeg!  Jeg  vil  seh^  gaa  op  for  at 
se  efter,  om  der  er  nogen 

Der  stod  en  mørk  Skikkelse  oppe  paa  Brin- 
ken. 

—  Hvem  er  det?  Var  der  nogen,  der  vilde 
tale  med  mig!  Tale  med  mig! 

Aa,  er  det  dig,  Katja!  Hvad  vil  du  ved 
Floden,  om  Natten?  God  Aften,  Katja ! 

Du  er  kommet  langt  borte  fra  over  En- 
gene. Dit  Haar  er  fugtigt  af  Natten,  og  dine 
Læber  tørre  som  Asken  i  mit  Baal.  Du  har 
gaaet  gennem  Græsset  med  dine  smaa,  nøgne 
Fødder.  Din  røde  Kjole  er  vaad,  og  Kanten 
paa  din  ru  Særk  har  drukket  Dug  ....  Er 
du  gaaet  vild  i  ,, Søerne".  Eller  var  der  no- 
get, du  glemte  at  sige  mig? 

—  Ja,  jeg  vilde  blot  sige  dig  ....  Der  var 

ikke  andet Jeg  vilde  kun  sige  dig Giv 

ogsaa  mig  et  rødt  Tørklæde !   Et  rødt 

Tørklæde  —  hviskede  hun  og  sank  hen  i  det 
dugvaade  og  elvergale  Græs 


Jorden  gulnede  af  Modenhed.  Vi  var  i  Au- 
gust. Bladene  fik  Pletter,  og  Rugen  bøjede 
de  fyldte  Aks  under  Forløsningens  Smerte. 
Havren  og  Byggen  stod  og  saå  til  og  skæl- 
vede undrende  over  den  høstlige  Vækst  og- 
saa i  deres  egne  Hjærter.  Sensommerblæsten 
løb  over  Marken  og  sang  varselsfuldt  i  Hav- 
retoppene  om  Avnedansen  paa  Loen. 

Natten  var  mørk  og  indadvendt,  og  Dagen 
Jøftede  sig  som  en  høj  Pande  over  Aarets 
fortænkte  Blik.  En  Vekslen  i  Tingene  fore- 
stod, en  Skindød  i  det  evige  Liv,  der  ufor- 
anderligt lever  i  Fødsel  og  Død,  bandes  til  det 
yderste  Mørke  og  opstaar  af  sig  selv  paany . . . 

Det  var  koldt  om  Natten,  og  Tops  og  jeg 
krøb  sammen  i  Høet  paa  Bunden  af  den  stive 
Tarantas,  som  vi  skumplede  afsted  i.  Tre- 
spandet havde  faaet  de  haarde  Led  optøet 
under  Jamschtschikens  Pisk  og  gjorde  sine 
femten  Werst  i  Timen.  Paa  flad  Vej  eller 
ned  ad  Bakke  rasede  det  i  et  Helvede,  der 
iaa  mellem  det  filende  Bidsel  og  den  ædende 
Snært.  Tarantassen  sprang  alenhøjt  i  de  huK 
lede  Hjulspor.  Seletøjet  knagede  og  skurede. 
Bjælderne  om  Sidehestenes  Halse  raslede 
sprukkent  i  Galoppen,  og  Klokken  over  Tra- 
verens Manke  ringede  med  Knebelringen 
baade  ret  og  avet  om,  steg  som  et  Uvejr,  som 
en  kimende  Sky  over  Himlen  og  svandt  som 
det  sidste,  man  husker  i  en  tung  Bedøvelse. 

Vi  sov,  mens  vi  foer  frem  mod  Jagtlandet 
i  Skovene.  —  Nu  var  det  Tid  at  tale  med 
Urfuglene !  De  unge  Haner  var  allerede 
voksne  og  i  sort De  og  deres  Søstre  bli- 
ver store  i  en  Haandevending,  fødes  seende 
og  løber  lige  fra  Ægget  i  Marken.  Hønen 
kagler  efter  dem,  de  hvisler  tilbage.  Saa  fly- 
ver de  lavt  og  slattent  over  Enebærbuskene, 
dratter  ned  i   Birkekrattet  og  trykker  sig  i 

Bregnerne.  Men  nu  er  de  store  og  vilde  i  K^ 
det.  De  flyver  haardt  og  ligeud  paa  de  kup- 
lede Vinger  og  løber  Fanden  et  Øre  af. 

Cursores !  Cursores ! 

I  løber  over  hele  Verden  fra  Snemarkerne 
til  Tropernes  Sandsletter,  løber  i  Vand  og  i 
Jord.  I  bebygger  Sibirien  og  sidder  paa  den 
kinesiske  Mur  og  ser  ned  til  Peking! 

Cursores !  Cursores ! 

Kokokorro !  Kokokaru ! 

Kokk!  Kokk!  Kokk!  Kokk!  

Barin!  i\h,  Barin!  Nu  er  vi  der! 

Det  var  Kusken,  som  vækkede  mig.  Vi 
holdt  i  en  lille  Landsby,  hvor  jeg  havde  Ven- 
ner. Dagen  var  ved  at  gry,  og  Bønderne  rej- 
ste sig  til  Høst  paa  de  gule  Agre. 

—  Godmorgen !  Godmorgen !  Godmorgen 
Bedstefa'r !  Godmorgen  lille  Bedstemo'r  og 
Godmorgen  Tante  og  min  lille,  søde  Ven! . . . 

Ja,  lad  os  faa  noget  Te  og  en  Bid  Brød, 

inden  vi  gaar.  Vi  har  travlt  Hvor  var 

det,  at  Urfuglene  holdt  til?  Naa,  paa  den 
Kant!  Jo,  vi  skal  ogsaa  nok  se  efter  i  Hav- 
ren .... 

Og  saa  gik  vi. 

Solen  randt  saa  tøvende  i  den  hvide  Mor- 
gen og  saa  paa  det  dughvide  Land  med  en 
fjern  og  kølig  Rødmen,  som  mindedes  den 
noget  fra  for  længe  siden.  Og  saa  gik  den 
bleg  og  fattet  hen  over  den  høje  Himmel  og 
drak  med  Vemod  den  graa  Dug  i  Græsset 
og  Væden  paa  de  gule  Straa. 

Luften  var  saa  stille  og  gennemsigtig.  Der 
var  ingen  Dirren  i  den  mere,  ingen  Hede  og 
ingen  Febersyner  ved  højlys  Dag.  Birkene 
stod  tavse  og  lyttende  og  svang  deres  Grene, 
som  om  de  vuggede  noget,  og  Granen  og 
Fyrren  rakte  de  tunge,  mørkladne  Kroner 
op  i  den  forklarede  Luft.  Det  susede  i  dem. 
Var  det  Koglerne,  der  sang  som  Klokkespil- 
let i  et  Taarn,  naar  det  fyldes  af  Vinden? 
Sang  de  en  Sang  for  de  Frø,  der  modnes  og 
brister  af  Kogleskødet  og  hvirvles  til  Vækst 
over  Verden?  Jeg  véd  det  ikke,  men  jeg 
hørte  det  synge 

Vi  var  i  Udmarkerne.  Bag  os  laa  Lands- 
byens smaa,  krumme  Agre  som  blege  Pletter 
i  Skovlandet.  Lægte-  og  Risgærderne  holdt 
op  her,  hvor  ,,Betesmarken"  begyndte.  Træ- 
erne stod  i  spredte,  gennemsigtige  Klynger, 
tynde  i  Veddet,  vragede  af  Øksen,  der  skaan- 
selsløst  havde  hærget  og  fældet  de  bedste  i 
Rækkerne.  Krat  og  visnede  Bregner  laa  i 
Krans  over  Stubbene.  Høstlige  blaa  Skabio- 
ser og  Klokkeblomster  nikkede  i  det  gulnede 
Græs,  og  Enebærbuskene  stod  i  grønblaa 
Klædebon,  tavse  som  Træerne  paa  en  Kirke- 
gaard, og  drømte  om  Skovenes  Død 

Tops  I  Skal  vi  se  os  om  herude!  Jagten  er 
fri,  og  vi  er  alle  en  Død  skyldig,  naar  det 
lider  mod  Høst.  Du  peger  med  Næsen,  jeg 
lægger  Fingeren  paa  Aftrykkeren.  Det  er  det 
hele.  En  Dag  maa  vi  selv  holde  for.  Lad  det 
da  være  vel  fortjent  I 

Fremad!  Pas  paa,  alle  I  som  løber  i  Sko- 
vene ! 

Cursores !  Cursores!  Baade  graa  og  brune 
og  sorte,  nu  er  det  Ufredens  Dag!  . . . 

Tops  arbejder  i  Udmarken.  Af  og  til  ser 
jeg  et  Glimt  af  den  mellem  Enebærbuskene, 
men  som  oftest  er  den  ude  af  Syne.  Hvorfor 
skulde  jeg  holde  den  om  mig,  naar  den  bedre 
end  jeg  begriber,  hvad  det  drejer  sig  om? 
Og  jeg  gaar  da  i  den  Retning,  som  jeg  for- 
moder, at  den  har  slaaet  ind  paa.  Jeg  har 
god  Tid  til  at  se  mig  om. 

Udmarken  stiger  og  synker  i  lange  Bakker 
og  Dale.  Hist  og  her  i  Dybderne  er  Grunden 
sumpet  og  tæt  bevokset  med  Ellekrat  og  Spi- 
ræa. Smaabække  siver  mellem  Tuerne,  som 
Køerne  traadte,  da  de  stod  her  i  Sommer  og 
piskede  med  Halerne  i  Solbranden. 

Oppe  paa  Bakkerne  ser  man  viden  ud  over 
Landet.  Langt  borte  bag  Skovene  ligger  en 
hvid  Kirke  og  peger  med  det  grønne  Spir. 
Jeg  staar  bag  en  Enebærbusk  og  ser  paa  det 
hellige  Hus.  Det  er  saa  langt  borte  og  saa 
lille,  at  det  godt  kunde  staa  paa  min  flade 
Haand.  Alt  bliver  saa  smaat,  naar  det  blot 
kommer  langt  nok  bort. 

Pludselig  hører  jeg  noget  springe  blødt  og 
forsigtigt.  Jeg  ser  mig  om:  det  er  en  Hare, 
en  graabrun  Hare,  der  er  kommet  ud  at  spa- 
sere  midt  paa  Dagen,  skønt  den  nu  burde 
ligge  ganske  stille  og  sove  med  aabne  Øjne. 

Den  har  vel  sagtens  haft  urolige  Drømme, 
lider  maaske  af  Søvnløshed.  Det  kan  jo  hæn- 
de den  bedste. 

Saa  standser  den  foran  mig,  som  om  den 
havde  noget  at  tale  med  mig  om.  Den  sidder 
paa  Enden  og  holder  Forløbene  pertentligt 
frem  foran  Brystet  og  fimrer  med  Ørene  ef- 
ter en  Lyd. 

Men  jeg  siger  ikke  noget.  Hvad  skulde  jeg 
sige  til  den,  naar  den  er  gaaet  ud  for  at 
møde  sin  Skæbne?  Og  den  skal  møde  den! 
Ikke  for  det,  at  jeg  vilde  være  dens  Skæbne, 
men  jeg  kunde  ikke  lade  være.  Jeg  vidste 
ikke  af  det  før  bagefter,  da  jeg  saa  den  trimle 
saa  forbandet  ligeglad  i  Skuddet;  men  jeg 
havde    altsaa   skudt   den,    taget  Aanden   fra 

den Skal  vi  se,  hvordan  den  nu  har  det! 

Øjensynlig  rigtigt  godt.  Den  er  lækker  i 
Ryggen,  behageligt  rund  og  velsmagende  for 
Fingrene  at  føle  paa.  Det  er  et  rigtig  pænt, 
lille  forhenværende  Dyr 

I  det  samme  kommer  Tops  anstigende. 
Den  kommer  luntende  saa  underlig  slukøret, 
som  om  den  troede,  at  jeg  allerede  havde 
langet  til  Urfuglene  uden  dens  Mellemkomst. 
Nej,  det  var  ikke  Urfuglene,  skønt  ogsaa  en 
Løber!  Har  du  set  saadan  en  Fyr  før?  Hvad 
Tops?  Et  lille  Misfoster  af  et  Pattedyr! 
Ved  en  latterlig  og  ubetydelig  Fejltagelse 
en  Gang  for  en  Million  Aar  siden  eller  der- 
omkring kom  den  galt  ind  paa  det,  og  der- 

for  maatte  den  ende  som  Hare  idag,  skønt 
den  llgesaa  godt  kunde  have  været  Mam- 
muth  og  ligget  oppe  i  Tundraen  .... 

Men  Tops  ser  foragteligt  paa  mit  Bytte  og 
derefter  bebrejdende  paa  mig:  Hvor  kunde 
jeg  dog  omgaas  Ildvaaben  saa  ubehersket  .. . 

Hm,  ja,  jeg  har  ikke  nogen  egentlig  For- 
klaring paa  rede  Haand.  Jeg  tager  dog  Dy- 
ret med  mig,  og  saa  taler  vi  ikke  mere  om 
den  Ting  . . . 

Tops  var  igen  borte,  men  saa  faar  jeg  da 
omsider  Øje  paa  den.  Jeg  kunde  ikke  saa 
godt  undgaa  det,  eftersom  den  kom  flintren- 
de lige  imod  mig  og  i  det  hele  lagde  en  mær- 
kelig Opførsel  for  Dagen.  Midt  i  Løbet  stop- 
pede den  op,  saa  forførende  til  mig  og  gjorde 
hurtigt  en  halv  Vending  tilbage  den  samme 
Vej,  den  kom  fra. 

Den  lokkede,  blinkede  med  Øjnene  og 
vred  Kæberne  indsmigrende.  Den  var  meget 
optaget  af  noget,  som  den  ogsaa  vilde  have 
mig  med  til. 

Inden  længe  begreb  jeg  det  ogsaa  og  fulgte 
med  i  Løb.  Tops  gik  i  lige  Linje  ned  til 
noget  Ellekrat  bag  en  af  Bakkerne.  Den  slog 
en  lille  Halvkres  mellem  Tuerne,  saa  sig  en 
sidste  Gang  om  efter  mig  og  gled  saa  som 
en  Slange  ind  gennem  Spiræaens  fingrede 
Blade. 

Jeg  stillede  mig  op,  saa  godt  jeg  kunde,  for 
at  faa  frit  Skud,  men  der  kom  ikke  noget, 
og  jeg  maatte  da  følge  efter  Tops.  Den  ven- 

tede  paa  mig  derinde.  Igen  et  lille  Stykke 
fremad  gennem  Ellekrattet.  Pludselig  steg 
en  brun  Fjerbyldt  lige  op  fra  Jorden,  men 
mit  Skud  kastede  den  forover,  saa  Fjerene 
føg  i  Luften.  Jeg  havde  i  Hastværket  skudt 
den  sønder  og  sammen.  Der  var  forøvrigt 
heller  ikke  lang  Tid  at  løbe  paa  inde  i  Krat- 
tet. 

Det  var  en  Sneppe,  en  Overligger  vel  sag- 
tens   Jeg  synes,  jeg  skulde  kende  dig  igen. 

Jo  vist!  Der  falder  en  Sten  fra  mit  Bryst. 
Det  var  dig,  jeg  skød  fejl  af  i  Foraaret,  da 
I  oversvømmede  Landet  .... 

Det  var  smukt  af  dig.  Tops,  at  du  huskede 
paa  det 

Men  hvor  er  Urfuglene !  De  maa  for  læn- 
ge siden  være  tilbage  fra  Havren  og  ligger 
nu  et  Sted  og  bader  i  den  løse  Jord  under 
Bregnerne. 

Oppe  paa  Bakkerne  bliver  Tops  med  et 
saa  bekymret.  Den  slaar  smaa,  ubeslutsom- 
me Slag  til  Siderne,  staar  varsomt  ned  langs 
med  Bregnerne  og  Birkekrattet,  der  ligger 
som  et  vissengrønt  Bælte  over  Bakken.  Saa 
gaar  den  forsigtigt  ind  gennem  det  og  kom- 
mer ud  paa  den  anden  Side,  kryber  langs 
Randen,  staar  og  kryber  igen,  først  lang- 
somt, saa  hurtigere  og  hurtigere. 

De  løber  for  den !  Det  maa  være  de  gamle 
Haner.  Jeg  beder  dig,  Jagtens  Gudinde,  at 
den  maa  faa  Hold  paa  dem.  Hold  paa  dem, 
saa  jeg  kan  bruge  min  Bøsse.  Men  de  holder 

ikke.  Tops  løber,  og  jeg  løber.  Saa  standser 
den  pludselig  og  skifter  Taktik.  Den  gaar 
igen  over  paa  den  anden  Side.  Vinden  er  jo 
imod.  Selvfølgelig  har  den  begyndt  fra  den 
rigtige  Ende.  Jeg  naar  helt  op  og  ryster  af 
Bevægelse.  Puh !  Snart  hører  Bregnerne  op, 
saa  maa  de  tage  til  Vingerne,  hvis  de  da  ikke 
vil  den  samme  Vej  tilbage.  Det  faar  de  ikke 
Lov  til  for  Tops.  Aa,  Tops,  hvor  jeg  er  fuld 
af  Beundring  for  dig!  Du  er  genial  som  Cæ- 
sar og  Napoleon  og  den  røde  Ræv.  Nu  har 
du  tvunget  dem  ud  paa  den  yderste  Pynt  i 
Bregnelandet.  Derfra  maa  de  for  fulde  Vin- 
ger staa  ud  i  Rummet  og  lytte  til  vor  Tale. 
Jeg  holder  Bøssen  op  foran  mig  som  en  Raa- 
ber  .... 

Kokk!  Kokk!  Kokk!  Kokk!  Kokk! 

Javel !  Hørte  du  min  aabne  Tale  gennem 
det  højre  Staalløb,  og  hørte  ogsaa  du  det 
trange  Raab  fra  det  venstre ! 

Jo,  de  hørte  det  begge  to !  Skinnende  sorte, 
Skovens  Vidundere,  I  hørte,  hvad  jeg  sagde 
og  fløj  med  brustne  Øjne  i  mine  Arme.  I  gav 
Jer  straks  uden  Tryglen  og  Paakaldelse,  og 
jeg  sukker  af  Glæde  over  jeres  dejlige  Lig. 
De  røde  Kønspletter  over  Øjnene  lyser,  saa 
jeg  maa  vende  mig  bort  et  Øjeblik  og  slukke 
mine  Tanker  i  de  sorte  Skind  og  blaanende 
Halse  og  Gumpe  . . . 

Hvad  bryder  jeg  mig  vel  om  den  Tredje, 
der  fløj  fra  os  og  nu  sidder  i  Tykningen  og 
siger :  Kokokorro,   kokokaru !    Hvad  bryder 

jeg  mig  v'el  om  din  Vrede,  jeg,  der  tog  dine 
Brødre!  ... 

Vi  hviler  en  Stund.  Jeg  ligger  og  holder 
Tops  om  Halsen,  mens  jeg  ser  paa  de  to  Ur- 
fuglehaner imellem  os.  Og  da  det  er  ovre, 
gaar  vi  igen  gennem  Krattet  og  Enebærbu- 
skene over  Bakker  og  Dale  tilbage  ad  en  an- 
den Vej. 

Paa  en  solbeskinnet  Bakkeskraaning  stod 
Tops  urokkelig.  Den  var  sikker  i  sin  Sag  og 
stod  i  det  høje  Skovgræs,  stiv  og  ubevægelig, 
som  om  den  aldrig  skulde  flytte  sig  mere. 
Ikke  engang  da  jeg  gik  frem,  flyttede  den 
sig,  ikke  engang,  da  otte  Par  brune  og  sorte 
Vinger  slog  haardt  i  Luften  lige  for  Næsen 
af  den,  og  jeg  skød  to  af  de  mørkeste  Ung- 
haner ned  ....  De  andre  fløj  ikke  saa 
langt  .... 

Nu  lægger  vi  Byttet  fra  os  i  en  Bunke  og 
tager  fat  paa  den  spredte  Flok  . . . 

Det  gik  som  en  Leg  for  Tops.  Den  gik  op 
i  Vinden  og  ryddede  Landet  for  Urfugle. 
Hver  Gang  den  stod,  tog  jeg  en  Kylling  med 
det  ene  eller  med  begge  Løbene.  Vi  havde 
allerede  tre.  Tre  og  to  er  fem.  Der  er  tre 
igen.  Tops  trækker  op  for  den  sjette.  Den 
giver  sig  ikke  straks,  men  holder  tilsidst  og 
staar  op  for  os  med  en  moderlig  Lyd  og  svul- 
mende brun  i  sin  Dragt 

Nej,  undskyld  Tops!  Jeg  skyder  ikke  efter 
den  gamle  Høne !  Du  maa  ikke  tage  mig  det 
ilde  op,  men  jeg  gør  det  ikke  gærne,  saalænge 

den  skaffer  mig  Døtre  og  Sønner  nok.  Og  nu 
gaar  vi  hjem.  Jeg  kan  ikke  bære  mere  

Da  vi  kom  ud  af  Skoven  og  gik  langs  med 
Havremarkerne,  kom  jeg  til  at  huske  paa,  at 
jeg  lovede  ogsaa  at  se  ind  i  dem.  Det  kunde 
være  rart  at  vide  til  en  anden  Gang,  hvor 
de  vilde  Fugle  holdt  Maaltid.  Men  jeg  naa- 
ede  ikke  at  faa  Besked  om  det.  Der  var  nem- 
lig noget  helt  andet,  jeg  fik  Øje  paa.  Det  var 
en  stor  Plet,  hvor  Havren  var  bølet  ned  og 
Toppene  ædt  af  . . .  Det  ser  egentlig  underligt 
ud.  Jeg  synes,  der  staar  nogle  Spor!  Ja,  Død 
og  Pine,  det  er  Spor  efter  et  stort  Dyr  med 
lange  Klør,  en  rigtig  Saalegænger.  Der  kan 
man  ordentlig  se  dens  Labber.  Den  har  raspet 
en  Fure  paa  en  god  Alen  i  den  faste  Mark 
med  alle  Kløerne  dybt  i  Jorden  . . .  Der  er  en 

Fure  til !  Hm Den  er  noget  kaad 

af  sig  om  Natten,  naar  den  danser  paa  to 
i  Havren  ....  Du  maa  ikke  tro,  at  jeg  bil- 
der mig  noget  ind  nej,   men  jeg  skal 

skaffe  mig  en  Bjørnehund,  en  laadden  og 
bidsk  Satan,  som  kan  vejre  et  Par  Alen  un- 
der Sneen,  og  saa  kan  det  jo  være,  vi  ses 
igen,  hvis  jeg  maa  tillade  mig  at  forstyrre 
dig,  naar  du  lige  er  gaaet  i  Hi  med  Fedt  paa 
Skinkerne  og  Fylde  i  Skindet  . . .  Paa  Gensyn 
en  anden  Gang!   .... 

I  Landsbyen  holdt  vi  Rast  og  fik  Mad  og 
Drikke  hos  vore  Venner  .... 

Trespandet  kom  for  Døren  med  skram- 
lende Bjælder  og  kimende  Klokke. 

Ja — ja  —  da!  Saa  maa  det  jo  være   .... 

Farvel  og  paa  Gensyn!  Paa  Gensyn  Bed- 
stefa'r  og  paa  Gensyn  lille  Bedstemo'r!  Paa 
Gensyn  Tante  og  min  lille,  søde  Ven !  . . . 

Og  saa  foer  vi  frem  med  vort  Trespand, 
der  rasede  i  sit  Helvede  mellem  det  filende 
Bid  og  den  ædende  Snært,  og  mens  Solen  gik 
under  Jorden,  sov  Tops  og  jeg  i  Høet  paa 
Bunden  af  den  springende  Tarantas  . . . 

Cursores !  Cursores ! 

Kokokorro !  Kokokaru ! 

Kokk!  Kokk!  Kokk!  Kokk!  


Vi  gik  paa  Jagt,  saa  snart  vi  havde  Tid  og 
Lejlighed,  og  det  havde  vi  tidt.  Det  tyndede 
ud  i  Urhønseflokkene  rundt  om  i  Landet, 
hvor  vi  kom  frem.  Tredækkerne  forfulgte  vi, 
til  de  rømmede  ,, Søerne",  og  vi  slog  os  da  til 
Taals  med  den  lille  Beccasin,  der  skriger  og 
flyver  i  Sigsag,  saa  man  skyder  fejl. 

Tilsidst  kunde  vi  kun  lede  en  eneste  op  i 
de  vaade  Enge.  Det  var  vel  den  sidste.  Jag- 
ten var  forbi  paa  den  Slags  Vildt.  Nattefro- 
sten tog  for  haardt  fat.  Men  September  led 
ogsaa  til  Ende. 

Bladene  blegnede  og  krympede  sig  og  blev 
matte  i  Stilkene.  Saa  faldt  de  tyst  til  Jorden 
og  blottede  Grenenes  Nøgenhed.  Solen  lyste 
saa  forladt  over  det  falmede  Løv  og  Mar- 
kernes blege  Straadød. 

Et  uhjælpeligt  Vemod  tog  til  at  tære  paa 
Hjærtet,  og  saa  man  mod  Himlen,  stod  der 

et  gustent  Smil  at  læse,  en  ufattelig  Sorg  og 
smertefyldt  Haabløshed,  der  lod  ane,  at  en 
Blomstring  var  fuldbyrdet. 

Et  Blad  i  i\arenes  Bog  er  ved  at  vendes. 
Der  bies  i  Tavshed  paa,  at  det  sker.  Det  er, 
som  noget  skulde  siges  endnu,  før  alt  er  for- 
bi, som  skulde  et  gammelt  Minde  stige  i  en 
sidste  Blussen  og  gaa  over  Læben  som  Ung- 
dommens røde  Ord. 

Jeg  elsker  din  korte  og  voldsomme  Blus- 
sen, dit  feberhede  Spil  af  Farver,  du  sene 
Høst.  Du  er  saa  helt  anderledes  end  Ung- 
dommens uforanderlige  Gløden,  ja,  saa  gan- 
ske anderlunde. 

Jeg  elsker  din  kyske  Alvidenhed,  dit  syge 
Smil  og  Ringene  under  dine  Øjne  og  Døden 
ved  din  Mund.  Jeg  elsker  dit  stilnede  Væsen 
og  dit  Legems  fordringsløse  Given  sig  hen, 
dine  forlidte  Træk,  dit  rødblege  Haar  og  den 
døendes  usigelige  Haab  i  dit  Blik. 

Hvad  skal  jeg  sige  mere  til  dig,  før  det  er 
for  silde?  Jeg  har  sagt  alt,  hvad  jeg  véd.  Der 
er  ikke  mere 

Og  saa  vendte  Bladet  sig  i  Aarenes  Bog. 
Der  var  gaaet  et  Aar,  og  vi  stod  igen  i  Ok- 
tober. 

Et  Aar  havde  Tops  og  jeg  kendt  hinanden. 

Et  Aar ! Og  der  gik  et  Aar 

til  og  et  til  og  flere  endnu.  Vi  skød  meget 
Vildt.  Vi  ældedes.  Men  hvert  af  mine  Aar 
talte  ti  for  Tops.  Den  begyndte  at  blive  stiv 

og  gik  langsomt  paa  Jagten,  for  langsomt  — 
for  langsomt. 

Hvor  forfærdeligt! 

Hjemme  sov  den  for  det  meste,  naar  den 
ikke  pludselig  foer  op  og  rasede  og  bed  uden 
Grund. 

En  Morgen  bed  den  ogsaa  Mælkepigen,  og 
da  jeg  saå  ind  i  dens  Øjne,  saå  jeg,  at  de  var 
grønne  og  udflydende,  slukte  og  uden  For- 
stand. Den  var  død,  i  og  for  sig  død. 

Jeg  gik  ind  og  læste  i  en  Bog,  saa  længe 
jeg  kunde,  gik  saa  frem  og  tilbage  paa  Gul- 
vet, saa  længe  jeg  kunde,  og  satte  mig  til  at 
læse  igen. 

Hen  paa  Eftermiddagen  tog  jeg  en  Spade 
og  kaldte  paa  Tops.  Den  var  straks  rede.  Vi 
gik  ud  paa  den  nordlige  Side  af  Byen,  dér 
hvor  Sumpene  begynder,  den  store  Vildtsti 
mod  Norden  og  Tundraen,  Elgens  og  Renens 
og  Ulvens  øde  Alfarvej. 

Vi  saå  os  om  efter  en  tør  Plet  mellem  det 
forkrøblede  Elle-  og  Birkekrat,  og  da  vi  hav- 
de fundet  en,  gav  jeg  mig  til  at  grave  et  Hul. 
Jeg  tog  først  det  tuede  Grønsvær  af,  inden 
jeg  gik  i  Dybden. 

Tops  nøs  i  Kulden  og  gjorde  sig  forskel- 
lige Ærinder  i  Landskabet. 

Da  jeg  var  færdig,  satte  jeg  mig  med  Be- 
nene ned  i  Graven  og  tog  Tops  om  Halsen: 

Jeg  forsikrer  dig,  sagde  jeg  til  den,  saa 
godt    jeg    kunde,    jeg    forsikrer    dig,     min 

gamle  og  bedste  Ven,  at  jeg  hellere  vilde  be- 
grave hele  Jorden  levende  end  gøre  det,  jeg 
nu  er  i  Færd  med.  Men  det  kan  Ikke  være 
anderledes.  Jeg  har  idag  tænkt  meget  over 
det  og  tilkæmpet  mig  Ro  og  Styrke  til  at  vise 
dig  denne  Tjeneste.  Tops,  jeg  har  gjort  saa 
lidt  for  dig,  føler  jeg,  altfor  lidt.  Du  har  of- 
ret dig  helt  for  mig,  givet  alt  beredvilligt  og 
nidkært,  og  jeg  kan  kun  takke  dig  ved  at  be- 
fri dig  fra  Livet,  nu,  da  du  har  mistet  din 
Forstand.  Men  hvis  det  var  mig,  der  havde 
mistet  den,  vilde  jeg  ønske,  at  du  bed  mig 
i  Struben  og  gravede  mig  ned  herude,  for  at 
jeg  ikke  skulde  leve,  naar  jeg  var  død.  Og 
nu  da  jeg  maa  miste  dig,  ønsker  jeg  blot,  at 
jeg  maatte  finde  en  anden  Ven,  der  havde 
Mod  nok  til  at  udløse  mig  fra  Livet,  hvis 
det  engang  skulde  gaa  mig  ligesom  dig. 

Tops,  du  har  ikke  noget  at  tilgive  mig. 
Jeg  har  aldrig  slaaet  dig  mer  end  den  ene 
Gang,  og  jeg  har  altid  behandlet  dig  som 
det  Menneske,  du  var 

Men  nu  skal  vi  tale  om  noget  andet:  Kan 
du  huske,  hvor  mange  Urfuglehaner,  du  har 
ringet  ind  og  drevet  i  Fordærvelse? 

Kan  du  huske  Jagterne  i  ,, Søerne"  og 
Sneppetrækkene  om  Foraaret,  og  de  forsult- 
ne Agerhøns,  du  traf  engang  paa  en  haard- 
frossen  Rugmark?  Kan  du  huske,  hvordan 
du  stod  og  ynkedes  over  dem  .... 

Men  det  er  jo  Smaating  at  tale  om.  Kan 
du  huske,  da  der  var  kommet  et  lille  Barn 

indenfor  din  Kæde,  og  du  stod  og  slikkede 
ham  i  Ansigtet  af  bare  Flovhed  over  Tilfæl- 
det. Saa  var  der  ogsaa  en  Gang,  du  reddede 
mig  fra  at  omkomme  forsmædeligt  af  Kulos. 
Ja,  du  har  reddet  mit  Liv  en  Gang  til,  nej, 
om  Forladelse  to  Gange  til,  men  det  skal  vi 
ikke  tale  nærmere  om  . . .  Du  har  vogtet  min 
Søvn  og  mit  Hus,  og  jeg  vil  føle  mig  meget 
ene  og  nedtrykt,  naar  du  ikke  er  mere   .  .  ,  . 

Var  der  noget  mere  ...  Ja,  jeg  tror  ikke 
paa  det  ,, evige"  Liv,  ja,  jeg  er  ligefrem  lykke- 
lig over,  at  der  ikke  er  noget  evigt  Liv  i  den 
Forstand,  men  jeg  er  dog  overbevist  om,  at 
vi  mødes  igen  paa  en  anden  Maade  .... 

Tops,  du  maa  tro  mig!  Det  er  den  haar- 
deste  Stund  i  mit  Liv,  og  nu  maa  vi  skilles. 
Lad  blot  som  ingenting.  Det  er  ikke  saa  slemt, 
som  mange  tror 

Og  Tops  lod  som  ingenting,  da  jeg  tog  Re- 
volveren frem.  Den  sukkede  kun  let  ved  det 
og  faldt  blødt  sammen  i  Leddene  lige  med 
det  samme 

Jeg  har  aldrig  siden  været  paa  det  Sted  i 
Tundraen,  men  jeg  husker  saa  nøjagtig,  hvor 
det  er,  at  jeg  kunde  tegne  et  Kort  over  det 
og  sætte  et  Kors  dér,  hvor  Tops  ligger  be- 
gravet. 

Og  er  der  nogen  Slags  Salighed  til,  da  er 
Tops  salig  og  jager  de  evige  Jagtmarkers 
udødelige  Vildt. 


BRUDEHINGSTEN 

HVER  Uge  I  adskillige  Aar  forlod  jeg 
Søndag  Nat  mit  Standkvarter  i  den 
nordrussiske  Gouvernementsstad,  jeg  den 
Gang  boede  i,  og  rejste  syd  paa  til  en  lille 
Stationsby  for  at  modtage  Smør  fra  mine 
Kunder  i  dens  Opland. 

Min  paa  forskellig  Maade  berømte  Tje- 
ner og  Pakker,  Petruscha,  var  med  mig.  Han 
havde  i  min  Tjeneste  gennemløbet  alle  Sta- 
dier lige  fra  Urmenneskets  til  det  saakaldte 
Overmenneskes,  havde  altsaa  med  andre  Ord 
bevæget  sig  i  en  Kres  tilbage  til  sit  Udgangs- 
punkt. Han  udførte  legende  og  yndefuldt  tre 
Mands  Arbejde  og  havde  lært  at  skrive  og 
regne  efter  et  af  ham  selv  opfundet  System. 
Jeg  skylder  ham,  at  jeg  beholdt  Liv  og  Hel- 
sen under  disse  Rejser,  at  jeg  købte  meget 
og  godt  Smør  og  oplevede  det  ene  og  andet 
desforuden.  I  Hovedsagen  besørgede  han 
nemlig  alle  de  løbende  Forretninger,  hvorfor 
jeg  altsaa  havde  Tid  til  at  tænke  paa  andre 
Ting  og  se  mig  om  efter  det  eventyrlige. 

Som  Regel  saå  jeg  hver  Søndag  nogle  Ven- 
ner hos  mig.  Men  en  halv  Time  før  Natto- 

gets  Afgang  viste  Petruscha  sig  i  Gildessalen, 
rejseklædt  og  med  Afregningsbøgerne  under 
Armen.  Han  saå  spørgende  paa  mig,  paa 
Flaskerne,  paa  Loftet,  paa  sine  Støvler,  til 
jeg  rejste  mig,  puttede  nogle  Tusinde  Rubler 
i  Lommen,  følte  efter  min  Revolver  og  fulgte 
med  ham.  Paa  Stationen  tog  han  to  første 
Klasses  Billetter,  gav  Konduktøren  en  Rubel, 
for  at  vi  kunde  være  ene,  satte  sig  lige  ret  op 
og  ned  paa  Yderkanten  af  det  ene  Fløjels- 
sæde  og  saå  til,  mens  jeg  hengav  mig  til  min 
Søvn.  I  samme  Øjeblik  som  Lokomotivet  to 
Timer  senere  fløjtede  ved  Ankomsten  til  vor 
Station,  vækkede  Petruscha  mig.  Hans  Taal- 
modighed  bestod  mangen  en  Prøve  ved  den 
Lejlighed.  En  Gang  fik  han  mig  først  ud,  da 
Toget  allerede  var  i  Gang  igen. 

I  Politows  Værtshus  havde  jeg  et  Værelse 
staaende  for  min  Regning.  Jeg  havde  selv 
ladet  det  tapetsere  og  male  for  at  blive  Væg- 
gelusene  kvit.  Sengen  var  min  egen  —  det 
bildte  jeg  mig  da  ind,  til  det  en  Morgen 
hændte,  at  man  fandt  en  Undersøgelsesdom- 
mer død  i  den.  Skønt  det  ikke  var  nogen  Man- 
dagmorgen, kunde  Tilfældet  dog  ikke  skju- 
les for  mig,  og  min  Tro  paa  Enebesiddelsen 
af  mit  Leje  blev  derved  betydelig  svækket. 
Ikke  desto  mindre  sov  jeg  ogsaa  siden  den 
Tid  udmærket  paa  det.  Petruscha  stillede  en 
Træbriks  foran  Døren  og  lagde  sig  til  Hvile 
paa  den,  og  jeg  følte  baade  mig  selv  og  mine 
Rubler    meget    betryggede    ved    denne    For- 

anstaltning.  Om  Morgenen,  naar  jeg  vaag- 
nede,  var  Petruscha  borte.  Allerede  før  Dag- 
gry havde  han  begivet  sig  ud  paa  Rekognosce- 
ring i  Holdestaldene.  Han  talte  i  en  selvføl- 
gelig Tone  til  vore  trofaste  Kunder,  opflam- 
mede med  dristige  Fremtidsbilleder  dem,  der 
var  tvivlsomme,  og  behandlede  dem,  der  hav- 
de vendt  sig  til  en  anden  Merkur,  med  et 
medlidende  og  beklagende  Smil. 

Saa  snart  det  blev  lyst,  begyndte  han  at 
veje  Smør  ind  i  Værtshusets  Kælder.  Og  han 
vejede  salomonisk  til  alle  Parters  Tilfreds- 
hed. En  Time  efter  havde  han  mærket  og 
indsyet  de  halvhundrede  Smørdritler  og  stil- 
let dem  op  med  aabne  Laag  til  Parade  for 
mig.  Jeg  havde,  da  jeg  kom  ned  i  Kælderen, 
kun  at  konstatere  Fakta,  anerkende  Petru- 
schas  Dispositioner,  betale  Kunderne  ved  et 
Glas  Te  og  en  Snaps,  for  derpaa  at  forslaa 
Tiden  ved  Billardbordet  sammen  med  Værts- 
husholderens Søn. 

Imens  slog  Petruscha  Dritlerne  til,  trak 
med  nogle  sidste  Sting  Bastmaatterne  sam- 
men om  dem,  ekspederede  Partiet  paa  Ba- 
nen og  indfandt  sig  til  Frokost  i  Skænkestuen. 

Alt  dette  kunde  synes  ligegyldigt,  men 
havde  Petruscha  ikke  været  den,  han  var, 
havde  jeg  ikke  haft  Tid  til  at  tænke  paa  an- 
det end  Smør,  havde  heller  ikke  haft  Tid 
til  af  og  til  at  købe  en  Hest,  naar  det  faldt 
mig  ind,  saaledes  som  jeg  f.  Eks.  købte  Hing- 
sten, jeg  egentlig  skulde  berette  om  . . . 

To  Gange  om  Aaret  var  Mandagen  ikke 
blot  Torve-,  men  ogsaa  Markedsdag.  Den 
ene  faldt  om  Foraaret,  den  anden  om  Efter- 
aaret,  i  Oktober  sammen  med  den  første  Sne. 
Det  var  en  god  Hesteegn,  og  Tilførslen  især 
til  Oktobermarkedet,  ogsaa  kaldet  Julemar- 
kedet, var  meget  stor.  Købere  og  Sælgere  ra- 
sede mod  hinanden,  skraalede  og  bandte  og 
kyssede  hinanden,  naar  de  endelig  drak  Lid- 
køb. Den  store  Markedsplads  udenfor  Værts- 
husets Vinduer  var  levende  af  Heste.  Hing- 
stene vrinskede  og  stejlede;  Hopperne  hvi- 
nede og  slog  bag  ud;  og  de  sørgelige  Væsner, 
der  havde  naaet  den  Alder,  hvor  Forskellen 
mellem  Kønnene  udlignes,  hang  med  Ørene 
og  numsede  ligeglade  med  deres  Skæbne  den 
ene  Tot  efter  den  anden  ud  af  de  respektive 
Høbundter. 

Paa  disse  to  Dage  i  Aaret  levede  jeg  He- 
stens Liv  med  alle  mine  Sanser,  og  var  jeg 
død  paa  en  af  disse  Dage,  var  jeg  utvivlsomt 
kommet  til  at  gaa  igen  som  Hest. 

Ikke  for  det,  at  jeg  ikke  saå  Heste  paa 
andre  Dage  i  Aaret.  Det  kunde  jeg  jo  ikke 
undgaa,  da  jeg  levede  af  Landevejen  og  dens 
Tilførsel  og  meget  ofte  paa  den.  Og  jeg  køb- 
te paa  saadanne  almindelige  Dage  hyppigt 
en  Hest,  naar  det  Lune  kom  over  mig,  og  jeg 
ellers  fik  Lyst  til  den.  Og  lige  saa  tidt  jeg  saa- 
dan  uden  indre  Overbevisning  købte  en  Hest 
for  dens  Ydres  eller  andre  tilfældige  Aar- 
sagers  Skyld,  ligesaa  tidt  hændte  det  ogsaa, 

at  en  Ven  af  mig  eller  nogen  anden  indfandt 
sig  hos  mig  og  besvor  mig  at  afstaa  Hesten: 
De  havde  i  flere  Aar  haft  Kig  paa  den.  De 
skulde  have  den  i  Midten  eller  som  Yderhest 
og  var  ikke  kørende  uden  den,  eller  vilde  al- 
drig mere  sidde  paa  en  Hesteryg,  hvis  de  ikke 
fik  den.  Den  havde  været  holdt  i  for  høj  en 
Pris,  derfor  havde  de  ventet.  De  blev  aldrig 
lykkelige,  hvis  de  ikke  fik  den,  de  kunde  ikke 
leve  uden  den ! 

Og  lige  saa  tidt  jeg  hørte  disse  Raab  paa 
den  tabte  Lykke,  lige  saa  tidt  afstod  jeg  den 
velvilligst  og  gladeligt  til  samme  Pris,  som 
jeg  selv  havde  givet.  Thi  de  Heste,  der  virke- 
lig passede  mig,  blev  mig  aldrig  afkrævede, 
fordi  andre  ingen  Fornøjelse  kunde  have  af 
at  køre  eller  ride  dem. 

Ikke  desto  mindre  hændte  det  dog  en  Gang, 
at  man  afkrævede  mig  en  saadan  Hest.  Jeg 
havde  ikke  for  alt  i  Verden  afstaaet  den, 
hvis  den  ikke  med  et  flygtigt  Blik  havde  rø- 
bet Tvivl  om  vor  Samhørighed.  Det  var  net- 
op ,, Brudehingsten".  Jeg  burde  ikke  have  la- 
det en  saadan  Bagatel  afgøre  denne  Sag,  det 
har  jeg  siden  med  Bitterhed  indset,  men  til 
Gengæld  blev  det  en  Kontraprøve  paa  Rig- 
tigheden af  min  Opfattelse  om  Heste.  Havde 
det  været  nu,  havde  jeg  hellere  forsvoret  mig 
for  anden  Gang  til  Hestehoven  end  afstaaet 
Hingsten,  blot  fordi  den  et  eneste  lille  Se- 
kund saa  med  et  tvivlende  Sideblik  paa 
mig. 

Hvordan  jeg  kom  til  at  eje  den  og  igen 
kom  af  med  den  gik  meget  simpelt  til : 

Sammen  med  Petruscha  var  jeg  som  sæd- 
vanligt ved  Totiden  Natten  mellem  Søndag 
og  Mandag  kommet  kørende  fra  Stationen 
til  Politows  Værtshus.  Sneen  var  faldet  tid- 
ligt det  Aar,  saa  vi  havde  udmærket  Slæde- 
føre til  Julemarkedet  den  næste  Dag.  Det  var 
forresten  saa  at  sige  begyndt  om  Søndagen 
og  fortsattes  hele  Natten  igennem.  Thi  Mar- 
kedsgæsterne  strømmede  uafbrudt  ind  i  Byen. 
De  kom  fra  nær  og  fjern,  fra  ukendte  Egne 
dybt  inde  i  Landet,  hvor  man  aldrig  havde 
set  et  Lokomotiv  eller  en  Mand  fra  andre 
Riger.  Alle  Stalde  og  Huse  i  Byen  var  fyldte 
af  Heste  og  Mennesker.  Værtshusene  kogte 
over  af  drukne  og  brølende  Bønder.  Saa  man 
ude  fra  Vejen  ind  i  Skænkestuerne,  kunde 
man  være  saa  heldig  at  faa  Øje  paa  Brænde- 
vinsdjævelen, hvis  man  da  havde  det  rette 
Blik.  Han  sprang  geskæftig  med  fyldte  Stob 
fra  Gæst  til  Gæst,  bød  dem  at  drikke,  til 
Fraaden  stod  dem  om  Munden,  og  de  ikke 
kunde  mere.  Men  han  nødte  dog  mere  i  dem, 
stak  dem  en  Bid  Sild  og  en  salt  Agurk  i  Hal- 
sen, saa  de  straks  følte  Tørst  igen  og  ravede 
med  Armene  i  den  graa  Spritluft  og  brølte 
som  paa  den  yderste  Dag.  Af  og  til  rejste  en 
og  anden  sig  op  og  skar  Tænder  efter  den 
usynlige  Djævel,  rystede  begge  de  vældige  Ar- 
mes knyttede  Næver  efter  ham  og  væltede 
om  paa  Gulvet  uden  en  Lyd.  Og  hver  Gang 

det  skete,  standsede  Brændevinsdjævelen, 
trods  sit  Hastværk,  holdt  de  fyldte  Stob  for 
Maven  af  bare  Grin  og  stampede  lyksaligt  i 
Gulvet  med  Hestehoven  paa  det  venstre  Ben. 
Men  det  hørte  man  Ikke,  fordi  Gulvet  var 
saa  slimet,  som  om  en  Flok  sorte  Kæmpe- 
snegle havde  kravlet  usømmeligt  over  det. 

Petruscha  gik  straks  ud  I  Byen  for  at  faa 
et  Overblik  over  Morgendagens  Muligheder 
for  os.  Selv  blev  jeg  I  Værtshuset.  Der  laa 
drukne  Mennesker  udenfor  paa  Gaden,  paa 
Trappen,  i  Gangene,  I  Værelserne.  De  havde 
alle  glemt,  hvad  de  selv  hed,  hvis  de  da  no- 
gensinde havde  vidst  det.  Da  jeg  traadte  Ind 
I  Skænkestuen,  maatte  jeg  for  at  naa  hen  til 
Disken  og  hilse  paa  Værten  skræve  over  en 
hel  Bunke  Lig,  der  var  faldne  for  Kruset. 

Gamle  Polltow  stod  selv  og  maalte  Bræn- 
devin ud.  Hans  lille,  graahærdede  Skikkelse 
havde  det  samlede  og  hensynsløse  Udtryk, 
der  kendetegner  den  store  Kræmmer  paa  de 
store  Markedsdage.  Det  graa  Haar  laa  som 
et  tyndt,  glat  Islag  over  hans  lille,  skarpe 
Hoved.  Øjnene  var  smaa  og  opmærksomt 
sammenknebne,  og  Munden  saa  haardt  luk- 
ket, at  man  kun  saa  Hudrynkerne  rundt  om 
dem.  Ofte  vaagner  jeg  om  Natten  ved  at  se 
dette  Ansigt  uden  Læber  ....  og  jeg  ser  da 
samtidigt  med,  som  jeg  saa  det  hin  Nat,  unge 
Polltow  liggende  døddrukken  bag  den  Disk, 
hvor  gamle  Polltow  stod  og  forgav  sine*  Gæ- 
ster med  sydende  Brændevin. 

Gamle  Politow  rakte  sin  kolde,  benede 
Gammelmandshaand  ud  mod  mig,  men  da  jeg 
greb  efter  dens  krumme  Fingre,  stak  Djæve- 
len et  Stob  Brændevin  i  min  udstrakte  Haand. 
Jeg  tømte  det  uden  at  sige  et  Ord:  det  var 
jo  bl.  a.  en  Aftale  mellem  os,  at  Brændevin 
aldrig  skulde  sætte  sig  i  mine  Ben,  for  at  jeg 
kunde  faa  alle  de  Ulykker  gjort,  som  andre 
undgaar,  naar  Benene  svigter  dem.  Det  var 
det,  ,,han"  mindede  mig  om,  fordi  jeg  lod, 
som  om  jeg  ikke  havde  set  ham   .... 

—  Goddag,  Ilija  Innokentiewitsch !  —  sag- 
de jeg  til  gamle  Politow  uden  at  se  mig  om 
efter  ,,den  anden"  og  satte  det  tømte  Stob 
paa  Disken. 

— -  Aggei  Andreewitsch,  Goddag  og  vel- 
kommen, —  svarede  han  og  fortsatte  med 
samme  isnende  Ro  sin  Beskæftigelse.  Men  jeg 
havde  dog  set  Genfærdet  af  et  Smil  i  hans 
smaa,  haarde  Øjne,  da  han  hilste  paa  mig. 
Han  glemte  aldrig,  at  jeg  ikke  havde  gjort 
Ophævelser  i  Anledning  af  mit  Værelse  den 
Gang. 

—  Forretningen  gaar  godt,  —  sagde  jeg 
og  kunde  ikke  lade  være  at  se  paa  unge  Poli- 
tows  sanseløst  vidtopspilede  Ansigt  paa  Gul- 
vet bag  Disken. 

—  Ja,  Gud  ske  Lov  og  Tak,  vi  har  jo  kun 
saadan  et  Par  Dage  at  leve  paa  hele  Aaret. 

—  Naa,  naa !  De  ejer  et  Stenhus,  et  Tegl- 
værk, en  Skov,  to  Enge,  ti  Køer  og  fem 
Heste. 

—  Ja,  hvad  jeg  vilde  sige  ....  Jo  ....  Har 
De  isinde  at  købe  en  Hest  ogsaa  denne  Gang? 

—  Hvis  der  tilbyder  sig  noget,  saa  hvor- 
for ikke? 

—  Naa  ja.  I  saa  Tilfælde  sidder  her  en 
Bonde,  derovre  ved  det  Bord,  som  har  en 
treaars  Hingst. 

—  Saa,  har  han  det? 

—  Ja,  han  har,  og  De  skulde  gaa  ned  og 
se  paa  den  straks,  hvis  De  virkelig  har  Brug 
for  en  Hest.  Ellers  bliver  den  solgt,  saasnart 
han  tager  den  ud  af  Stalden. 

—  Det  maa  være  en  rask  Mand  til  at  hand- 
le !  De  skulde  vel  aldrig  selv  have  en  Andel 
i  den  Hingst,  Ilija  Innokentiewitsch? 

—  Jo,  paa  en  Maade.  Den  er  fra  den  By, 
jeg  er  født  i,  to  Hundrede  Werst  herfra.  Der 
staar  en  af  Statens  bedste  Traverhingste  der- 
nede. Bunden  er  god  for  Heste,  forstaar  De. 

—  Saa,  naa  saadan. 

—  Selv  bryder  jeg  mig  ikke  mere  om  He- 
ste med  stor  Gang  og  har  jo  heller  ingen, 
det  lønner  sig  at  købe  en  saadan  Hest  til  — 
Gamle  Politow  holdt  Vejret  et  Øjeblik,  som 
om  han  var  kommet  til  at  tænke  paa  ham, 
der  laa  under  Disken,  saa  fortsatte  han  og 
saa  mig  ind  i  Øjnene : 

—  De  skulde  gaa  ned  og  se  paa  Hingsten. 
Men  forresten  gør,  som  De  vil. 

Da  forstod  jeg,  at  gamle  Politow  ikke  var 
den  Mand,  der  vilde  hjælpe  til  at  snyde  mig 
i  en  Hestehandel  midt  om  Natten,  selv  om 

han  ikke  havde  taget  i  Betænkning  at  lade  en 
Undersøgelsesdommer  ligge  og  dø  i  min  egen, 
mig  retmæssigt  tilhørende  Seng.  Han  vilde 
vise  mig  sin  Erkendtlighed,  fordi  jeg  ingen 
Ophævelser  havde  gjort  den  Gang. 

—  Tak  skal  De  have,  Ilija  Innokentie- 
witsch.  Lad  mig  da  saa  faa  fat  i  Ejeren. 

—  De  kan  købe  den  for  150  Rubler,  — 
hviskede  gamle  Politow,  da  han  aabnede  Di- 
skeklappen og  gik  hen  og  ruskede  en  Bonde 
op  fra  det  Bord,  han  hang  over. 

—  Herren  dér  vil  se  paa  Hingsten,  siger 
jeg;  hører  du,  hvad,  se  paa  Hingsten,  ja  vel, 
Hingsten !  Se  Hingsten ! ! 

—  Hingsten!?  Hvad  for  en  Hingst? 

—  Din  Hingst! 

—  Min  Hingst !  ?  —  Bonden  lukkede  Øj- 
nene højt  op,  og  da  han  forstod,  hvad  det 
drejede  sig  om,  blev  han  i  det  samme  meget 
ivrig  for  at  komme  afsted. 

Nogle  Minutter  efter  stod  vi  udenfor  Por- 
ten til  et  lille  Baghus  nede  i  Byen. 

Medens  Bonden  søgte  efter  en  Lygte,  hør- 
te jeg  den  skarpe,  regelmæssige  Gnidning 
mellem  et  stort  Hovdyrs  Tyggeflader.  Det 
lød  saa  ungt  og  stærkt  ud  i  Natten  til  mig. 
Af  og  til  afbrødes  Tygningens  Regelmæssig- 
hed af  et  kort  og  livskraftigt  Prust,  af  et 
blødt  Hovslag  mod  Lergulvet  ....  Faa  To- 
ner kan  stemme  mig  som  disse.  Naar  jeg  hø- 
rer dem,  mindes  jeg  glemte  Ting  fra  de  Ti- 
der, da  min  Slægt  red  frem  gennem  det  store 


ii6  Brudehingsten 

Fastland  fra  Solens  Opgang  til  dens  Ned- 
gang, 

Det  var  de  lyse  Folk,  der  red  Jorden  rundt 
med  Solen:  Hestene  dampede,  saa  der  stod 
Taage  om  dem.  De  opspilede  Næseboer 
brændte  som  røde  Øjne  i  den  varme  Em. 
Tusinde  Hovslag  løb  ud  af  den  fremadvæl- 
tende  Sky,  svedmættet,  som  havde  alle  Step- 
pers Heste  blæst  sin  Aande  i  den.  Det  ugar- 
vede  Remtøj  slog  Takt  til  Gangarten.  Bid- 
slerne ringede  over  de  fraadende  Tunger. 
Sværdene  sang  kolde  Sange.  Buesnorene  fløj- 
tede i  Vind  og  Vejr.  Eder  skar  som  ædende 
Lyn  gennem  det  dampende  Lufttræk  og  slog 
ned,  saa  Jorden  blødte,  hvor  der  var  suset 
forbi  .... 

Det  var  de  store  Vandringers  Hymne,  ud- 
sat for  Hov  og  Lunge  og  Krigere  til 
Hest!  .... 

Bonden  aabnede  Porten  indefra.  I  det  gul- 
blege Lygtelys  saa  jeg  Omridsene  af  en  stor 
Løbers  Bug  og  Ben.  Ryggen  og  Hovedet 
kunde  jeg  ikke  straks  faa  Øje  paa.  Men  ved 
at  se  disse  høje  Ben  fik  jeg  en  Fornemmelse 
af,  at  de  sad  paa  et  Dyr,  der  stod  med  Ryg- 
gen stemmet  mod  det  lave  Loft  og  havde 
stukket  Halsen  og  Hovedet  gennem  Straa- 
taget  for  at  have  Udsigt  over  Verden. 

Men  da  Bonden  løftede  Lygten  op  i  strakt 
Arm,  saa  jeg  hele  Dyret  staa,  som  det  skulde, 
med  Hals  og  Hoved  indendørs.  Ganske  vist 
fyldte  det  Porten,  saa  vi  maatte  holde  os  tæt 

op  ad  Væggen,  men  det  var  saa  fromt  af  sig, 
at  vi  baade  kunde  staa  ved  Siden  af  det  og 
krybe  under  Bugen  paa  det.  Jeg  tror  nok,  det 
var  den  største  Hest  af  Travertype,  jeg  har 
set,  maaske  ogsaa  den  bedste.  Det  overty- 
dede jeg  mig  om,  da  jeg  selv  tog  Lygten  og 
gav  mig  til  at  anstille  mine  Betragtninger. 
Havde  jeg  set  Dyret  i  fuldt  Dagslys  og  paa 
passende  Afstand,  havde  alle  dets  Egenska- 
ber, alle  Enkeltheder  i  dets  Væsen  samlet  sig 
i  et  eneste  øjeblikkeligt  Indtryk  for  eller  imod. 
Nu  maatte  jeg  som  en  Begynder  med  Lygten 
i  Haanden  langsomt  stave  mig  gennem  En- 
kelthederne, lægge  sammen  og  trække  fra  for 
at  komme  til  Klarhed  over  Hestesjælen.  Og 
jeg  lyste  da  med  Lygten,  mens  Haand  og 
Øje  langsomt  strøg  henover  den  blødt  run- 
dede Mankekam,  Ryggens  lange,  let  svajede 
Linje,  Krydsets  brede,  spændstige  Fald,  Bo- 
vens lidt  stejle  Holdning,  Bugens  fint  optruk- 
ne Linje  ....  Haarlaget  var  saa  ædelt,  skønt 
det  ikke  var  plejet  for  at  daare  en  Køber. 
Under  Bugen  henimod  Bagbenene  blev  det 
tyndt  og  fint  som  Dun.  Helt  inde  mellem  dem 
var  der  kun  det  bløde,  varme  Skind.  Jeg  tog 
helt  ind  for  at  se,  om  Dyret  var  kildent;  men 
det  var  ikke  Spor  af  kildent,  skønt  dog  en 
rigtig  Hingst  ....  Skulde  den  kun  være  tre 
Aar?  Lad  mig  se  Tanden!  Vil  du  lade  mig 
se  I  Naa  vel!  Saa  maa  jeg  have  fat  i  Tungen. 
Du  skal  se,  hvor  du  gaber,  naar  jeg  faar  fat 
i  den  med  hele  Haanden,  og  borer  Tommel- 

I  Dyrehara  8 

fingeren  ned  i  det  røde,  glatte  Kød,  saa  det 
ikke  smutter  som  en  Aal  mellem  Fingrene 
paa  mig !  .  .  .  .  Og  jeg  stak  Haanden  ind  i  den 
ene  Mundkrog  over  Laderne,  hvor  der  ingen 
Tænder  er,  og  trak  Tungen  ud.  Hingsten 
rettede  sig  stift  bagover  paa  Benene  og  rej- 
ste Hovedet,  saa  Mulen  var  i  Højde  med 
mine  Øjne,  men  jeg  gav  ikke  Slip  paa  Tun- 
gen, holdt  fast  af  al  Magt!  Den  varme Aan- 
de  strømmede  fra  det  aabne  Svælg  ud  over 
mit  Ansigt.  Jeg  kunde  se  alle  Kindtænderne, 
saamange  som  den  da  i  sin  Ungdommelighed 
havde.  Men  det  var  jo  kun  Fortænderne,  jeg 
brød  mig  om !  I  dem  kunde  jeg  som  i  en  aa- 
ben  Bog  læse,  hvor  mange  Somre  Hingsten 
havde  set:  de  to  inderste  var  skiftede.  Den 
havde  faaet  de  to  første  nye  Fortænder.  Dem 
skulde  den  tygge  med,  til  den  en  Dag  ingen 
Brug  havde  mere  for  Havre  og  Hø,  for  Græs 
og  Halm,  til  den  styrtede  under  et  voldsomt 
Løb,  eller  om  højst  femten  Aar  laa  og  døde 
af  Alderdom  og  Elendighed,  stiv  i  Leddene  og 
med  alle  Ribbenene  synlige  gennem  Skindet. 
Herre  Gud,  højst  femten  Aar  har  den  end- 
nu at  leve  i,  og  alt  I  den  tørster  dog  efter  at 
gennemløbe  denne  usle  Stump  Tid  saa  hur- 
tigt som  muligt.  Se,  det  næste  Par  Føltænder 
staar  allerede  og  rækker  Halsene  op  over 
Gummerne,  saa  beredte  at  falde  til  Jorden 
som  to  smaa  blege,  visne  Foraarsblomster 
....  Men  hvorom  alting  er,  tre  Aar  blev  den 
sidste  Foraar,  og  nu  skal  den  træde  Lande- 

vejens  Dans  baade  paa  fire  Ben  og  paa  tre 

Ben,  hvis  det  fjerde  skulde  svigte Kære, 

tænkte  jeg  og  slap  Tungen,  paa  fire  og  tre 
skal  du  løbe  dit  Løb,  til  du  ikke  kan  røre  dig 
mere,  til  din  fremstrakte  Traverhals  synker 

slapt  mod  dine  brede  Knæ Var  det  brede, 

jeg  sagde?  Er  de  maaske  ikke  brede  og  mæg- 
tige som  Bunden  i  en  Mesterviolin !  Ligger  ikke 
Senerne  bag  dem  som  rent  stemte  Strænge,  to- 
nende under  dit  Hjærtes  stærke  Slag  og  Aan- 
den  fra  dit  dybe  Bryst!  Jeg  vil  lade  mine 
Hænder  glide  langsomt  over  dem,  følge  dem 
nedad,  hvor  Mellemfoden  slutter  lige  til 
Knæet  som  Halsen  i  det  ædle  Instrument, 
strækker  sig  smallere  og  smallere,  svinger  i 
Koden  som  en  bøjet  Nakke  og  fuldendes  i 
Hovens  rentskaarne  Hoved  ....  Hej,  hvor  du 
vil  spille  op  til  din  egen  Dans  over  Vejene! 
Triller  og  Flageolet  og  alle  Løb  —  uden 
Galop !  Bagbenene  fører  du  et  Par  iMen 
foran  Forhovenes  Spor.  Du  fører  dem  tæt 
udenom  Knæene,  som  greb  du  hver  Gang  i 
deres  Senestrænge  og  spillede  et  vildt  og 
flyvende  Stykke  kun  Pizzicato  ....  Ja,  dine 
Bagben  er  jo  som  to  stærke  og  skønne  Arme, 
tørre  og  faste  i  Leddene  som  afbarkede  Ege- 
grene !  Grib  du  frem  i  Rummet  med  dem, 
saa  det  toner  i  alle  Sener  og  Strænge !  Før 
dem  stolt  over  alle  Spor,  der  traadtes  af  an- 
dre, var  det  endogsaa  dine  egne  Forbens,  og 
løft  dem  velsignende  over  alle  Vejes  evige 
Kresløb  i  det  samme  Spor ! 

8* 

Og  nu  har  jeg  set  nok  paa  dig.  Ja,  lad  mig, 
mens  jeg  er  ved  det,  stikke  min  Finger  i  dine 
Øren  og  lignende  Dele  for  at  faa  Besked  om 
skjulte  Ting  i  dit  Nervesystem.  Det  hører  sig 
til,  naar  man  ser  paa  Heste Du  forhol- 
der dig  roligt  overfor  en  saadan  Sondering 
af  dit  Væsen!  Altsaa  har  du  en  god  Samvit- 
tighed. Det  tænkte  jeg  ogsaa  nok.  Det  var 
svært,  saa  store  dine  Øjne  er  og  saa  haarde 
og  dybe  i  Blikket!  Du  skulde  vel  ikke  have 
et  stridigt  og  ubøjeligt  Sind?  Ja,  hvem  ved, 
hvordan  et  Sind  kan  blive  hos  et  Dyr,  der 
er  født  til  et  stort  Løb,  hvis  der  tages  paa 
det  med  simple  Hænder?  Men  skulde  du 
være  stridig  og  uvillig  fra  Fødselen,  skal  jeg 
nok  drive  det  ud  af  dig  med  tusinde  æden- 
de Snærte  og  tusinde  selvfortærende  Tør- 
stens Timer !  Ja,  det  kan  du  være  overbe- 
vist om ! 

Kære,  sagde  jeg  ved  mig  selv  og  tog  Hing- 
sten om  Mulen  med  begge  mine  Hænder,  saa 
jeg  følte  dens  fast  lukkede,  næsten  nøgne 
Læber  og  Gruben  bag  den  toppede  Hage- 
spids. Kære,  vel  er  du  en  Hingst,  men  jeg 
er  dog  allerede  saa  forelsket  i  dig,  at  jeg 
næsten  ikke  kan  sige  det.  Jeg  vil  give  for  dig, 
hvad  det  skal  være,  min  højre  Arm,  halvtre- 
sindstyve  Dritler  Smør,  ogsaa  mindre,  hvis 
det  kan  lade  sig  gøre,  men  lad  mig  ikke 
komme  til  at  tvivle  paa  dig,  lad  mig  altid 
have  en  urokkelig  Tro  paa,  at  du  vil  gøre 
dit    yderste,    naar    jeg    forlanger    det.     Det 

skal   Ikke   blive    forlangt  unødigt   og   tanke- 
løst! .... 

Her  hørte  jeg  pludselig  Bondens  Stemme. 
Han  havde  snakket  med  hele  Tiden,  men  jeg 
havde  Ikke  tænkt  over,  hvad  han  sagde : 

—  En  saadan  Hest,  Barin,  kan  De  ikke 
finde  mellem  Heste,  ikke  I  en  Million,  ikke  i 
hundrede  Tusinde   Heste !    Nu  kan  De   tro 

mig,  om  De  vil ! Barin,  he,  synes  De  ikke 

om  Dyret,   siden  De  ser  saa  længe  paa  det 
uden  at  sige  noget  om  Delene?  He,  Barin? 

—  Den  er  ligesom  noget  ranglet  af  sig. 

—  Ranglet!?  Jesus  Kristus,  sagde  De 
,, ranglet",  Barin?  Ranglet!  Den  er  Djævelen 
fortære  mig  ikke  mere  ranglet  end  som  Klok- 
ketaarnet  i  Kreml!  At  De  ved  det! 

—  Lad  os  ikke  snakke  længe  om  det! 
Hvad  koster  ,, Plagen"  ? 

—  „Plagen"  !  Kalder  De  det  Bjærg  for 
en  Plag!  Lad  mig  synke  i  Jorden,  som  jeg 
staar  her,  om  De  nogensinde  har  set  et  Dyr, 
der  var  mere  Hest  end  som  den. 

Jeg  gjorde  Mine  til  at  ville  gaa : 
— '  Ligemeget.  Hvad  er  Prisen? 
Bonden  tog  mig  faderligt  om  Armen   og 
sagde  med  Rørelse  og  Overbevisning: 

—  De  skal  faa  den  forærende,  siden  det  er 
Dem.  Jeg  vil  gerne  vide  Hingsten  paa  gode 
Hænder,  jeg  vil  saa,  Barin.  De  skal  have 
den  for  200  Rubler,  men  sig  det  Ikke  til 
nogen ! 

Bonden  rakte  højmodigt  Haanden   frem, 

som  om  han  ventede,  at  jeg  straks  skulde  slaa 
til,  men  jeg  slog  ikke  til,  bød  ham  istedenfor 
loo  Rubler,  fordi  jeg  vidste,  at  han  ellers 
vilde  betænke  sig  paa  at  sælge  Hingsten  selv 
for  de  200  Rubler. 

Der  faldt  mange  drøje  Ord  mellem  os.  Vi 
ønskede  hinanden  mange  gode  og  kærlige 
Ting,  som  Skik  og  Brug  er  ved  Hestehand- 
ler, og  da  vi  i  Løbet  af  en  halv  Times  Tid 
havde  talt  ud  med  hinanden,  var  Hingsten 
min  for  den  Pris,  gamle  Politow  havde  an- 
sat den  til. 

Da  vi  igen  kom  op  i  Skænkestuen,  bad  jeg 
Politow  betale  Bonden,  for  at  der  den  næste 
Dag  ikke  skulde  blive  Vrøvl,  hvis  han  ikke 
kunde  huske,  at  han  havde  faaet  Pengene, 
og  hvor  han  havde  gjort  af  dem. 

Petruscha  havde  i  Mellemtiden  ogsaa  ind- 
fundet sig.  Vi  var  de  eneste  Overlevende  paa 
Valpladsen.  Gamle  Politow  havde  slaaet  en- 
hver til  Jorden,  der  havde  nærmet  sig  hans 
Skænk,  og  satte  sig  derfor  selv  hen  til  os  med 
et  Glas  Te  for  at  være  med  til  Lidkøbet  og 
høre  nyt  fra  sin  og  Hingstens  Fødeegn.  Og 
da  der  ikke  var  mere  at  tale  om,  sendte  jeg 
Petruscha  ned  at  holde  Vagt  ved  vor  nye 
Hest.  Før  Daggry  skulde  den  være  striglet 
og  spændt  for  Politows  lille  Kapslæde.  Vi 
vilde  køre  Stadskørsel  med  det  samme  uden 
Forsigtighedsregler  i  Retning  af  svært  Sele- 
tøj, Skovslæde  og  deslige.  Bonden  havde  jo, 
som  han  sagde,  kørt  et  Par  Gange  med  Dy- 

ret.  Nu  kunde  han  hjælpe  til  at  spænde  for 
og  se,  om  vi  ogsaa  kunde  køre. 

Jeg  lagde  mig  i  min  Seng  og  gik  i  Søvne 
paa  evigt  grønne  Skovmarker,  hvor  fejlfrie 
Traverhingste  græssede  fredeligt  ved  Siden 
af  hinanden,  skønt  den  ene  var  mere  fejlfri 
end  den  anden.  Og  da  jeg  endelig  vaagnede 
ved  en  højlydt  Vrinsken,  forstod  jeg,  at  der 
ikke  var  længe  til  Daggry,  og  at  Petruscha 
var  i  Lag  med  at  spænde  Hingsten  for. 

Lidt  efter  var  jeg  nede  i  Gaarden.  Bonden 
stod  og  holdt  Hingsten  og  talte  Afskedens 
Ord  til  den,  saa  godt  han  kunde,  mens  Pe- 
truscha med  Arme  og  Ben  spændte  den  ind  i 
det  Fængsel,  som  det  russiske  Seletøj  er  for 
en  Hest.  Er  den  først  kommet  ind  i  det,  kan 
den  lade  være  at  røre  sig,  hvis  den  ikke  vil. 
Den  kan  ogsaa  løbe  løbsk,  at  sige  hvis  den 
kan  gøre  det  med  Mulen  vredet  ned  under 
en  af  Stængerne  eller  Halsen  og  Hovedet 
krænget  tilbage,  saa  den  fnyser  med  Næse- 
borene lige  ind  i  Klokken  under  Krumholtet. 
Men  det  er  der  ikke  mange  Heste,  som  kan. 
De  skal  nok  faa  Lov  til  at  tøve,  hvis  de  er 
spændt  ordentligt  for,  og  Tøjet  da  ellers  hol- 
der, og  Kusken  ikke  har  det  Uheld  at  tørne 
mod  et  Træ  eller  vælte  ned  ad  en  Skrænt 

straks  ved  Kampens  Begyndelse Og  det 

vidste  Petruscha !  Han  havde  mere  end  en 
Gang  haft  Lejlighed  til  at  anstille  Betragt- 
ninger over  den  Slags  Ting.  Derfor  surrede 
han  selv  den  mindste  Rem,  saa  den  ikke  kun- 

de  glide  den  mindste  Fingerbred,  om  man  saa 
kørte  lige  til  Moskwa  i  et  Træk,  som  man 
siger. 

I  det  spæde  Dagslys  kunde  jeg  lige  skimte 
Hingsten,  da  jeg  gik  henimod  den.  Jeg  fik 
en  underlig  Trang  til  at  korse  mig  ved  at  st 
den  staa,  som  den  stod.  Men  jeg  gjorde  det 
ikke,  fordi  Bonden,  maaske  ogsaa  Petruscha, 
hvis  han  ikke  vidste  bedre,  kunde  have  mis- 
forstaaet  det  og  troet,  at  jeg  var  bange  for 
den  Smule  Køretur  med  en  ung  og  frem- 
med Hingst  og  derfor  paakaldte  Himlens  Be- 
skyttelse. 

—  Færdig !  —  sagde  Petruscha  og  nikkede 
bekræftende,  da  han  havde  trukket  Optøm- 
men  gennem  Klokkeringen,  for  at  den  ikke 
skulde  ringe  inde  i  Byen  og  ovenikøbet  til 
Enspænderkørsel. 

—  Før  den  ud  af  Porten !  —  sagde  jeg  og 
satte  mig  ind  i  Slæden.  Løkken  i  Enden  af 
Piskeskaftet  havde  jeg  stukket  om  Haand- 
leddet  saa  Pisken  hang  frit  ned  og  var  ved 
Haanden  ved  blot  at  gribe  en  halv  Vending 
bag  ud.  Linerne  lod  jeg,  som  jeg  ikke  holdt 
i.  Og  saa  førte  Bonden  Hingsten  frem  mod 
den  aabne  Port.  Petruscha  skubbede  bag  paa, 
for  at  Begyndelsen  skulde  gaa  af  sig  selv. 
I  Porten  rejste  Hingsten  Hovedet  højt  i  den 
hvide  Morgen.  Bonden  slap  den,  og  jeg  lod 
den  føle,  at  nogen  holdt  i  Linerne.  I  samme 
Øjeblik  gik  den  frem  i  Trav,  og  Petruscha 
entrede   ad   Mederne   ind  i   Slæden  til   mig. 

Vi  kørte!  Hingsten  vidste  ikke  rigtig,  hvad 
Meningen  var.  Den  holdt  Hovedet  højt  og 
saå  sig  om,  aandede  den  lette  Frostluft  og 
prustede  velbehageligt.  Benene  løftede  den 
saa  usikkert,  som  om  den  ikke  var  klar  over, 
hvor  den  skulde  sætte  dem,  og  hvad  de  kun- 
de bruges  til  paa  de  nye  og  ukendte  Veje, 
den  var  ude  paa.  Til  venstre  for  os  begyndte 
man  at  trække  Hestene  ind  paa  Markeds- 
pladsen. Den  vrinskede  et  Par  Gange  hilsen- 
de efter  dem,  men  da  jeg  gav  den  et  blødt 
Dask  med  Linerne  paa  hver  Side  af  Laaret» 
glemte  den  straks,  hvad  den  havde  vrinsket 
efter,  og  gik  frem  i  et  langt,  slentrende  Trav. 
Det  saå  ud,  som  om  den  var  født  i  Stængerne, 
saadan  gik  den.  Ingen  Bukkespring,  ingen 
Modsigelser  over  Seletøj  og  Bidsel.  Alt  var, 
som  det  skulde  være,  som  havde  vi  virkelig 
spændt  for  —  for  at  køre  de  fire  Hundrede 
Werst  til  Moskwa  i  et  Træk.  Vi  kom  over 
Banen.  Saadan  en  Vej  havde  Hingsten  aldrig 
set,  men  heldigvis  var  der  ingen  Tog.  Der 
var  ikke  saa  mange  af  dem  paa  den  Bane. 
Paa  den  anden  Side  løb  en  lille  Slædevej  gen- 
nem Skove  og  aabne  Marker.  Den  fulgte  vi 
for  ikke  at  møde  nogen.  Jeg  sad  og  saå  frem 
for  mig  paa  de  fire  stærke  Ben,  under  hvilke 
Vejen  gled  bort.  Jeg  lyttede  til  dette  regel- 
mæssige Spil  af  Hovene  i  den  fine  Frostsne, 
til  Medernes  skære  Tone,  der  blev  ved  og 
blev  ved  som  en  sagte  Fløjten,  lyttede  til 
denne  Trav-  og  Slædesang  og  fyldtes  af  den 

mere  end  af  alle  Kirkers  Højsange.  Hing- 
stens lange  Hale  bares  højt  og  ædelt  under 
Løbet.  De  mørke  Skindflader  paa  de  svære 
Inderlaarsmuskler  gned  bestandigt  mod  hin- 
anden og  fugtedes  efterhaanden  af  Varmen 
ved  Gnidningen.  Det  kastanjebrune  Haarlag 
lagde  sig  tæt  og  ømt  til  Kroppen  og  blev  dybt 
og  dunkelt  i  Farven.  Under  Remtøjet  kom 
der  smaa  vaade  Striber,  endnu  mørkere  end 
den  øvrige  Krop.  Inden  længe  vilde  de  plud- 
selig skifte  Farve  og  vise  hvide  Svedstænk, 
der  voksede  og  voksede  sammen  med  Løbets 
Tempo,  til  de  sydede  og  boblede  skumhvide, 
naar  Hesten  gav  sit  yderste  og  bedste.  Men 
jeg  vilde  ikke  endnu  forlange  det  yderste  af 
Hingsten.  Til  hvad  Nytte?  Havde  jeg  maa- 
ske  sat  nogen  Stævne  tyve  Werst  borte  om 
en  lille  Time,  sat  nogen  Stævne,  for  hvis 
Skyld  jeg  vilde  ofre  en  god  Hests  Liv  og 
Sjæl?  Eller  var  jeg  maaske  drukken  og  gal, 
saa  jeg  behøvede  at  forlyste  mig  med  at  se 
Verden  danse  Djævledans  forbi  min  Slæde? 

Nej,  det  har  Tid  endnu!  Men  dog  skal 

vi  idag  gøre  en  lille  Prøve  paa  det  store  Løb 
for  stramme   Liner.    Maaske   ser  du   ud   til 

mere,  end  du  er ! 

Jeg  holdt  Hingsten  an  og  lod  den  skridte, 
mens  jeg  vendte  paa  en  aaben  Plads.  Den 
havde  ikke  noget  imod  at  komme  tilbage, 
hvor  den  var  kommet  fra,  men  jeg  gjorde 
Holdt  og  gav  Petruscha  Linerne.  Jeg  vilde 
ud  af  Slæden  for  at  se  paa  Dyret.  Jeg  gik 

rundt  om  det  og  tænkte  paa  Ting,  der  laa 
bagved  alle  Tanker,  der  hvor  al  Viden  og 
Forstand  er  graa :  hvad  tænker  Hingsten? 
hvad  mener  den  om  alt  dette  Seletøj  og  Trav 
og  os  to  i  Slæden?  Hvordan  spejler  det 
sig  i  dens  Forestillinger  og  Tilbøjeligheder? 
Hvad  kan  det  nytte,  at  alle  Vinklerne  i  dens 
Bygning  er  symmetriske,  som  de  skal  være 
hos  en  Traver,  og  netop  maaler  det  Antal 
Grader,  der  er  hensigtsmæssigst  for  Udfol- 
delsen af  det  største  Trav  —  hvis?  —  ja, 
hvis  der  mangler  en  eller  anden  lille  Ting  i 
dens  egen  Forestilling  om  det  hensigtsmæs- 
sige i  Trav? Hm Jeg  stod  stille  og 

saå  fra  Siden  paa  Hingsten.  Pludselig  mød- 
tes vore  Øjne.  Et  eneste  lille  Sekund  havde 
den  skelet  hen  efter  mig,  ligesom  uforva- 
rende, ganske  tilfældigt:  den  skulde  jo  se  et 
Sted  hen.  Men  den  havde  ganske  simpelt 
taget  Maal  af  mig,  vejet  og  bedømt  mig  med 
et  hurtigt  Sideblik  af  sine  store,  flaskegrønne 
Øjne.  Jeg  kendte  dette  Sideblik.  Det  er  det,  en 
stædig  Hest  ser  tilbage  med  paa  Kusk  og  Køre- 
tøj, naar  den  ikke  vil  mere,  naar  den  svarer 
paa  straffende  Piskeslag  med  Baghovene  og 
bider  sig  selv  i  Flanken  som  en  Skorpion,  der 
er  kommet  paa  Stegepande.  Jo,  jeg  kendte 
dette  Blik!  Skulde  jeg  ikke  kende  det,  jeg  der 
havde  en  Lidenskab  for  disse  Heste,  de  bedste 
Heste  af  alle,  fordi  de  kun  lader  sig  køre  og 
ride  af  den,  der  overvinder  dem  og  faar  dem 
til  at  tage  Øjnene  til  sig Hvad  mente 

Hingsten  med  det  Blik?  Gik  den  i  Stæn- 
gerne og  hyklede  at  være  født  som  fuldfær- 
dig Traver  med  Seletøj  og  det  hele  for  plud- 
selig en  skønne  Dag,  naar  det  ikke  passede 
den  at  spille  Komedie  mere,  at  gøre  Holdt, 

slaa  bag  ud  og  bide  sig  i  Flanken? Død 

og  Helvede !  Den  ytrede  Tvivl  om  vor  Sam- 
hørighed, om  vor  Fremtidslykke  som  Hest 
og  Mand!  Den  gik  her  og  lod,  som  om  vi 
var  skabte  for  hinanden  og  var  dog  fuld  af 
Tvivl !  Den  løb  altsaa  blot  i  Stængerne  for 
sin  egen  syndige  Fornøjelses  Skyld.  Det  mo- 
rede den  at  være  føjelig  og  strække  Ben  og 
hilde    godtroende    Køresvende    i    sine    falske 

Ynder Naa,   du  er  af  den  Slags!  Dog, 

det  skal  ikke  skille  os!  Nej,  jeg  skal  jage  dig 
foran  min  blodige  Snært,  til  din  evige  Sjæl 
staar  som  en  blaa  Flamme  ud  af  dine  Næse- 
bor, til  du  ingen  anden  Lyst  og  Længsel  ken- 
der end  den  ene :  at  gøre  Wersten  i  færre 
Sekunder  end  nogen  dødelig  Hest  nogen- 
sinde har  gjort  den.  Ja,  dit  Livs  største  Lyk- 
kedrøm skal  det  blive  at  faa  Lov  til  at  løbe 
dig  ihjel ! 

—  Petruscha,  —  spurgte  jeg,  da  jeg  skrid- 
tede hen  mod  Slæden  —  Petruscha,  hvad  tæn- 
ker du  paa? 

Petruscha  saa  underfundigt  først  paa  Hing- 
sten, derefter  paa  mig,  inden  han  svarede: 

—  Jeg  troer,  den  ligesom  løber  og  leger 
lidt  med  os. 

—  Tror  du  det?  Ja,  sid  saa  fast! 

Jeg  tog  bestemt  i  Linerne  og  satte  Hing- 
sten i  Gang.  Den  gik  sindigt  fremad,  og  i 
samme  Nu  lagde  jeg  Snærten  hen  over  dens 
Yderlaar,  Flanke  og  Ribben.  Hingsten  gjorde 
af  Overraskelse  et  stort  kluntet  Hop  fremad, 
gjorde  et  til  og  et  til,  stærkere  og  stærkere, 
for  hver  Gang  den  følte  Snærten  slikke  som 
en  Ildtunge  over  sin  Krop.  Den  fik  Ikke  Tid 
til  at  trave  af  bare  Forskrækkelse,  men  gik 
frem  i  store  Spring,  som  om.  den  flygtede 
for  en  Flok  Slanger.  Men  jeg  blev  ved.  Til- 
sidst  rasede  den  henad  Vejen  I  en  vild  og 
vanvittig  Flugt.  Slæden  slingrede  haandløst 
bag  det  løbske  Dyr.  Petruscha  holdt  sig  selv 
fast  med  venstre  Arm  og  mig  med  den  højre, 
for  at  vi  Ikke  skulde  blive  kastede  ud.  Og 
da  Hingsten  havde  glemt  sig  selv  og  var 
gaaet  helt  op  I  Løbets  Mystik,  lod  jeg  Pisken 
synke  og  samlede  ind  paa  Linerne  for  at  faa 
Hold  paa  den  Igen.  Men  det  var,  som  om  vi 
havde  en  Lavine  og  Ikke  en  Hest  for  Slæden. 
Den  vilde  Ikke  lade  sig  holde,  før  jeg  fik 
krænget  Hovedet  tilbage,  saa  den  havde  Øj- 
nene rettet  bag  ud  og  derfor  i  hvert  Spring 
syntes  at  føle  en  Afgrund  under  Forbenene. 
Den  maatte  tøve.  Og  da  den  fik  Hovedet 
ned  igen  og  var  kommet  ind  i  sin  naturlige 
Gangart,  brød  den  sig  Ikke  mere  om  at  fare 
til  Himmels,  men  satte  Hovedet  I  Bringen 
og  gik  frem  I  et  Trav,  der  raabte  om  dens 
orlowske  Løberblod.  Linerne  snærede  om 
mine  langt  fremstrakte  Haandled.  Jeg  stem- 

mede  Fødderne  mod  Slædebunden  for  ikke 
at  blive  trukket  forover.  Sneen  føg  ind  til  os. 
Vejen  gled  bort  som  et  Fossefald.  Jeg  hørte 
intet  andet  i  Verden  end  Hingstens  voldsom- 
me Løb  og  dens  anspændte  Aandedræt  saå 
intet  andet  end  en  Stump  Vej  forude,  der 
nærmede  sig  med  rivende  Fart  og  i  næste 
Øjeblik  maledes  bort  under  Hingstens  fly- 
vende Hove.  Vi  tog  Baneoverskæringens 
Stigning  og  Fald  som  et  samlet  Indtryk  og 
foer  frem  mod  Byen.  Skummet  stod  Hing- 
sten om  Bringen  og  Siderne,  men  den  vilde 
ikke  sagtne  Farten.  Det  var,  som  om  jeg 
havde  lagt  Tømme  paa  et  Lokomotiv  og  sad 
og  kørte  paa  Tenderen.  Men  jeg  maatte  jo 
holde  den  ind,  hvis  vi  da  ikke  vilde  flække 
Byen  i  to  Dele  og  forsvinde  som  et  Luftsyn 
paa  den  anden  Side.  Og  jeg  talte  beroligende 
Ord  til  Hingsten,  overbeviste  den  om  mine 
fredelige  Hensigter,  til  jeg  fik  den  til  at  gaa  i 
Skridt.  Den  vilde  nødig,  tænkte  kun  paa  at 
komme  fremad,  faa  saa  meget  Vej  som  mu- 
ligt bag  sig,  men  omsider  kom  der  dog  Ro 
over  den,  saa  vi  kunde  tænke  paa  at  faa  den 
paa  Stald  igen! 

—  En  Traver  af  Guds  Naade,  tænkte  jeg, 
da  vi  kørte  ind  gennem  Politows  Port.  —  Al- 
drig skal  min  Haand  løfte  sig  mere  mod  den. 
Nu  skal  den  blot  holdes  tilbage,  saa  den  ikke 
tager  for  haardt  fat  i  de  unge  Aar.  Den  vil 
for  hver  Dag,  der  gaar,  vokse  sig  til  Ud- 
holdenhed og  det  store  Mesterløb. 


Brudehingsten  131 

—  Aggei  Andreewltsch,  Goddag  og  til 
Lykke  med  Handelen,  —  hørte  jeg  pludselig 
en  Stemme  sige,  og  da  jeg  saa  til,  fik  jeg  Øje 
paa  en  rig  Smørbonde,  der  var  veget  bag  om 
Porten,  mens  vi  kørte  igennem  den.  Han  stod 
med  Huen  i  Haanden,  en  Ære  han  ellers 
ikke  plejede  at  vise  mig,  saasom  han  ikke 
solgte  mig  sit  Smør. 

—  Tak  for  det,  —  svarede  jeg  tørt. 

—  De   har  kørt  haardt,   ih   Gudbevares, 

hvor   De   har  kørt  haardt  med  Dyret   

Troer    De,    han    kan    taale    det,    saa    ung 
han  er? 

—  Har  De  maaske  selv  Lyst  til  at  gaa  i 
Stængerne  i  Hingstens  Sted,  siden  De  blan- 
der Dem  i  den  Sag? 

Smørbonden  tav  og  saa  til,  mens  vi  spændte 
fra  og  gned  Hingsten  tør. 

Hver  Nerve  i  den  var  spændt.  Det  saa  ud 
til,  at  der  var  gaaet  noget  op  for  den,  at 
den  havde  forstaaet  sin  Mission  her  paa  Jor- 
den og  fortæredes  af  Længsel  efter  at  op- 
fylde den.  Det  var  med  andre  Ord  en  af  de 
Heste,  man  skal  spænde  for,  naar  man  vil 
daare  en  Kvinde  og  har  prøvet  alt  andet 
uden  Held 

—  Jeg  har  staaet  og  ventet  paa  Dem  en 
halv  Time,  —  optog  Bonden  den  afbrudte 
Samtale,  da  vi  kom  ud  i  Gaarden.  —  Jeg 
kom  lige,  da  De  var  kørt.  Hvem  kunde  ogsaa 
vide,  at  De  var  saa  tidligt  paa  Færde  og 
handlede  Heste  ved  Midnatstid  ....   Smør- 

bonden  strøg  sig  med  Bælgvanten  over  Skæg- 
get, inden  han  fortsatte.  —  Jeg  skal  sige  Dem, 
jeg  vilde  selv  købe  Hingsten.  Ja,  ved  Gud, 
om  jeg  ikke  vilde.  Det  kan  jo  ikke  nytte  at 
forklejne  den,  for  De  har  jo  set,  hvad  der 
er  i  den;  men  alligevel,  Aggei  Andreewitsch, 
kunde  det  jo  tænkes,  at  De  vilde  sælge  den 
igen  og  købe  en  anden.  Rent  ud  sagt,  hvad 
koster  Hingsten? 

—  Den  er  ikke  til  Salg,  —  svarede  jeg  og 
fortsatte  min  Vej  op  mod  Skænkestuen. 

—  Afstaa  den  til  mig  for  Venskabs  Skyld. 
Jeg  har  lovet  min  Søn  den.  Han  skal  giftes 
til  Fastelavn  og  skulde  være  ordentlig  kø- 
rende for  Pigens  Skyld,  forstaar  De 

—  Jeg  har  af  og  til  afstaaet  en  Hest  til 
mine  Venner,  naar  de  bad  om  det,  men  vi  er 
jo  ikke  Venner  paa  den  Maade.  Desuden 
kan  hverken  De  eller  Deres  Søn  have  For- 
nøjelse af  at  køre  med  Hingsten. 

Vi  var  kommet  ind  i  Skænkestuen,  hvor 
gamle  Politow  allerede  stod  og  maalte  Bræn- 
devin ud  igen. 

—  Jeg  er  kommet  til  Marked  ene  og  alene 
for  at  købe  Hingsten,  —  blev  Bonden  ved.  — 
Jeg  havde  hørt  Tale  om  den,  og  nu  ser  jeg 
jo,  at  den  er,  som  dér  blev  sagt.  Hvad  skal 
Drengen  gøre,  nu  han  skal  giftes  og  ikke  er 
kørende?  

—  Køb  en  anden  Slags  Hest  til  ham! 

—  Vær  barmhjærtig  mod  mig  og  lad  mig 
faa    Dyret;    det    gælder    Drengens    Liv    og 

Lykke.  Hvad  skal  han  gøre,  naar  han  ikke 

faar  Hingsten  til  sin  Brudefærd? 

Her  tabte  jeg  meget  mod  min  Vilje  Taal- 
modigheden: 

—  Jeg  handler  ikke  med  Heste  og  giver 
Jeres  Brudefærd  Døden  og  Djævelen !  —  sag- 
de jeg  højt  og  gik  hen  mod  Skænken. 

Men  jeg  skulde  ikke  have  svoret  den  Ed 
saa  højt,  for  i  det  samme  følte  jeg  et  af  de 
store  Dobbeltstob  i  min  Haand,  og  i  næste 
Øjeblik  havde  jeg  tømt  det  uden  at  gøre  Ind- 
vendinger:  Det  var  jo  en  ,, Overenskomst". 
Og  hvad  enten  det  nu  var  den  gode  Pægl 
Brændevin  eller  Mænds  medfødte  Lyst  til  at 
prale  med  Heste  og  lignende  Ting  —  jeg 
sagde  noget,  som  jeg  helst  ikke  vilde  have 
sagt  ....  Det  kan  ogsaa  være,  at  den  var 
Skyld  i  det,  som  stak  mig  Stobet  i  Haanden, 
at  det  var  ham,  der  fik  mig  til  at  huske  paa 
det  hurtige,  tvivlende  Sideblik,  hvormed  Hing- 
sten havde  set  paa  mig.  Det  var  nemlig  det, 
der  afgjorde  Sagen,  da  Bonden  blev  ved  at 
gaa  paa : 

—  Hvad  koster  Hingsten?  Er  den  maa- 
ske  ikke  til  Salg  for  Penge?  Er  det  saadan 
ment? 

—  Tre  Hundrede  Rubler!  —  lod  jeg  mig 
henrive  til  at  svare. 

I  samme  Nu  forstod  jeg,  hvem  der  havde 
haft  sin  Finger  med  i  Spillet.  Men  nu  havde 
jeg  altsaa  sagt  det ! 

Bonden  gjorde  et  Skridt  baglænds: 

I  Dyreham  9 

—  Tre  Hundrede  Rubler  Den  dob- 
belte Pris Forbarm  Dem  over  mig 

Jeg  følte,  at  mit  Ansigt  blev  hvidt,  og  at 
mine  Øjne  saå  sort  af  Svimmelhed.  Jeg  gik 
hen  mod  Døren  og  hørte  mig  selv  sige : 

—  D^en  er  ikke  til  Salg!  Men  nu  har  jeg 
sagt  tre  Hundrede  Rubler!  Det  gælder  kun, 
til  jeg  er  ude  af  Døren! 

Men  jeg  kom  ikke  ud  af  Døren.  Bonden 
holdt  mig  fast  med  den  ene  Haand  og  trak 
Tegnebogen  ud  af  Lommen  med  den  anden. 
Før  jeg  vidste  af  det,  havde  jeg  faaet  stuk- 
ket de  tre  Hundrede  Rubler  i  Haanden  og 
mistet  Hingsten. 

Der  raabtes  paa  Lidkøb,  og  hvad  véd  jeg, 
men  jeg  gik  op  paa  mit  Værelse  uden  at  se 
mig  om.  Dér  satte  jeg  mig  til  at  tromme  paa 
Bordet  og  tænke  paa  det  ene  og  andet  for 
at  glemme  Hingsten.  Men  jeg  kom  stadig 
tilbage  til  den.  Og  da  det  ikke  kunde  nytte 
at  ville  tænke  paa  andre  Ting,  gav  jeg  mig 
til  at  more  mig  baade  over  den  og  mig  selv 
for  at  dulme  Smerten. 

Se  nu  f .  Eks.  ,, Kastanjerne*'  paa  Hing- 
stens Ben.  De  var  saa  smaa  og  fine  som  Ar, 
der  lige  var  lægte,  et  paa  Indersiden  af  hvert 
Ben.  I  og  for  sig  lignede  de  Øjne.  Skulde  der 
være  noget  i  gamle  Folks  Snak,  at  ,, Kastan- 
jerne" virkelig  var  ment  som  Øjne,  den  Gang 
Vorherre  skabte  Hesten?  Han  havde  nem- 
lig taget  Djævelen  med  paa  Raad  ved  den 
Lejlighed,   og  Djævelen  mente   som   saa,   at 

Hesten  skulde  have  Øjne  paa  Benene  for 
bedre  at  kunne  se  Vejen.  Vorherre  tænkte 
sig  om  og  gav  omsider  Hesten  Øjne  i  Ho- 
vedet ligesom  sine  andre  Skabninger.  Men 
for  at  vise  Djævelen  en  Opmærksomhed  for 
hans  gode  Raad,  der  egentlig  havde  moret 
Vorherre,  satte  han  et  Mærke  paa  Indersiden 
af  hvert  Hesteben  som  Tegn  paa,  at  baade 
han  og  Djævelen  havde  tænkt  paa,  om  det 
ikke  var  nok  saa  godt  for  Hesten  at  se 
med  Benene.  Og  i  Mørke  ser  Hesten  virke- 
lig bedre  med  Benene  end  med  Øjnene,  men 
prøver  den  paa  det  om  Dagen,  skal  det  nok 
stemme,  at  den  snubler.  Og  vist  er  det,  at 
siden  den  Tid  er  der  altid  noget  Djævelskab 
ved  Hesteben  og  Hestehandler  og  dem,  der 
befatter  sig  dermed 

Det  lyder  højst  sandsynligt,  tænkte  jeg  ved 
mig  selv.  Men  hvorfor  sørgede  ikke  Djæve- 
len for,  at  vi  fik  Øjne  paa  Tungen,  saa  den 
kunde  se  sig  for,  før  den  talte?  Ja,  hvorfor 
mon  ikke?  Nej,  han  tog  sig  nok  iagt  for  at 
give  den  Slags  Raad! 

Hvad  man  har  sagt,  har  man  sagt,  og  man 
maa  tage  Følgerne.  Det  blev  jeg  ogsaa  nødt 
til! Derfor  gjorde  jeg  mine  andre  For- 
retninger og  lod  som  ingenting.  Jeg  var  jo 
kommet  for  at  købe  Smør,  og  det  gjorde  jeg. 
Færdig  med  det  tog  Petruscha  og  jeg  hjem 
til  os  selv  igen,  som  vi  plejede  at  gøre  hver 
Mandag  Aften. 

Tiden  gik,  og  jeg  havde  andet  at  tænke 
paa  end  min  forspildte  Kærlighed.  Dog  min- 
dedes jeg  den  af  og  til,  naar  der  spurgtes 
nyt  fra  den  Egn,  Hingsten  var  kommet  til. 
Det  gik  den  ikke  godt,  kunde  jeg  forstaa, 
ikke  saa  godt,  som  det  burde  have  gaaet 
den 

En  Dag  efter  et  godt  Aarstids  Forløb 
meldte  Smørbonden  sig  hos  mig,  dér,  hvor 
jeg  boede. 

—  Naa,  —  sagde  jeg,  efter  at  de  sæd- 
vanlige høflige  Talemaader  og  Spørgsmaal 
om  Vejr  og  Vind  var  til  en  Side,  —  hvor- 
dan har  Hingsten  det? 

—  Hingsten!?  Jo,  den  har  det  godt  saa- 
dan  paa  sin  Maade Hoh-rh Jo 

—  De  fik  altsaa  Fornøjelse  af  den,  Deres 
Søn  ogsaa? 

—  Jo,  det  var  et  svært  stadseligt  Dyr  at 
se  paa,  men  den  var  ligesom  ikke  rigtig  glad 
for  at  være  i  Stængerne. 

—  Saa-aa ! 

—  Næ-æ,  den  var  ikke  rigtig  glad  for 
det  .... 

—  Kunde  Deres  Søn  ikke  køre  den? 

—  Køre  den !  ?  Jo  Gu'  kunde  han  køre 
den,  men  se,  den  vilde  ikke  gaa.  Det  kom 
over  den  saadan  efterhaanden.  Til  at  begyn- 
de med  var  den  svært  villig,  men  saa  sløjede 
den  af  og  sagde  tilsidst  helt  Stop. 

—  Det  var  da  kedeligt  for  Deres  Søn. 

—  Vel  var  det  kedeligt,  for  den  sagde  net- 

op  Stop,  da  han  skulde  køre  sin  Brud  hjem 
efter  Brylluppet. 

—  Nu  har  jeg  aldrig  hørt  saa  galt! 

—  Det  skulde  jeg  mene !  Den  vilde  ikke 
af  Stedet,  og  da  han  mindede  den  med  Pi- 
sken, viste  den  baade  ham  og  Bruden  Bag- 
hovene og  smed  sig  paa  Stængerne,  saa  jeg 
bagefter  maatte  sætte  et  Par  nye  i  Slæden. 

—  Sikken  et  Uheld  ved  Brudefærden. 

—  Ja,  det  var  et  daarligt  Varsel.  Der  var 

i  det  hele  taget  ikke  Held  ved  det  Dyr 

Hæh-æh 

—  Hvordan  gik  det  saa  senere? 

—  Det  gik  slet  ikke.  Den  var  hverken  til 
at  bide  eller  stikke  i  og  blev  saa  ond  af  sig, 
at  den  ikke  var  til  at  komme  nær.  Den  gik  i 
Folden  og  passede  sig  selv. 

—  Blev  altsaa  hverken  striglet  eller  plejet? 

—  Næ,  Vorherre  bevare  os  vel  for  det! 

—  Saa  ser  den  pæn  ud  nu. 

—  Jo,  den  ser  ud  som  den  Lede  selv 

Hoh-rh !  Den  var  ikke  til  at  kende  igen  for 
bare  Møg. 

—  Hvad  vil  De  nu  gøre  ved  den? 

—  Aa,  ingenting,  saadan.  Den  duer  lige- 
som Ikke  til  noget  mere,  lammer  lidt  paa 
Bagbenene  efter  et  Slag,  den  fik  over  Ryg- 
gen, da  den  vilde  æde  Drengen. 

—  Saa  burde  den  jo  slaas  ned! 

—  Ikke  sandt  ja!  Det  faldt  mig  ogsaa 
Ind.  For  der  var,  som  sagt,  ikke  Held  ved 
den   Min  Sønnekone   fik    nu   i   Oktober 


138  Brudehingsten 

Lad  mig  se,  det  stemmer  jo :  Februar, 

Marts,  April ja  vel,  i  Oktober  et  død- 
født Barn. 

—  Det  gør  mig  meget  ondt  at  høre. 

—  Jo,  og  saa  tænkte  jeg,  at  det  Satans 
Bæst  og  ingen  anden  var  Skyld  i  det,  og  at 
man  egentlig  skulde  slaa  det  ned. 

—  Det  synes  jeg  ogsaa,  nu  De  har  slaaet 
Ryggen  af  Led  paa  den.  De  kan  jo  skyde  den 
bag  Øret,  siden  ingen  tør  gaa  ind  til  den.  Saa 
mærker  den  heller  ikke  noget. 

—  Rigtig!  Det  tænkte  jeg  ikke  paa.  Ved 
Gud  om  jeg  gjorde.  Men  vi  klarede  os  for- 
uden Gevær. 

—  Klarede  De  Dem  foruden? 

—  Jo,  se,  vi  tørstede  den  et  Par  Dage,  og 
da  vi  saa  kom  med  Spanden,  tænkte  den  ikke 
paa  noget  andet  end  som  Vand,  og  saa  jog  vi 
den  Kniven  i  Bringen  .... 

—  Hvad  gjorde  De  ! ! 

—  Stak  den  lige  i  Bringen Men  troer 

De,  den  vilde  dø  som  andet  skikkeligt  Kretur. 
Næ,  min  S'æl  om  den  vilde !  En  halv  Time 
gik  den  derinde  med  Kniven  i  sig,  før  Blo- 
det kom  helt  af  den Der  var  ingen,  som 

turde  flaa  den.  Jeg  fik  ikke  engang  de  Par 
Rubler  for  Bælgen,  men  gav  den  helt  og  hol- 
dent til  Ravnene  og  Ulvene.  Næ,  der  var 
ligesom  ikke  Held  ved  den  Hest,  De  solgte 
m.ig  .... 

Jeg  tav  og  stod  og  saa  ufravendt  paa  en 
stor  Bødkerkniv,  der  laa  foran  mig  paa  Kon- 

torbordet.  Men  jeg  beherskede  mig.  En  For- 
retningsmand maa  ikke  lade  personlige  Fø- 
lelser og  Hensyn  komme  til  Udbrud.  Det 
havde  jeg  ad  Erfaringens  Vej  lært,  hvad 
Smørforretning  angik.  Og  dette  Princip  gæl- 
der sikkert  ogsaa  for  andre  Varer,  selv  om 
det  af  den  Enkelte  skal  læres  forfra,  hver 
Gang  han  skifter  Branche. 

Jeg  lod  altsaa  som  ingenting  og  svarede 
blot: 

—  Nej,  det  har  De  Ret  i !  For  jeg  kunde 
nok  forstaa,  at  Smørbonden  ikke  var  kom- 
met ind  til  mig  blot  for  at  fortælle  den  Hi- 
storie. 

—  Men  det  skal  vi  ikke  tale  mere  om,  — 
fortsatte  han.  —  Er  De  Mand  for  at  sælge 
en  saadan  Hest  saa  gunstigt,  saa  maa  det  jo 
stille  sig  endnu  gunstigere  med  saadan  noget 
Smør  som  mit  .... 

Det  mente  jeg  ogsaa,  og  Smørbonden  blev 
derfor  min  Kunde.  Vel  tjente  han  ikke  100 "/o, 
men  han  nøjedes  med  mindre,  og  Hingsten 
talte  vi  aldrig  mere  om. 

Men  naar  jeg  nu  i  ensomme  Tider  for- 
ledes til  at  gruble  over  det  ene  og  det  an- 
det, indfinder  Hingsten  sig  altid  i  mine  Selv- 
betragtninger. Hvis  det  ikke  var  frugtesløst 
at  angre,  vilde  jeg  maaske  angre,  at  jeg  lod 
den  komme  i  andre  Hænder,  da  vi  nu  en- 
gang havde  fundet  hinanden.  Men  min  An- 
ger kan  ikke  gøre  det  skete  ugjort.  Jeg  maa 

tage  Følgerne  baade  nu  og  paa  den  yderste 
Dag.  Og  gives  der  en  saadan  Dag,  skal  Hing- 
sten nok  møde  op  for  den  Allerhøjestes  Dom- 
stol og  anklage  mig,  fordi  jeg  ikke  gjorde  en 
stor  Traver  af  den.  Maaske  vil  det  veje 
tungere  i  Vægtskaalen  mod  mig  end  alle  mine 
andre  Synder  tilsammen.  Og  maaske  er  det 
derfor,  jeg  saa  tydeligt  ser,  hvordan  det  mu- 
ligen  gaar  til  paa  denne  samme  yderste  Dag, 
naar  Basunerne  kalder  alt  det  døde  Liv  til 
Doms.  Jeg  ser  den  store  Dommedagslande- 
vej  fuld  af  allehaande  store  og  smaa  Skelet- 
ter. De  mylrer  frem  af  Grave  og  Gemme- 
steder og  rangler  himmelskrigende  med  de 
blege  Knogler,  saa  der  gaar  et  Gys  gennem 
den  stillestaaende  Verden  over  al  den  Død, 
der  har  været  i  den.  Selv  er  jeg  ogsaa  krøbet 
ud  af  min  Urne  og  løber  som  en  lille  Askehob 
ad  Gangstien  langs  den  store  Dommedags- 
vej.  Jeg  har  nok  at  gøre  med  at  holde  sam- 
men paa  min  Smule  Støv,  og  se  til,  at  jeg 
ikke  bliver  traadt  ned  af  de  store  og  gud- 
hengivne, rigtige  Benrade,  der  maser  paa  for 
at  komme  først  med  deres  gode  Samvittig- 
hed. Men  pludselig  hører  jeg  noget,  der  gør 
mig  saa  forskrækket,  at  jeg  springer  ud  i 
Grøften  og  dukker  mig.  Og  længe  før  jeg 
kan  se  noget,  ved  jeg,  hvad  det  er.  Jeg  ken- 
der Hovslaget  og  Takten  i  Løbet.  Og  ganske 
rigtigt :  dér  kommer  den  slentrende  i  sit  lange 
Trav  midt  ad  Vejen.  Den  kløver  hele  Ben- 
radsfærden  paa  langs,  saa  travlt  har  den  med 

at  faa  Vejen  bag  sig  og  komme  tidsnok  som 
Blodvidne,  før  min  Sag  har  været  for.  Jeg 
kiger  sky  op  efter  den  for  at  se,  om  den  har 
alle  Indicierne  med.  Jo  den  har  ikke  glemt 
noget,  har  det  hele  med,  baade  den  brækkede 
Ryg  og  Kniven  i  Bringen!  Jeg  bliver  saa  un- 
derlig tilmode,  fordi  den  er  kommet  til  at 
se  saadan  ud,  og  vender  mig  bort  for  ikke  at 
se  dens  Bringe  mere.  Men  i  det  samme  hører 
jeg  midt  i  dens  tunge  Rasleløb  nogle  sære 
Klokketoner  saa  fine  og  sprøde,  som  var  det 
Sølvklangen  i  Kaneklokker.  Skulde  den  have 
pyntet  sig  med  et  Klokkespil  i  Anledning  af 
Dommedagen?  Eller  har  den  troet,  at  der 
var  Slædeføre  paa  den  store  Himmelvej  ?  tæn- 
ker jeg  ved  mig  selv  og  ser  mig  igen  om  efter 
den.  Og  som  jeg  ser  nøjere  til,  opdager  jeg 
—  hvad  jeg  mindst  havde  ventet  —  et  lille, 
fosforlysende  Barneskelet  paa  Ryggen  af 
den.  Det  sad  og  ringlede  saa  fint  med  de 
smaa,  spæde  Knogledele,  som  var  det  et  rig- 
tigt Klokkespil  og  ikke  Skelettet  af  det  sølle, 

dødfødte   Barn   Barnet  havde  jeg  helt 

glemt!    Men  den  har  ogsaa    taget   det 

med  sig  som  Vidne   mod  mig Jeg  har 

altsaa  ingen  særlig  Grund  til  at  skynde  mig 
efter  at  komme  til  Doms.  Nej,  det  kunde 
jeg  tidsnok  komme,  tænker  jeg,  som  jeg  sid- 
der i  Grøften 

Dog,  da  Keruberne  endelig  kommer  og 
driver  Efternølerne  foran  sig,  maa  jeg  jo 
ogsaa  gaa  gennem  Porten.  Men  dér  slaar  jeg 

mig  sammen  med  to  andre  Askehobe,  der  hel- 
ler ikke  havde  haft  Hastværk,  og  da  vi  træ- 
der frem  for  Dommeren  under  Et  som  Tre- 
enighed, er  der  selvfølgelig  Ikke  Tale  om 
Identificering  eller  Procedure  for  vort  Ved- 
kommende, hvormeget  end  Djævelen  prote- 
sterer. 

Men  jeg  hører  længe  efter  fra  et  Lysthus 
i  Paradiset,  hvorledes  Hingsten  staar  og 
skraber  med  Forbenene  paa  en  af  de  slukte 
Stjærner  i  Rettersalens  Himmelgulv,  uden  dog 
at  kunne  faa  mig  skrabet  frem. 

Jeg  troer  nok,  den  kom  til  Helvede  til 
Straf  for  sin  Paastaaellghed,  og  at  det  død- 
fødte Barn  fulgte  med,  fordi  det  sad  og  var 
faldet  i  Søvn  paa  Ryggen  af  den. 


STERLETTEN 

HAMBURG  er,  har  jeg  ladet  mig  berette, 
den  By  i  Verden,  hvor  man  spiser  og 
drikker  bedst.  I  det  hele  skal  det  være  faa 
Ting,  man  ikke  kan  faa  for  Penge  i  den.  Al 
Verdens  Varer  sejles  paa  tusinde  Skuder  ind 
ad  Elbmundingen. 

Mine  egne  Erfaringer  gaar  ogsaa  i  sam- 
me Retning,  og  jeg  mindes  altid  med  oprigtig 
Taknemmelighed  den  gamle  Hansastads  Gav- 
mildhed mod  mig. 

Sidst  jeg  var  der,  fandt  jeg  saaledes  en 
sjælden  peruansk  Likør,  der  forskaffede  mig 
et  Æresdiplom  i  den  Klub,  jeg  den  Gang  til- 
hørte, nemlig:  ,,De  frie  og  overbeviste  Alko- 
holikeres alrussiske  Forbund".  Nogle  Glas  af 
mit  nyopdagede  Peru  kastede  nemlig  uden 
Pardon  selv  de  mest  overbeviste,  alrussiske 
Medlemmer  af  vort  Brodersamfund  til  Jor- 
den, og  vi  smykkede  siden  den  Tid  vort  Bord 
med  det  peruanske  Flag  og  afsang  staaende 
Republiken  Perus  Nationalhymne  ved  vore 
Sammenkomster. 

Jeg  opdagede  denne  ualmindelige  Likør 
ved  et  rent  Tilfælde,  da  jeg  engang  stand- 

sede  udenfor  en  stor  Forretning  for  at  be- 
tragte de  mange  udstillede  eksotiske  Lækker- 
bidskener. 

Jeg  skulde  lige  tU  at  gaa  videre,  da  jeg  I 
det  samme  opdagede  et  Glasbassin  med  en 
enligtsvømmende  Fisk. 

—  Hvad,  —  tænkte  jeg,  —  hvad  er  det! 
Hvordan  er  du  kommet  her?  Er  det  dig, 
eller  er  det  ikke  dig? 

Jo,  det  var  ganske  rigtigt  den,  men  en  gan- 
ske lille  en.  Ikke  stort  andet  end  lutter  smaa 
trekantede  Benplader  med  sylskarpe  Savtak- 
ker skjulte  i  Skindet.  Det  var  en  lille  Brusk- 
ganolde,  den  eneste  Fisk  af  alle  de  Frlgæl- 
lede,  hvis  Skelet  er  uforbenet,  en  Overlevende 
fra  før  Syndfloden.  En  lille  Unge  var  det  paa 
et  Pund  eller  to,  men  dog  allerede  saa  stor, 
at  den  var  blevet  tandløs;  thi  hos  dem  har 
de  flere  Tænder,  jo  yngre  de  er.  Den  stod  saa 
ensom  og  betænksom  I  Vandet.  Aa,  jeg  vid- 
ste, hvad  den  tænkte  paa !  Den  drømte  om 
den  store  Flod,  der  falder  I  det  kaspiske  Hav, 
maaske  I  det  Hvide  Hav  eller  Ishavet  ved 
Sibiriens  Dødskyst.  For  den  skulde  da  vel 
aldrig  have  hjemme  i  Donauen  og  være  ble- 
vet fanget  af  en  Skoledreng  i  Ulm  .... 

Ligemeget,  jeg  vil  ikke  gætte  mig  til  din 
Hjemstavn,  for  at  du  Ikke  skal  gøre  et  Smer- 
tens Spring  mod  Glasvæggen  i  dit  Fængsel 
ved  at  høre  mig  hviske  Navnet  paa  din  store 
Hjemstavnsflod.  Vel  véd  jeg,  at  du  er  sejg- 
livet  som  Længselen  og  kan  taale   at   føres 

Jorden  rundt  i  Fangenskab,  kan  aande  Luft 
uden  at  dø  og  sprælle  paa  Panden  over  den 
fortærende  Ild;  men  jeg  vil  dog  Ikke  nævne 
den  store  Flod  for  dig,  at  du  ikke  skal  svulme 
op  af  Raseri  og  blive  saa  stor  som  din  Onkel, 
Støren,  der  kløver  de  salte  Have,  leger  i  dine 
Floder  og  vilde  sprænge  Glasbassinet,  hvis 
han  var  i  dit  Sted.  Aa  nej,  jeg  vil  tænke 
paa,  hvorledes  jeg  spiste  din  Broder  og  Sø- 
ster og  deres  hundrede  Tusinde  Æg,  drak 
deres  ravgule  Saft,  til  det  svimlede  for  mig 

Nej,  det  kan  ikke  nytte,  du  mimrer  saa 

smerteligt  med  din  lille  bevægelige  Brusk- 
mund! Og  nu  gaar  jeg  ind  og  spørger,  hvad 
du  koster. 

—  100  Mark,  min  Herre!  —  sagde  Ga- 
stronomen bag  Disken. 

—  Ja,  det  er  en  kostelig  Fisk,  maaske  det 
kosteligste,  der  er  til  i  Verden,  naar  jeg  tæn- 
ker mig  om Hm Hvad  jeg  vilde  sige 

Hvad  er  der  i  den  Flaske  deroppe? 

—  Peruansk  Likør. 

—  Er  den  stærk? 

—  95  ^- 

—  Den  brænder  altsaa  Hul,  hvis  man  hæl- 
der nogle  Draaber  ud  i  Haanden. 

—  Meget  sandsynligt. 

—  Drikkes  den  her  paa  Pladsen? 

—  Naa-aa Nærmest  kun  i  vidt  frem- 
skredne Tilfælde. 

—  Turde  jeg  bede  Dem  om  to  Flasker 

Da  jeg  igen  kom  ud  paa  Gaden,  saa  jeg 

endnu  en  Gang  ind  til  Sterletten,  inden  jeg 
kørte  hjem  til  mit  Hotelværelse  og  gav  mig 
til  at  gaa  op  og  ned  ad  Gulvet,  overvældet 
af  Erindringer  om  Dwinaen  —  Længslernes 
Land  for  mig  og  den  fangne  Sterlet 

Ja,  det  var  den  sidste  Sommer,  jeg  var 
deroppe,  de  sidste  lange  Dage,  jeg  saå,  de 

sidste  hvide   Nætters   Blændværk   Naar 

skal  jeg  se  jer  igen? Selv  de  korte  Ti- 
mer, naar  Solen  var  nede,  var  saa  lyse,  at 
man  kunde  læse  et  Brev,  hvis  man  vaagnede 
ved  at  drømme  om  den,  der  havde  skrevet 
det. 

Gennem  mit  Vindue  mod  Nord  kunde  jeg 
se  Solen  gaa  ned  og  staa  op  —  saa  længe 
holdt  den  sig  paa  Himlen.  Mens  den  var  nede, 
gik  store,  guldspættede  Himmeldyr  frem  over 
Synskresens  Purpurskel  for  at  græsse  paa  de 
lotusfarvede  Stjerneagre.  Og  naar  de  havde 
ædt  Stjerneblomsterne  af  de  blegrøde  Mar- 
ker, vendte  de  sig  igen  mod  Nord  og  prustede, 
saa  der  stod  Damp  og  Taage  af  deres  Mu- 
ler, Damp  og  Taage  over  den  gryende  Dia- 
mantmorgen. 

Huset,  jeg  boede  i,  var  bygget  af  min  Ven, 
Ismaleren.  Han  var  en  Bondesøn  fra  den 
nordlige  Dwina,  og  havde  i  sin  Fødeby  rejst 
et  Træslot  som  Mindesmærke  over  sig  selv 
i  levende  Live.  Naar  man  kom  oppe  fra  Flo- 
den, kunde  man  paa  tredive  Wersts  Afstand 
se  det  ligge  paa  den  høje  Brink.  Tredive 
tomme  Sale  var  der  i  det,  fulde  af  én  Mands 

Ry.  Nedenunder  dets  alentykke  Bjælkevægge 
pløjede  Dwinaen  sit  milevide  Flodland.  I  et 
Aarhundrede  pløjede  den  hele  sin  Ager  fra 
den  ene  høje  Bred  til  den  anden,  ovre  paa 
hin  Side,  hvor  man  lige  skimtede  en  Kirke- 
kuppel som  en  grøn  Plet  mod  den  blaa  Him- 
mel. 

Den  drev  Vekseldrift  med  sin  Dal,  lod 
ligge  i  Brak,  gødede  med  Dynd  og  Slam  og 
lagde  ud  til  Græs,  mandshøjt  og  tungt  af 
Saft  og  Sødme. 

Nogle  Dage  boede  jeg  paa  dette  Sted.  Vi 
gik  i  de  store  og  tavse  Skove,  hvor  Bjørnen 
og  Ulven  løb  lydløst  over  de  graagrønne 
Mostæpper.  Vi  drak  af  navnløse  Mineral- 
vandskilder,  der  drev  Møllehjul  i  glemte 
Skovdals-Bygder  Vi  levede ! 

En  Eftermiddag  vandrede  vi  langs  Flo- 
den for  paa  nært  Hold  at  se  den  pløje  sin 
Jord  med  tusinde  og  tusinde  Øksnekræfter. 
Hvor  den  tog  haardt  fat,  saå  det  ud,  som  om 
favnestore,  vandblanke  Kvadersten  spræng- 
tes op  fra  Dybet  og  furedes  bort  af  det  fos- 
sende Plovjern  til  Fyld  paa  en  melhvid  Sand- 
banke. Men  naar  den  gav  sig  god  Tid,  hvor 
der  ingen  Pynter  og  Fremspring  var  at  pløje 
bort,  gik  den  saa  jævnt  og  mageligt  bag  sit 
Spand,  saa  man  syntes  selv  at  skulle  kunne 
styre  det  i  en  Sytraad 

Saå  man  over  til  den  anden  Bred  af  Flod- 
lejet, kunde  man  lige  skimte  Omridsene  af 
Tingene.  Men  et  Raab  bares  lydt  derover  af 

den  soldøbte  Vandflade.  Det  véd  jeg,  fordi 
to  Fiskere  hørte  vort  ,,Ah-uh!  Ah-uh!  En 
Baad!!"  og  sendte  en  Dreng  over  til  os. 
Baaden  var  ikke  større,  end  at  vi  lige  kunde 
sidde  paa  Hug  i  den;  den  tog  ikke  Vand 
ind,  naar  vi  forholdt  os  aldeles  ubevægelige, 
mens  Drengen  roede  paa  skraa  over  Strøm- 
men. 

De  to  Fiskere  og  Drengen  havde  deres 
Sommerbolig  paa  en  lille  Sandbanke  med  Pi- 
lebuske. Den  bestod  af  en  gammel  Baad  med 
Kølen  i  Vejret  og  et  Ildsted  udenfor. 

—  Guds  Hjælp  og  God  Dag!  —  sagde  vi, 
da  vi  var  ved  Ildstedet.  —  Hvordan  gaar  det 
med  Fiskeriet? 

—  Aa,  saa  smaat,  saa  smaat,  ja. 

—  Har  I  nogen  Fisk? 

—  En  lille  Sterlet,  mener  De? 

—  Ja,  en  lille  Sterlet  paa  en  fem-seks 
Pund. 

—  Det  kunde  vel  hænde.  Vi  kan  se  efter 
i  Hyttefadet. 

Og  i  Hyttefadet  var  der  Sterlet  for  en  hel 
Formue.  De  fattige  Fiskere  ejede  en  Formue 
i  levende  Sterletter.  Det  var  ikke  en  lille  for- 
græmmet Unge  som  den  i  Glasbassinet,  men 
store,  guddommelige  Fisk  af  den  Slags,  der 
bæres  Ind,  naar  Fyrster  sidder  til  Taffels. 

Vi  valgte  en  af  Mellemstørrelse.  Den  vilde 
have  passet  paa  Bordet  hos  en  mindre  Filan- 
trop, der  lige  var  ophøjet  i  Adelsstanden. 
Men  vi  puttede  den  nu  selv  i  Kedelen  over 

Fiskernes  Ildsted.  Og  mens  vi  sad  og  stirrede 
paa  Kedelen,  hvor  den  sønderlemmede  Ster- 
let  endnu  krympede  og  vred  sig  i  det  kogende 
Vand,  fortaltes  der  saa  meget  af  dens  Lev- 
ned, at  jeg  syntes  selv  at  have  været  nede  i 
Floden  sammen  med  den  .... 

Ja  vel!  Nu  husker  jeg  det: 

Da  Vandet  blev  saa  mørkt,  og  gule  Blade 
sejlede  ned  ad  Floden,  havde  en  Flok  af  os 
stillet  sig  med  Hovederne  sammen  i  et  dybt 
Mudderhul.  Saadan  stod  vi  i  Kres  hele  Vin- 
teren og  sov  uden  at  røres  af  Strømmen,  der 
gled  hen  over  vort  Leje.  Hvad  vi  tænkte  paa, 
mindes  jeg  ikke,  men  jeg  tror  nok,  det  var  af 
den  Slags,  der  ikke  tales  om. 

Vi  vaagnede  alle  omtrent  paa  en  Gang 
ved  en  skurende  Lyd  gennem  Vandet.  Og 
da  vi  fik  Mudderet  gnedet  af  Øjnene  og 
havde  slugt  det,  der  klistrede  Munden  sam- 
men, saa  vi  kunde  komme  til  at  sprøjte  frisk 
Vand  gennem  Sprøjtehullerne,  fornam  vi,  at 
det  var  Isen,  der  brød  paa  Floden.  Det  var 
altsaa  paa  Tiden  at  rette  Lemmerne,  og  det 
gjorde  vi.  Ganske  forsigtigt  rørte  vi  Fin- 
nerne. En  af  de  yngre  slog  straks  et  uan- 
stændigt Slag  med  Halefinnen,  saa  det  gøs 
gennem  Bruskstrængen  i  de  Gamles  Ryg.  Hav- 
de de  kunnet,  havde  de  rendt  de  spidse  Snu- 
der i  Siden  paa  den,  der  hvor  der  ingen  Ben- 
plader er,  men  deres  Lemmer  sov  endnu,  saa 
det  snurrede,  bare  de  rørte  sig.  Kun  en  af 
os  blev  staaende  med  Hovedet  i  Mudderet, 

I  Dyreham  10 

som  havde  den  ingenting  hørt.  Det  var  Older- 
manden i  vor  Flok.  Sidste  Foraar  havde  den 
jaget  alle  os  yngre  bort,  naar  vi  kom  og  vilde 
være  med  til  at  lege  bare  en  lille  Smule  med 
Æggene.  Og  nu  stod  den  uden  at  røre  sig, 
skønt  det  snart  var  Legetid  igen.  Hen  mod 
sidste  Sovetid  var  den  noget  mat  af  det  Ma- 
vesaar,  den  fik,  da  den  en  hvid  Nat  sprang 
og  slog  Ottetaller  oppe  i  Vandet  om  den 
grinagtige  skarpe  Tingest,  som  paa  sine  Ste- 
der bliver  hængt  ned  til  os.  Den  er  saa  skarp 
og  glat,  at  man  ikke  kan  holde  sig  fra  den, 
heller  ikke  de  Gamle  —  af  og  til.  Og,  som 
sagt,  vor  Oldermand  fik  et  Mavesaar,  da 
han  ikke  kunde  lade  være  at  gnide  Bugen  op 
ad  den  i  et  af  sine  Ottetaller.  Maaske  er  det 
derfor  han  bliver  staaende  og  sover  Vinter- 
søvn endnu  ....  De  andre  lagde  ogsaa  Mær- 
ke til  det,  men  lod  som  ingenting:  Det  fik 
blive  hans  egen  Sag,  hvis  han  vilde  sove  vi- 
dere, og  vi  yngre  kunde  da  maaske  faa  Lov 
til  at  lege  noget  mere  med  Æggene. 

Da  vi  ordnede  os  i  Stime  for  at  gaa  op 
mod  Strømmen,  glemte  vi  den  straks,  saa 
travlt  som  vi  havde  med  at  tage  Foraarskost 
til  os.  Bunden  var  fuld  af  Myggepupper  og 
smaa  Orme.  Blot  vi  strakte  Munden  frem, 
kom  der  straks  noget  i  den.  Vi  svømmede  og 
spiste  uafbrudt,  og  jo  længere  vi  svømmede 
mod  Strømmen,  jo  varmere  blev  det,  og  jo 

mere  spiste  vi.  Det  var  en  skøn  Tid Jeg 

blev  saa  stærk  i  Gællerne,  at  jeg  kunde  sluge 

alt  Vandet  i  Floden  i  en  Mundfuld  og  blæse 
det  ud  igen,  saa  det  stod  skumhvldt  af  Sprøj- 
tehullerne. Naar  jeg  blev  ked  af  Ormene  og 
Myggepupperne,  aad  jeg  fint  Slam,  der  laa 
og  gærede  paa  Bunden.  Jeg  aad,  saa  jeg  til 
Tider  blev  helt  drukken  —  de  andre  med. 
Og  saa  begyndte  vi  at  lege.  Vi  legede,  saa 
jeg  ikke  kan  taale  at  tænke  paa  det,  legede, 
saa  længe  vi  kunde.  Hvert  Par  af  os  havde 
hundrede  Tusinde  Æg  at  lege  med.  Vi  blev 
saa  trætte  som  før  Vintersøvnen.  Og  da  vi 
ikke  kunde  mere,  holdt  vi  op,  men  da  var  vi 
ogsaa  helt  oppe  ved  den  Rende,  gennem  hvil- 
ken Oldermandens  Fa'r  og  Mo'r  for  hun- 
drede Legetider  siden  var  komne  fra  deres 
egen  Legeflod  ind  i  vor.  I  deres  Flod,  for- 
talte Oldermanden,  gik  Strømmen  til  den  an- 
den Side.  Han  kunde  aldrig  lide  vor  Strøm, 
fordi  den  gik  modsat  af  den,  han  havde  væ- 
ret Rogn  i.  Men  gaa  alene  tilbage  gennem 
Renden  turde  han  ikke,  og  vi  andre  havde 
ingen  Lyst  til  at  svømme  efter  hans  Snak, 
navnlig  midt  i  Legetiden.  Og  naar  vi  var  fær- 
dige med  den,  var  vi  saa  søde  og  hede  i 
Kroppen,  at  vi  hellere  lod  os  drive  tilbage 
med  Strømmen  til  det  store,  kølige  Sommer- 
vand, end  krybe  ind  i  Gamlingens  Rende.  I 
den  første  Tid,  mens  vi  drev  ned  ad  Strøm- 
men igen,  tænkte  vi,  som  efter  Vintersøvnen, 
kun  paa  at  spise.  Af  og  til  spiste  vi  saa  me- 
get, at  vi  af  Vildskab  sprang  lige  op  til  Over- 
fladen midt  paa  Dagen,  skønt  vi  ikke  hav^de 

noget  at  gøre  deroppe  paa  den  Tid.  Men 
ellers  havde  vi  ogsaa  Brug  for  vore  Kræfter 
til  andre  Ting.  Paa  sine  Steder  var  Strøm- 
men saa  stærk,  at  vi  maatte  krydse  ned  ad 
den  for  ikke  at  blive  revet  med.  Blev  vi 
kede  af  det,  stillede  vi  os  med  Hovedet  mod 
Strømmen  og  svpmmede  paa  Stedet.  Herligt 
var  det  at  staa  saadan  stille  og  føle  Vandet 
stemme  mod  Hovedet.  Vidste  man  ikke  bedre, 
kunde  man  tro,  at  man  svømmede  fremad 
med  fuld  Kraft.  Mange  lækre  Ting  flød  lige 
ind  i  Munden  paa  os,  naar  vi  stod  saadan  og 
traadte  Vande  paa  et  Sted.  Og  lyttede  man, 
hørte  man  underlige  Toner  synge  gennem 
Vandet.  Stærkest  lød  det,  naar  en  af  de  store 
Fisk,  der  svømmer  paa  selve  Overfladen,  gik 
hen  over  os.  Den  skovlede  Vandet  bag  ud 
med  sine  rullende  Finner,  saa  det  hvirvlede 
og  kogte  i  Strømmen  længe  efter,  at  den  var 
svømmet  over  os.  Den  fløjtede  og  hvæste 
ogsaa  gennem  sine  Sprøjtehuller.  Jeg  holdt 
nu  mere  af  at  høre  Vandet  fløjte  sagte  paa 
et  skarpt  Sivblad  eller  rusle  med  Kiselstenene, 
dér  hvor  de  stærke  Fald  var.  Men  Older- 
manden sagde  en  Gang,  at  det  var  Ungdom- 
meligheder. I  den  Flod,  han  var  kommet  fra 
som  Rogn,  var  der  saa  mange  af  disse  store 
Hjulfisk,  at  man  havde  andet  at  tænke  paa 
end  Drømmerier.  De  sprøjtede  noget  ud,  som 
han  kaldte  Petroleum,  og  det  var  ikke  godt 
for  de  rigtige  Fisk  nede  i  Floden.  Man  fik  en 
daarlig  Smag  i  Munden  og  blev  ram  i  Kødet, 

saa  man  ikke  var  rigtig  svømmeglad,  sagde 
han.  Men  han  havde  nu  saa  meget  at  skulle 
have  sagt,  navnlig  efter  at  han  fik  sit  Mave- 
saar. 

Efterhaanden  kom  vi  næsten  alle  ned  til 
det  store  Sommervand  i  Floden  —  næsten 
alle,  for  nogle  Stykker  af  vore  var  nu  og  da 
kommet  ind  i  et  Spind  af  fine  Masker,  som 
de  ikke  kunde  komme  ud  af  igen,  ejheller 
springe  over.  Og  dér  blev  de  da  staaende, 
mens  vi  gik  videre.  Hvis  de  ikke  staar  paa 
samme  Sted,  naar  vi  kommer  igen  til  næste 
Legetid,  véd  jeg  ikke,  hvor  de  er  blevet  af. 
Men  det  véd  jeg,  at  hidtil  har  vi  aldrig  mere 
fundet  dem  igen,  der  er  blevet  staaende  paa 
den  Maade.  Hvad  vilde  de  ogsaa  ind  i  det 
Spind  efter!  Forøvrigt  var  ogsaa  nogle  af  de 
yngre  taget  med  ud  at  svømme  af  Gedder  og 
Laks,  vi  havde  mødt.  Især  Gedderne  havde 
en  underlig  Lyst  til  at  tage  de  yngre  af  os 
ind  i  sig  og  svømme  væk  med  dem,  som  om 
de  ikke  selv  kunde  svømme.  Men  det  var  de 
svageste  og  mindst  selvstændige,  der  kom 
ind  at  svømme  i  en  anden  Fisk.  Jeg  for  min 
Del  satte  altid  fuld  Fart  op,  naar  jeg  saa  en 
Gedde.  Men  jeg  holder  nu  ogsaa  mest  af  at 
svømme  selv,  og  mine  Benplader  er  allerede 
tykke  og  hvasse. 

Nede  i  det  store  Sommervand  var  Floden 
saa  bred,  at  vi  næsten  aldrig  svømmede  tværs 
over  den.  Vi  holdt  os  om  Dagen  nede  paa 
Bunden  og  spiste.  Højere  oppe  i  Vandet  var 

det  nemlig  saa  lyst,  at  man  fik  ondt  i  Øjnene. 
Henimod  Aften  drak  vi  Orme-  og  Planteslim, 
og  naar  alle  de  smaa  Lys  gav  sig  til  at  skinne 
oppe  i  Overfladen,  steg  vi  op  og  sprang  igen- 
nem dem.  Det  var  saa  smukt  at  se  de  andre 
springe  med  deres  graa  Rygge  og  bleggule 
Buge  gennem  de  smaa  tindrende  Lys  der- 
oppe. Jeg  holdt  mest  af  et  sølvblaat  Lys,  der 
faldt  over  hele  Floden  en  Gang  om  Maane- 
den.  Nogle  Gange  steg  jeg  helt  op  i  Vandet, 
saa  højt,  at  jeg  havde  Øjnene  ude  i  det  un- 
derlige tynde  og  lette,  der  er  ovenfor  Vand- 
skorpen, for  at  se,  hvorfra  det  sølvblaa  Lys 
kom.  Til  Tider  lyste  det  svagere.  Det  var, 
naar  det  havde  samme  Halvmaaneform  som 
min  Halebræmme.  Jeg  tror  nok,  det  var 
Genskinnet  af  min  Halefinne  i  det  tørre  Vand 
ovenfor  vort  vaade. 

Men  det  skdnneste  blandt  alt  det,  der  ly- 
ste, var  dog  den  skarpe  og  blanke  Ting,  der 
af  og  til  hang  ned  i  Vandet.  Den  var  saa 
glat  og  fintformet  som  Kløften  i  min  Under- 
læbe. Jeg  véd  ikke  hvorfor,  men  den  mindede 
mig  om  Legetiden  oppe  ved  Flodens  Ud- 
spring. Jeg  kunde  ikke  lade  være  at  komme 
den  nær,  springe  om  den,  stryge  tæt  op  ad 
den  for  at  komme  til  at  røre  blot  ganske 
let  ved  den.  De  andre  havde  det  paa  samme 
Maade,  og  der  hang  om  Natten  nok  af  disse 
blanke,  forførende  Ting,  mere  end  nok  til  os 
alle  at  lege  med.  Næsten  hver  eneste  Nat 
hændte  det,  at  en  eller  flere  af  vore,  som  de 

bedst  legede  og  sprang,  pludselig  stod  stille 
i  Vandet,  som  om  de  var  blevet  holdt  fast  af 
noget.  Jeg  svømmede  flere  Gange  ind  under 
dem,  der  saadan  paa  en  Gang  holdt  op  med 
at  lege,  og  saå  da,  at  det  lille  Legetøj  altid 
sad  fast  i  deres  gulhvide  Bug.  Det  var  saa 
underligt  at  se  dem  staa  saa  stille  og  ube- 
vægelige og  lyksalige.  Naar  vi  andre  om 
Morgenen  gik  ned  til  Bunden  igen,  blev 
de  alene  tilbage,  og  naar  vi  kom  op  den  næ- 
ste Nat  for  at  lege  videre,  fandt  vi  dem  ikke 
mere. 

En  Nat,  som  jeg  bedst  legede  med  den  blan- 
ke Ting,  mærkede  jeg  pludselig  et  haardt 
Ryk  og  en  sød  og  bitter  Smerte  igennem  mig. 
Jeg  stod  straks  stille  i  Vandet,  kunde  ikke 
andet.  Og  selv  om  jeg  havde  kunnet,  havde 
jeg  dog  ikke  rørt  mig,  saadan  en  Smerte  var 
det.  Alt  blev  saa  underfuldt  i  mig.  Det  var 
som  midt  i  Legetiden  ved  Flodens  Udspring. 
Jeg  syntes  at  være  bleven  en  hel  anden.  Smaa 
lækre  Ting  flød  forbi  mig,  uden  at  jeg  fik  no- 
gen Fornemmelse  ved  at  se  dem.  De  andre  af 
vore,  der  vedblev  at  lege  som  før,  syntes  mig 
saa  fjerne  og  uvedkommende,  som  om  det 
slet  ikke  var  dem.  Jeg  var  saa  helt  henført 
af  noget,  jeg  ikke  vidste,  hvad  var.  Til  at 
begynde  med  stillede  jeg  mig  mod  Strømmen 
og  svømmede  ganske  sagte  for  ikke  at  blive 
ført  bort,  men  efterhaanden  bevægede  jeg 
Finnerne  langsommere  og  langsommere,  og 
jo  langsommere  jeg  bevægede  dem,   jo  vid- 

underligere  følte  jeg  Smerten,  indtil  jeg  til- 
sidst  helt  holdt  op  at  bevæge  mig.  Og  da  op- 
dagede jeg  ved  at  se  ned  paa  Bunden,  at  jeg 
alligevel  ikke  førtes  med  af  Strømmen,  men 
blev  holdt  fast  midt  i  den  af  en  Kraft  uden- 
for mig  selv.  Jeg  forstod  det  ikke  og  tænkte 
snart  ikke  mere  over  det.  Jeg  syntes,  jeg  blev 
saa  stor,  som  om  jeg  selv  var  Floden  med 
alt  dens  mægtige  Vand.  Og  efterhaanden  blev 
det  saa  lyst,  som  blev  jeg  selv  og  alt  andet 
lysere  og  lysere.  Pludselig  maatte  jeg  holde 
op  med  at  aande.  Det  strammede  i  mine 
Gæller,  som  den  Gang  jeg  sprang  over  et 
Fiskegærde  og  var  et  Øjeblik  oppe  i  det  tørre 
Vand.  Noget  tog  haardt  om  mig,  det  gjorde 
ondt  i  mig,  og  i  det  samme  var  jeg  igen  nede 
i  et  lille,  mørkt  Vand.  Der  var  ogsaa  nogle 
andre  af  vore,  men  de  sagde  ingenting,  stod 
saa  trætte  og  eftertænksomme  ligesom  jeg 
selv. 

Hvorlænge  jeg  var  i  det  lille,  mørke  Vand, 
ved  jeg  ikke,  men  da  jeg  blev  taget  op  af 
det,  kunde  jeg  igen  ikke  aande.  Det  nye  store, 
hvide  Vand,  jeg  var  kommet  i,  var  saa  tørt, 
at  jeg  var  lige  ved  at  briste  itu.  Men  det 
glemte  jeg  snart,  da  jeg  fornam,  at  jeg  skil- 
tes ad  i  mange  Dele.  Det  var,  som  om  der 
blev  mange,  mange  smaa  levende  Fisk  af 
mig,  og  at  de  dog  allesammen  var  mig  allige- 
vel. Vi  kom  ned  i  et  lille  Hul,  der  mindede 
mig  om  det,  vi  sidst  sov  Vintersøvn  i,  og  vi 
og  j^g  —  j^g  mener  mig  selv  og  alle  de  an- 

dre,  der  var  blevet  til  ved,  at  jeg  sønder- 
deltes —  stod  ogsaa  i  Kres,  ligesom  før  Vin- 
tersøvnen. Ganske  langsomt  blev  Vandet  kol- 
dere og  koldere,  saa  koldt,  at  vi  stemmede 
Hovederne  mod  Bunden  for  ikke  at  fryse. 
Aldrig  havde  Vandet  været  saa  koldt  nogen- 
sinde. Tilsidst  sved  det  som  Is.  Nu  maatte  vi 
sove  Vintersøvnen.  Jeg  blev  saa  mat  og  tung 
og  søvnig,  og  da  jeg  var  lige  ved  at  sove  ind, 
kom  jeg  til  at  tænke  paa  Oldermanden,  der 
stod  og  sov  den  store  Vintersøvn 

—  Nu  tror  jeg,  den  er  mør,  —  hørte  jeg 
underlig  uventet  min  Ven,  Ismaleren,  sige. 
—  Lad  os  faa  den  af  Ilden,  ellers  koger 
den  itu  I 

Jeg  saa  op  paa  ham,  og  han  lo  ad  mig, 
fordi  jeg  havde  siddet  og  stirret  paa  Kedelen 
med  lukkede  Øjne. 

—  Ja,  Luften  er  stærk  her,  —  sagde  den 
ene  Fisker  ligesom  undskyldende,  —  nu  skal 
vi  skylle  Skeerne,  saa  De  kan  faa  Fiskesup- 
pen at  smage. 

Og  vi  fik  hver  sin  Træske,  blankslidt  af 
lang  Tjeneste.  Kedelen  blev  stillet  paa  Top- 
pen af  Sandbanken,  og  vi  satte  os  uden  om 
den.  Seks  var  vi  i  det  hele.  Hver  af  os  havde 
en  stor  Humpel  Rugbrød  i  Haanden,  bestrøet 
med  groft  Salt. 

—  Ja,  nu  søber  jeg  for,  —  sagde  Ismale- 
ren, —  ellers  faar  vi  ikke  begyndt. 

Og  langsomt,  Rækken  rundt,  gav  vi  os  til 
at  søbe. 

Ovenpaa  Suppen  flød  et  tykt  Lag  Fedt, 
gyldent  som  smeltet  Rav,  duftende  som  det 
harpikstunge  Sus  gennem  Urtidens  Skove. 
Den  blege  Suppe  nedenunder  dampede  mod 
Ganen,  som  var  det  den  varme  Taageem  fra 
Floden,  Vandets  Aande,  alle  Dyrenes  Sjæle 
dernede  fra  Dybet. 

En  og  anden  af  os  lukkede  Øjnene,  naar 
han  havde  Munden  fuld  af  Suppe,  som  for 
at  erindre,  hvad  den  smagte  af 

—  Pas  paa  ikke  at  sluge  Benpladerne,  — 
sagde  Ismaleren.  Han  holdt  et  Stykke  af 
Sterletten  i  Skeen.  —  Faar  man  dem  i  Hal- 
sen, er  man  færdig.  Pas  paa,  ellers  kan  det 
gaa  galt ! 

—  Ja,  ellers  kan  det  gaa  galt,  —  gentog 
den  mest  faamælte  af  Fiskerne.  Han  vilde 
sige  noget  mere,  men  tav  det  i  sig  med  en 
Mundfuld  Fisk. 

Og  vi  tav  alle,  efterhaanden  som  vi  skar 
smaa^Stykker  af  Sterletten  løs  med  Skeerne. 
Man  hørte  kun,  hvorledes  hver  især  arbej- 
dede med  Tungen  for  at  faa  de  smaa  Ben- 
korn og  farlige,  trekantede  Bentakker  i  Skin- 
det skilt  fra  Kødet  og  spyttet  ud.  Vi  saå  alle 
stift  frem  for  os,  og  kun  Læberne  og  Tun- 
gen bevægede  sig  paa  en  egen  sky  og  glubsk 
Maade.  Var  en  fremmed  Vandringsmand 
kommet  forbi,  havde  han  undret  sig  over, 
hvad  der  vel  kunde  være  i  vor  Kedel,  og  om 
han  ikke  gjorde  bedst  i  at  skynde  sig  videre, 
som  om  han  ingenting  havde  set. 

Hvad  smagte  det  af,  dette  fine,  milde,  be- 
rusende Kød?  Hvilken  Urimelighed  var  der 
ved  alle  disse  bløde  Bruskdele  og  ravgyldne 
Rygstrænge?  Hvorfor  var  det  saa  ufuldendt, 
saa  førtidigt,  dette  Hovede,  under  sin  snævre 
Benbrynje? 

Var  det  ikke  en  Erindring  om  en  egen 
Slags  hvidt  og  sødt  og  døds  forbudent  Kød? 
....  Hvem  véd?  ....  Hvem  véd  vel,  hvad 
vi  mindes  uden  selv  at  vide  det !  Hvem  véd, 
hvorfor  jeg  syntes,  at  en  Sterlet  fra  den  nord- 
lige Dwina  smagte  af  Verdens  Skabelse,  af 
Kærlighed,  af  det  dunkle  og  dybe  Blik,  der 
gør  mit  Ansigt  gustent!  .... 
Jeg  ved  det  ikke ! 

—  Det  var  Djævelen,  som  den  smager 
godt,  —  stønnede  Ismaleren  og  lagde  Skeen  fra 
sig.  —  Lad  os  nu  faa  Teen.  Vi  kan  jo  drikke 
paa  Omgang  af  Jeres  tre  Kopper.  —  Hvad 
faar  I  forøvrigt  for  Sterletten  i  Sommer? 

Den  af  Fiskerne,  der  hidtil  havde  talt 
mindst,  skubbede  eftertænksomt  Huen  bag  i 
Nakken,  inden  han  svarede: 

—  Aa,  saadan  jævnt  ved  det  samme,  noget 
over,  noget  under,  ligesom  der  er  Fisk  og 
Købere  til. 

—  Altsaa,  saadan  omkring  ved  de  fyrre- 
tyve Kopek  for  Pundet. 

—  Deromkring  ja. 

—  Det  er  egentlig  billigt  for  saadan  en 
Fisk,  naar  man  tænker,  at 

—  ....  Ja,  tænker,  at  Opkøberne  faar  ti 

Gange  saa  meget  i  Petersborg  for  ikke  at  tale 
om  andre  Steder.  Men  efterhaanden  som  de 
ødelægger  den  i  Wolgaen  med  Petroleum  og 
Net,  højner  Prisen  sig  her.  Vor  er  ogsaa  den 
fineste.  Men  forresten  maa  vi  takke  Vor- 
herre, naar  vi  i  det  hele  taget  faar  noget  for 
den. 

—  Noget  for  den? 

—  Jo,  man  turde  jo  knap  fiske  efter  den, 
da  den  kom  herind.  Folk  troede,  det  var  den 
Onde  selv,  der  var  gaaet  i  Floden.  Siden  gav 
en  Fiskehandler  sig  til  at  købe  op.  Han  fik 
den  næsten  gratis.  Det  kan  snart  blive  hun- 
drede Aar  siden. 

—  Ja  rigtigt!  Det  er  jo  ogsaa  sandt!  Men 
hundrede  Aar  kan  det  da  ikke  være,  siden 
Kama  og  Dwina  blev  forbundne  ved  Jekate- 
rininsky-Kanalen.  Det  var  jo  om.kring  1830, 
den  blev  gravet. 

—  Hundrede  Aar  eller  ej :  min  Bedstefar 
tog  den  første  Sterlet  her  i  Floden,  efter  hvad 
min  Far  fortalte  mig,  saa  kan  du  selv  regne 
efter. 

—  Saa,  havde  jeg  vidst  det,  havde  jeg  al- 
tid købt  min  Sterlet  herovre  hos  dig. 

—  Ja,  der  kan  du  selv  se  ....  Som.  jeg  si- 
ger: min  Bedstefar  tog  den  første  Sterlet  her 
i  Floden  og  døde  af  det.  Siden  er  det  gaaet 
i  Arv  i  Familien. 

—  Det  var  som  den!   Døde  han  af 

det?  .... 

—  Fordømt  er  jeg,  om  han  ikke  døde  af 

det!  ....  Ser  du,  han  var  Fisker  ligesom  vi, 
ja,  og  laa  paa  Floden  Aaret  rundt  med  sin 
Kammerat,  om  Sommeren  i  Baad  og  om  Vin- 
teren paa  Isen,  hvis  han  da  ikke  paatog  sig 
Købmandskørsel  til  Petersborg  ....  Som  de 
nu  en  Sommermorgen  laa  herude  og  eftersaa 
Krogene,  fornam  han,  at  der  sad  noget  svært 
saa  ganske  stille  paa  en  af  dem.  Da  han  fik 
det  højt  nok  op,  stak  han  Nettet  under,  og 
ind  i  Baaden  med  det  samme,  og  der  ser  han 
en  Fisk,  han  aldrig  havde  set  Magen  til.  Han 
blev  ligesom  lidt  underlig  ved  det,  og  fæl  er 
den  jo  ogsaa  saadan  ved  første  Øjekast,  men 
min  Bedstefar  havde  faret  til  Søs,  skal  jeg 
sige  dig,  saa  han  tog  sig  i  det  og  saa  Fisken 
an,  for  det  kunde  han  jo  se,  at  det  var  en 
Fisk  ....  Hans  Kammerat  derimod  gik  rent 
fra  det,  blev  saadan  helt  ude  af  sig,  og  jo 
mere  Fisken  sprang  i  Baaden  med  Krogen  i 
Bugen,  jo  værre  blev  det  med  ham  ....  For 
jeg  skal  sige  dig,  at  ligesaa  fin  og  sart  den  er 
nede  i  Vandet,  og  ligesaa  stille  den  sidder  paa 
Krogen,  ligesaa  ustyrlig  er  den,  naar  den 
kommer  op  ....  Bedstefar  talte  Fornuft 
med  ham,  men  han  bare  korsede  sig  og  vilde 
i  Land,  ellers  sprang  han  i  Strømmen.  Nu  er 
der  jo  Folk,  der  har  det  paa  den  Maade,  og 
hvem  ved  ikke,  at  der  er  Ting,  man  skal  tage 
sig  i  Vare  for  baade  at  tale  om  og  komme 
for  nær  .... 

Her  korsede   Fiskeren  sig  hurtigt  et  Par 
Gange. 

....  Altsaa  roede  Bedstefar  ham  i  Land 
og  gik  ogsaa  selv  hjem  med  Fisken.  Men 
hans  Kammerat  lob  gennem  hele  Byen  og 
raabte,  at  Bedstefar  havde  trukket  selveste 
Antikristen  op  af  Vandet  og  taget  den  med 
hjem.  Anden  Besked  kunde  man  ikke  faa  af 
ham.  Naa,  saa  var  der  jo  nogle  af  Bedste- 
fars Bysbørn,  der  saå  ind  om  til  ham  for  at 
faa  rede  paa  Sammenhængen,  og  der  ser  de 
Uhyret  springe  som  besat  paa  Gulvet  inde  i 
Stuen.  Øjensynligt  vred  den  sig  for  Korset 
og  Helgenbilledet.  Det  kan  jo  nok  være,  de 
kom  ud  igen  i  en  Haandevending.  Lidt  efter 
var  hele  Byen  stimlet  sammen  udenfor.  By- 
ældsten  bankede  forsigtigt  paa  og  talte  med 
Bedstemor,  men  hun  turde  ingenting  sige,  og 
han  saå  da  ind  ad  Døren  til  Bedstefar: 

—  Hvad,  —  siger  han,  —  Jefim  Petro- 
witsch,  er  det,  du  har  taget  i  Floden? 

—  Hold  Kæft!  raabte  Bedstefar.  For  nu 
var  han  nemlig  blevet  gnaven. 

—  Jefim  Petrowitsch,  betænk  hvad  du  gør! 
Tænd  Lampadaen  foran  Guds  Moders  Bil- 
lede, at  den  Lede  ikke  tager  dig  i  Vold.  Vaer 
dig  for  Omgang  med  urene  Magter! 

—  Nu  skal  den  Onde !  .  .  .  .  slog  Bedste- 
far i  Bordet,  for  han  var  slem  til  at  bande, 
naar  det  kom  over  ham. 

—  Jefim  Petrowitsch !    .  .  .  . 

I  det  samme  trak  Bedstefar  Sækken  af  den 
Kurv,  han  havde  lagt  Fisken  i,  saa  den  med 
et   Spring   skvat   ud  paa   GuK^et.    Byældsten 


Sterletten  163 

faldt  baglæns  ud  ad  Døren,  og  Bedstefar  kom 
i  saadan  en  Hasard,  at  han  greb  sin  Kniv, 
skar  Hovedet  af  Fisken  og  kylede  det  efter 
Byældsten  og  de  andre  ude  paa  Gaden  .... 
Men  se,  det  var  nu  dumt  gjort  af  ham,  for 
Hovedet  er  jo  dog  det  bedste  paa  hele 
Fisken. 

Imidlertid  var  Byældsten  kommet  saa  me- 
get til  sig  selv,  at  han  fik  fat  i  Popen,  og  de 
gav  sig  straks  til  at  ringe  med  Kirkeklok- 
kerne og  gik  i  Procession  med  alle  Helgen- 
billederne til  Floden  for  at  besværge  Anti- 
kristen. Som  de  nu  kommer  op  fra  Floden 
igen,  standser  Popen  udenfor  vort  Hus  og 
stænker  med  Vievand  og  læser  Bønnen  om 
Bevarelsen  fra  det  Onde  og  alt,  hvad  der- 
af er. 

Det  huede  ikke  Bedstefar,  dette  her.  Han 
var  blevet  svært  gnaven  over  denne  Historie 
med  Fisken,  og  naar  han  havde  sat  sig  no- 
get for,  var  han  hverken  til  at  bide  eller 
stikke  i.  Det  ligger  til  vor  Familie.  Han  put- 
ter derfor  Hovedet  ud  ad  Vinduet  og  korser 
sig  for  Helgenbillederne. 

—  Hvad  vil  I  her.  Venner?  siger  han  til 
dem.  —  Er  jeg  en  Abekat  eller  et  Fugle- 
skræmsel, siden  I  staar  her  og  gloer?  Eller 
har  I  set  Djævelen  sidde  og  kige  ud  af  Skor- 
stenspiben? 

Men  de  tier  allesammen. 

—  Fordi  I  aldrig  har  set  en  saadan  Fisk 
før,  I  Høveder,  —  siger  han  videre,  —  er 

der  ingen  Grund  til  at  skabe  sig  tosset.  Da 
jeg  foer  til  Søs,  saå  jeg  meget  værre  Fisk, 
baade  den  som  en  Blære  med  Pigge  paa  og 
den  som  et  Hjul  med  Hul  i  Midten  og  den 
som  en  Kovom  med  Hundeøjne  og  Slanger 
om  Halsen.  Ja,  og  saa  gør  I  Postyr  for  saa- 
dan  en  lille,  pæn  Fisks  Skyld,  som  den  jeg 
har  herinde.  Nu  skal  jeg  sige  Jer  noget  an- 
det, og  det  er,  at  jeg  byder  Jer  til  Gilde  her 
hos  mig  paa  Fisken,  og  dertil  giver  jeg  en 
Spand  Brændevin  .... 

—  Led  os  ikke  i  Fristelse  og  bevar  os  for 
det  Onde  1  løftede  Popen  sit  Kors  mod  Bed- 
stefar. 

Men  dermed  var  det  ogsaa  ude  med  Bed- 
stefars Taalmodighed.  En  haard  Hund  var 
han,  og  nu  kunde  han  ikke  styre  sig  læn- 
gere. 

—  Ja,  saa  skal  da  ogsaa  den  Onde  fortære 
Jer!  brølede  han  ....  Men  først  æder  jeg 
den  selv  med  Hud  og  Haar!  Og  kan  I  nu  se 
at  komme  afvejen,  ellers!   .... 

Dermed  greb  han  den  hovedløse  Fisk  ved 
Halen  og  stak  den  ud  gennem  Vinduet.  Ti 
Pund  var  den  paa,  og  Blodet  drev  af  den, 
saa  den  var  jo  fæl  at  se  paa  saadan  ved  før- 
ste Øjekast.  Ikke  underligt,  at  Processionen 
var  som  blæst  bort  med  det  samme. 

Bedstefar  tog  i  et  Spring  den  største  Vand- 
spand, og  ud  ad  Døren  med  det  samme.  Da 
han  løb  ned  ad  Gaden,  flygtede  alle  for 
ham.  Inde  i  Brændevinsboden  gemte  de  sig 

under  Disken,  og  han  tappede  saa  hele  sin 
Vandspand  fuld  og  gik  igen.  Kommet  hjem 
befalede  han  Bedstemor  at  skære  Fisken  op 
og  sætte  den  over  Ilden.  Men  hun  vilde  ikke, 
hvormeget  han  end  bandte.  Selv  da  han  tog 
en  Tovende  og  strøg  hende  med  den,  fik  han 
hende  ikke  til  at  røre  ved  Fisken.  Hun  smed 
sig  I  en  Krog,  og  der  blev  hun  liggende.  Min 
Far,  der  har  fortalt  mig  det  hele,  laa  oven- 
paa  Ovnen  og  saå  til.  Bedstefar  gav  sig  da 
selv  til  at  koge.  Men  rigtig  glad  ved  det  var 
han  ikke.  For  nu  var  han  jo  helt  alene  mod 
alle  de  andre,  naar  ikke  engang  hans  egen 
Kone  vilde  staa  ham  bi.  Min  Far  hørte  selv, 
hvordan  han  skældte  over  hende,  mens  han 
stod  og  passede  Fisken.  Af  og  til  øste  han  et 
Glas  Brændevin  op  af  Spanden  og  drak. 

Da  Fisken  var  færdig,  korsede  han  sig  og 
satte  sig  til  Bords.  Hele  Gryden  tog  han  for 
sig  paa  en  Gang,  alle  de  ti  Pund  Fisk. 

Min  Far  sagde,  at  han  aldrig  hverken  før 
eller  siden  havde  spist  noget,  der  smagte  saa 
godt,  som  den  Fisk  lugtede  ....  For  jeg  skal 
sige  dig,  at  han  Ikke  I  hele  sit  Liv  tog  en  ene- 
ste Bid  Sterlet  i  Munden,  saa  mange  han  end 
fangede  af  dem  .... 

Da  Bedstefar  havde  søbet  lidt  af  Suppen, 
langede  han  med  Skeen  ned  efter  et  Stykke 
Fisk,  saå  paa  det  et  Par  Gange  og  bed  i  det. 
Derpaa  spiste  han  i  en  halv  Time  uden  at 
flytte  sig  fra  Bordet,  naar  undtages,  at  han 
af  og  til  tog  Spanden  med  Brændevin  og  drak 

af  den.  Da  han  var,  hvad  man  kalder  mæt 
hertil   .... 

Fiskeren  trak  med  Fingeren  en  Linje  i 
Højde  med  sin  Mund. 

rejste  han  sig,  saå  ud  ad  Vinduet,  løs- 
nede Bæltet  lidt  og  stak  Hovedet  ned  i  Bræn- 
devinsspanden  og  drak,  som  en  Hest  drik- 
ker. Saa  aad  han  lidt,  drak  igen  og  begyndte 
at  synge. 

Der  var  aldrig  nogen,  som  havde  hørt  ham 
synge  for  den  Tid,  og  det  han  sang,  var  der 
ingen,  der  forstod,  men  sang  gjorde  han.  Saa- 
dan  aad  og  drak  og  sang  han  skiftevis,  til  han 
pludselig  tav  stille  med  aaben  Mund.  Han 
hostede  et  Par  Gange,  satte  sig  ned  og  hvæ- 
sede ud  af  Halsen,  saadan  som  naar  en  Ko 
har  faaet  en  Roe  i  den  forkerte  Hals.  Da  han 
holdt  op  med  det,  sad  han  lidt  stille  og  tænkte 
sig  om,  til  han  igen  beg^^ndte  at  hvæse  og 
gurgle.  Og  det  blev  han  ved  med.  Omsider 
rejste  han  sig  og  gik  hen  i  Krogen  til  Bedste- 
mor. Han  løftede  hende  op  og  strøg  hende 
over  Haaret  ....  Min  Far  sagde,  det  var 
den  eneste  Gang,  han  havde  set  ham  gøre 
det.  Og  da  han  havde  ført  hende  ud  i  Stuen, 
hvæste  han : 

—  Jeg  har  forslugt  mig  paa  den  Satans 
Stør  ....  Jeg  troer,  det  er  forbi  .... 

Derpaa  lagde  han  sig  paa  Bænken,  og  Bed- 
stemor knælede  ved  Siden  af  ham  og  græd 
med  Hovedet  paa  hans  Bryst. 

Pludselig  rettede  han  sig  i  Vejret  og  stam- 
mede :  —  Drengen ! 

Bedstemor  hentede  min  Far  ned  fra  Ov- 
nen, og  da  han  var  trukket  helt  hen  til  Bæn- 
ken, tog  Bedstefar  hans  Hoved  helt  nær  til 
sig  og  hviskede  i  Øret  paa  ham : 

— •  Fisk  til  Mor  ....  Det  var  en  Stør  .... 
fang  den  .... 

Lidt  efter  døde  han  under  svære  Pinsler. 

I  Byen  forstod  de  jo  nok,  hvordan  det  var 
gaaet  til:  Den  Onde  tog  sine!    .... 

Bedstefar  blev  begravet  udenfor  Kirke- 
gaarden.  Først  og  fremmest  havde  han  haft 
Omgang  med  den  Onde  selv,  og  dernæst  var 
han  død  uden  at  modtage  det  hellige  Sacra- 
mente.  Min  Far  viste  mig,  hvor  de  gravede 
ham  ned,  samme  Aften  som  han  var  død  .... 
Jo,  det  kan  gaa  underligt  til  i  Verden  .... 
Jo,  jo  ....  Underligt  kan  det  gaa  til  i  Ver- 
den .... 

Fiskeren  saå  frem  for  sig,  inden  han  fort- 
satte : 

—  Siden  den  Dag  skyede  de  andre  i  Byen 
vort  Hus.  Og  min  Far,  der  jo  ikke  var  stort 
andet  end  en  Dreng,  kunde  ingen  Kammerat 
faa  til  Fiskeriet,  saa  han  maatte  klare  sig, 
som  han  bedst  kunde.  Og  det  gjorde  han! 
....  Som  han  nu  en  Dag  ligger  og  efterser 
sine  Kroge,  faar  han.  Herren  hjælpe  mig, 
saadan  en  Fisk  ind  i  Baaden,  som  den  hans 
Far  var  død  af.  Men  han  var  ikke  forknyt 

og  traadte  Hovedet  fladt  paa  den  med  det 
samme. 

Om  Aftenen  gik  han  ind  paa  Kirkegaarden 
med  Fisken  og  begravede  den  i  indviet  Jord. 
For  han  tænkte  som  saa,  at  var  hans  Far 
kommet  udenfor  Kirkegaarden,  var  det  vel 
bedst  at  lægge  Antikristen  indenfor.  Saa  kun- 
de den  da  ikke  komme  op  igen  og  gøre  flere 
Ulykker  hverken  paa  levende  eller  døde  .... 

Men  vil  du  nu  tænke  dig !  Der  gaar  næsten 
ikke  en  Nat,  uden  at  han  faar  en  eller  flere 
af  disse  Utysker  paa  sine  Kroge.  Og  efter- 
haanden  smadrer  han  Hovederne  paa  dem 
og  begraver  dem  i  indviet  Jord.  For  der 
maatte  vel  blive  en  Ende  engang  paa  Djæve- 
lens Yngel  ....  En  Aften,  da  min  Far  kom- 
mer i  Land  med  saadan  en  Fisk,  møder  han 
en  fremmed  Mand. 

—  Hvad  har  du  der?  —  siger  Manden. 

—  Ingenting   .... 

—  Lad  mig  se  .... 

Min  Far  tier,  forstaar  du,  og  lader  som 
ingenting. 

—  Fanger  du  mange  af  dem? 

—  Hva'? 

—  Hvad  gør  du  med  dem? 

—  Ingenting  .... 

—  Nu  skal  jeg  sige  dig  noget:  for  hver 
saadan  Fisk,  du  fanger,  stor  eller  lille,  giver 
jeg  dig  25  Kopek  i  Sølv. 

—  Hvor  er  du  ellers  fra?  —  siger  min  Far 
til  Manden. 

—  Jeg  er  fra  Archangelsk,  rettere  sagt  fra 
Solowetzsky- Klostret. 

—  Skal  Fisken  til  Klostret? 

—  Ja  vel,  til  Klostret 

Se,  det  mente  min  Far  nok,  han  kunde  gaa 
ind  paa :  Kom  Fisken  til  Klostret,  var  det  jo 
endnu  bedre  end  at  lægge  den  ned  paa  deres 
egen  Kirkegaard,  tilmed  naar  han  fik  25  Ko- 
pek i  Sølv  for  hver  Fisk,  stor  eller  lille.  Og 
saadan  begyndte  han  at  fange  Sterlet  for 
Penge.  Naar  han  havde  nogle  Stykker  i  Hytte- 
fadet, sendte  han  dem  med  en  Lejlighed  ned 
ad  Floden  til  Manden  i  Archangelsk  og  fik 
Penge  tilbage.  Siden  kom  der  andre  Mænd 
fra  Petersborg,  der  forstod  sig  paa  Fisk,  og 
efterhaanden  steg  Prisen  til  henved  fyrretyve 
Kopek  for  Pundet,  som  jeg  sagde  før  .... 
Men  regn  nu  selv  efter,  om  det  ikke  er  hun- 
drede Aar  siden,  den  første  Sterlet  blev  fan- 
get herude  i  Floden.  Der  skal  ikke  mangle 
meget  i  det.  For  som  sagt,  min  Bedstefar  tog 
den  første  og  døde  af  det.  Efter  ham  fiskede 
min  Far,  men  han  druknede  det  Foraar,  da 
Isen  brød  saa  sent.  Efter  ham  fiskede  jeg  og 
min  Søn  dér  og  hans  Dreng  .... 

Beretteren  pegede  paa  den  anden  Fisker 
og  Drengen. 

....  Saa  nu  kan  du  jo  selv  regne  efter ! 

Fiskeren  tav,  saa  op  mod  den  synkende 
SoFog  sagde  afsluttende : 

—  Men  jeg  har  vist  snakket  over  mig.  Nu 
maa  vi  sætte  Krogene  ud  — 

Ogsaa  vi  brød  op  for  at  opleve  nye  Ting, 
og  jeg  havde  helt  glemt  Sterletten,  til  jeg  saå 
den  svpmme  i  et  Glasbassin  i  den  gamle  Han- 
sastad.  Og  havde  jeg  ikke  Hjerneskallen  af 
en  Sterlet  og  tre  af  de  farlige  Benskæl  lig- 
gende her  foran  mig  paa  mit  gamle  Chatol, 
kunde  baade  andre  og  jeg  selv  tro,  at  det  hele 
var  Digt.  Men  nu  véd  jeg  altsaa  med  Be- 
stemthed, at  Sterletten  er  sejglivet  som  Læng- 
selen og  kan  fdres  Jorden  rundt  uden  at  dø, 
selv  om  der  ikke  er  mere  tilbage  af  den  end 
en  Hjerneskal  og  tre  farlige  Benskæl. 


PT  Madeiung,   Aage 

